text:
1လိုၼ်း ၼၼ်ႉ၊သြႃႇ ပေႃးလု၊တင်း သီႇလႃႉ၊သိုပ်ႇ ၶၢဝ်းတၢင်း ၵႂႃႇၸူး ဝဵင်း ဢမ်ႇၽိပေႃးလိ၊တင်း ဝဵင်း ဢႃႇပေႃႇလေႃႇၼိ၊လႄႈ ႁွတ်ႈထိုင် ၵႂႃႇ ၵႃႈတီႈ ဝဵင်း ထိတ်ႉသႃႇလေႃးၼိၵ်ႈ၊တီႈ ဢၼ် မီး ၸရွပ်ႈ ႁေႃးတြႃး ၵျူး၊ၶဝ် ၼၼ်ႉ ဢေႃႈ။- 2ၵႃႈ ၼင်ႇ ဢၼ် သြႃႇ ပေႃးလု၊ယၢမ်ႈ ႁဵတ်း ၼၼ်ႉ၊မၼ်း ၶဝ်ႈ ၵႃႈၼႂ်း ၸရွပ်ႈ ႁေႃးတြႃး သေယဝ်ႉ၊တီႈ ၼၼ်ႈ ဝၼ်းၵမ်သိၼ် သၢမ် သိၼ် တဵမ်တဵမ်၊မၼ်း ဢဝ် ၵႂၢမ်း ၼႂ်း ၵျၢမ်းလိၵ်ႈ ဢုပ်ႇ ၵၼ် တင်း ၵူၼ်း တင်းလၢႆ လႄႈ၊- 3ၽုၺ်ႇၼႄ ဢၼၢၵ်ႈ ဢထိၵ်ႈပႄႇ မၼ်း သေလႄႈ ၶၢမ်ႇသၢၵ်ႈသေႇ လွင်ႈ ဢၼ် ၸဝ်ႈ ၶရိၸ်ႈ၊တၵ်း လႆႈ ၶၢမ်ႇတၢႆ သေယဝ်ႉ၊တၵ်း လႆႈ လုၵ်ႉ ၶိုၼ်းလိပ်း မႃး ၼၼ်ႉ ယဝ်ႉ ၸင်ႇ၊လၢတ်ႈ လႄႈ ဝႃႈ၊ "ၸဝ်ႈ ယေႇသု၊ဢၼ် ၵဝ် ႁေႃး လၢတ်ႈၼႄ သူ ၼႆႉ ယဝ်ႉ ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ႁေႃးလၢတ်ႈ လႅင်း လႅင်း ဢေႃႈ။- 4ၼႂ်း ၶဝ် ၼၼ်ႉ ၵမ်ႈၽွင်ႈ ယုမ်ႇမၢတ်ႈ လႄႈ ႁဵတ်းၵေႃႉႁဵတ်းသႄႈ လူၺ်ႈ ၵၼ် တင်း သြႃႇ ပေႃးလု၊တင်း သီႇလႃႉ၊ဢေႃႈ။ မိူၼ်ၼင်ႇ ၼၼ် ၵူၼ်း မဵဝ်း ၵရိၵ်ႉ၊ၼမ်ၼႃႇ ၸိူဝ်း ဢၼ် ၵူဝ်းၵႂၢႆႇ ၽြႃးပဵၼ်ၸဝ်ႈ၊ဢိၵ်ႇတင်း မႄႈယိင်း ဢၼ် မီး သရေႇ ၼႃႈ တႃ ၶဝ် ၼမ်ၼႃႇ ၸိူဝ်း ၼၼ်ႉ ၵေႃႈ ယုမ်ႇမၢတ်ႈ ဢေႃႈ။ 5ၵူၺ်းၵႃႈ၊ၵူၼ်း ၵျူး၊ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ၊ႁဵတ်း သီႈၵေႉႁေႈတႃ သေလႄႈ ႁွင်ႉ ဢဝ် ၵူၼ်း ဢၼ် မဝ်မၢင် ႁၢႆႉမိူၵ်ႈ ဢၼ် မီး ၸွမ်း တႃႈ ၸွမ်း တၢင်း ၸိူဝ်း ၼၼ်ႉ သေလႄႈ တင်ႈ ႁဵတ်း မုၵ်ႉ ႁဵတ်း ၸုမ်း ယဝ်ႉ ၸင်ႇ၊ႁဵတ်း ဢူၼ် ႁဵတ်း မေႃး ၵႃႈၼႂ်း ဝဵင်း ၼၼ်ႉ ဢေႃႈ။ ၶဝ် ၵႂႃႇ ယႃႉ ႁိူၼ်း ယႃႇသုၼ်ႇ၊သွၵ်ႈႁႃ သြႃႇ ပေႃးလု၊တင်း သီႇလႃႉ၊ႁႂ်ႈလႆႈ တိုတ်ႉၸၼ် ဢွၵ်ႇ ၸူး ၽၢႆႇၼႃႈ ၵူၼ်း တင်းလၢႆ ဢေႃႈ။- 6မိူဝ်ႈ ဢၼ် ဢမ်ႇ ထူပ်း ႁၼ် ၶဝ် သွင် ၵေႃႉ ၼၼ်ႉ ၸိုင်၊ၶဝ် တိုတ်ႉၸၼ် ယႃႇသုၼ်ႇ၊တင်း တပႄးၸဝ်ႈ ၵမ်ႈၽွင်ႈ၊ဢဝ် ၵႂႃႇ ၵႃႈတီႈ ၶုၼ် ဢႃႇၼႃႇ ဝဵင်း လႄႈ ႁွင်ႉသႅၼ်ႇ ဝႃႈ၊ "ၵူၼ်း ၸိူဝ်း ၼႆႉ ယႃႉ ၵဝ်း ၵူႈတီႈၵူႈလႅၼ် လႄႈ တေႃႈလဵဝ် ၶဝ် ႁွတ်ႈထိုင် မႃး ၵႃႈတီႈ ဝဵင်း ႁဝ်းၶႃႈ ၼႆႉ ယဝ်ႉ။- 7ယႃႇသုၼ်ႇ၊ၵေႃႈ ႁပ်ႉတုင်း ဢဝ် ၶဝ် သွင် ၵေႃႉ ၼႆႉ ၶႃႈ ယဝ်ႉ။ ၶဝ် တင်းသဵင်ႈတင်းလူင်၊သၢၼ် ၶတ်း ဢုပတေႇ ၶုၼ်ႁေႃၶမ်း ၵေႇသႃႇ၊လႄႈ လၢတ်ႈ ဝႃႈ၊မီး ၶုၼ်ႁေႃၶမ်း တၢင်ႇ ပႃး ဢၼ် လႆႈ ၸိုဝ်ႈ ယေႇသု၊ၼၼ်ႉ ဝႃႈၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 8ၵႂၢမ်း ၸိူဝ်း ၼၼ်ႉ၊ယႃႉယုၵ်ႉ ႁူဝ်ၸႂ် ၵူၼ်း ဢၼ် ၸု ဢၼ် တုမ် တင်းလၢႆ၊ဢိၵ်ႇတင်း ၶုၼ် ဢႃႇၼႃႇ ဝဵင်း ၸိူဝ်း ၼၼ်ႉ ဢေႃႈ။- 9မိူဝ်ႈ ၼၼ်ႉ၊ၶုၼ် ဢႃႇၼႃႇ ဝဵင်း ၸိူဝ်း ၼၼ်ႉ မႂ် ဢဝ် ငိုၼ်း တီႈ ယႃႇသုၼ်ႇ၊ဢိၵ်ႇတင်း တီႈ တၢင်ႇၵေႃႉ တၢင်ႇ ၵူၼ်း ၸိူဝ်း ၼၼ်ႉ သေလႄႈ ပွႆႇ ၶဝ် ၵႂႃႇ ဢေႃႈ။ 10ၼႂ်း ၶမ်ႈ ၼၼ်ႉ ၵမ်းလဵဝ်၊တပႄးၸဝ်ႈ တင်းလၢႆ ပွႆႇၸႂ်ႉ သြႃႇ ပေႃးလု၊တင်း သီႇလႃႉ၊ၵႂႃႇ ၵႃႈတီႈ ဝဵင်း ပေႇရိ၊ပုၼ်ႉ လႄႈ မိူဝ်ႈ ဢၼ် ၶဝ် ႁွတ်ႈထိုင် ၸိုင်၊ၶဝ်ႈ ၵႃႈၼႂ်း ၸရွပ်ႈ ႁေႃးတြႃး ၵျူး၊ၶဝ် ၵႂႃႇ ဢေႃႈ။- 11ၵူၼ်း မဵဝ်း ၵျူး၊ဝဵင်း ၼၼ်ႉ ၸႂ်လီ သေၵူၼ်း ဝဵင်း ထိတ်ႉသႃႇလေႃးၼိၵ်ႈ၊လႄႈ ၶဝ် ပႃးၸႂ် ပႃး ၶေႃး ထွမ်ႇဢဝ် ၼုၵ်ႈၵပၢတ်ႈ တြႃး ၸဝ်ႈ ယူႇ သေလႄႈ ၽတ်းဢၢၼ်ႇ ၵျၢမ်းလိၵ်ႈ ၵူႈဝၼ်း၊ႁႂ်ႈလႆႈ ႁု လွင်ႈ ဢၼ် သြႃႇ ပေႃးလု၊ႁေႃးလၢတ်ႈ ၼၼ်ႉ ၸႂ်ႈ ႁိုဝ် ဢမ်ႇၸႂ်ႈ ႁိုဝ် ၼၼ်ႉ ယူႇ ဢေႃႈ။- 12ၵူၼ်း မဵဝ်း ၵျူး၊ၸိူဝ်း ၼၼ်ႉ ၼမ်ၼႃႇ ယုမ်ႇမၢတ်ႈ ဢေႃႈ။ မႄႈယိင်း ၵူၼ်း မဵဝ်း ၵရိၵ်ႉ၊ၸိူဝ်း ဢၼ် မီး သရေႇ ၼႃႈ တႃ၊ဢိၵ်ႇတင်း ၵူၼ်းၸၢႆး ၵရိၵ်ႉ၊တင်းလၢႆ ယုမ်ႇမၢတ်ႈ ဢေႃႈ။- 13ၵူၺ်းၵႃႈ၊မိူဝ်ႈ ဢၼ် ၵူၼ်း မဵဝ်း ၵျူး၊ဝဵင်း ထိတ်ႉသႃႇလေႃးၼိၵ်ႈ၊ၶဝ် လႆႈ ငိၼ်း ဝႃႈ၊သြႃႇ ပေႃးလု၊ယင်း ႁေႃးလၢတ်ႈ ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ ယူႇ ၵႃႈၼႂ်း ဝဵင်း ပေႇရိ၊ၼၼ်ႉ ၸိုင်၊ၶဝ် သမ်ႉ မႃး ၵႃႈတီႈ ဝဵင်း ၼၼ်ႉ တိုၵ်းယူင်း ၸူဝ်း ဢဝ် ၵူၼ်း တင်းလၢႆ ဢေႃႈ။- 14မိူဝ်ႈ ၼၼ်ႉ၊ပီႈၼွင်ႉ ၸိူဝ်းၸဝ်ႈ တင်းလၢႆ သူင်ႇ သြႃႇ ပေႃးလု၊ၵႂႃႇၸူး ၽင်ႇ ပၢင်ႇလၢႆႇ ၵမ်းလဵဝ် ဢေႃႈ။ သီႇလႃႉ၊တင်း တိမေႃးသေႇ၊ၸမ်ႉ၊ၵိုတ်းသဝ်း ယူႇ တီႈ ဝဵင်း ပေႇရိ၊ဢေႃႈ။- 15ၶဝ် ၸိူဝ်း ၼၼ်ႉ၊ၸွမ်း သူင်ႇ သြႃႇ ပေႃးလု၊ၵႂႃႇ၊တေႃႇထိုင်ႁွတ်ႈ ဝဵင်း ဢႃႇထိၼ်ႇ၊လႄႈ မိူဝ်ႈ ဢၼ် ၶဝ် ပွၵ်ႈ ၶိုၼ်း မႃး ၼၼ်ႉ၊သြႃႇ ပေႃးလု၊သင်ႇ ဝႃႈ၊ႁႂ်ႈ ၶဝ် မွၵ်ႇလၢတ်ႈ တီႈ သီႇလႃႉ၊တင်း တိမေႃးသေႇ၊ၸဵဝ်း ၵႂႃႇ ၶိုတ်း ၵၼ် တင်း မၼ်း ဢေႃႈ။ 16ၼႂ်း မိူဝ်ႈ ဢၼ် သြႃႇ ပေႃးလု၊ယင်း ပႂ်ႉထႃႈ သီႇလႃႉ၊တင်း တိမေႃးသေႇ၊ၵႃႈတီႈ ဝဵင်း ဢႃႇထိၼ်ႇ၊ယူႇ ၼၼ်ႉ ၸိုင်၊ႁၼ် ဝဵင်း ၼၼ်ႉ တဵမ် ဝႆႉ တင်း ႁုၼ်ႇႁၢင်ႈသၢင်းထု ၼမ်ၼႃႇ လႄႈ မၼ်း မီး တၢင်း ဢၼ် မႆႈၸႂ် ၵွပ်ႈ ၼႃႇ လူင်လၢင် ဢေႃႈ။- 17ပိူဝ်ႈ ၼႆ လႄႈ မၼ်း တိူင်ႇပၢင်ႇ လၢတ်ႈၸႃ ၵၼ် တင်း ၵူၼ်း မဵဝ်း ၵျူး၊ၶဝ်၊ဢိၵ်ႇတင်း ၵူၼ်း တၢင်ႇၸိူဝ်ႉတၢင်ႇၶိူဝ်း၊ၸိူဝ်း ဢၼ် ၵူဝ်းၵႂၢႆႇ ၽြႃးပဵၼ်ၸဝ်ႈ ၵႃႈၼႂ်း ၸရွပ်ႈ ႁေႃးတြႃး၊ဢိၵ်ႇတင်း ၵႃႈတီႈ ၵၢင် ၵၢတ်ႇ ၵေႃႈ မၼ်း ဢုပ်ႇၵုမ် လူၺ်ႈ ၵၼ် တင်း ၶဝ် ၸိူဝ်း ဢၼ် ၵၢႆ ၵႂႃႇ ၵၢႆ မႃး ၼၼ်ႉ ၵူႈဝၼ်း ဢေႃႈ။- 18သြႃႇ ၵိူင်း ဢေးပိၵုရု၊ၶဝ် တင်း သြႃႇ ၵိူင်း သတေႃးဢိၵ်ႉ၊ၶဝ် ၵေႃႈ မႃး လၢတ်ႈ ၶဵင်ႇ ၵၼ် တင်း မၼ်း ဢေႃႈ။ ၵမ်ႈၽွင်ႈ ဝႃႈ၊ "ၵူၼ်း ဢၼ် ဢမ်ႇ လႆႈ လွင်ႈ ၼႆႉ၊တၵ်း ၶႂ်ႈဝႃႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ ၵမ်ႈၽွင်ႈ ၵေႃႈ ဝႃႈ၊ "မိူၼ်ၼင်ႇ ႁၢင်ႈ မၼ်း ႁေႃးလၢတ်ႈ လွင်ႈ ၽြႃး တၢင်ႇ ဝၢၼ်ႈ တၢင်ႇ မိူင်း၊" ဝႃႈ ၼင်ႇ ၼႆ ဢေႃႈ။ ၶဝ် လၢတ်ႈ ဝႃႈ ၸိူဝ်ႉ ၼင်ႇ ၼႆ ၵွပ်ႈပိူဝ်ႈ သြႃႇ ပေႃးလု၊ႁေႃးလၢတ်ႈ တြႃး လွင်ႈ ၸဝ်ႈ ယေႇသု၊ဢိၵ်ႇတင်း တြႃး တၢင်း ဢၼ် လုၵ်ႉ ၶိုၼ်းလိပ်း ၼၼ်ႉ ဢေႃႈ။- 19ပိူဝ်ႈ ၼႆ လႄႈ ၶဝ် ၽိတ်ႈပၢင်း သြႃႇ ပေႃးလု၊ၵႂႃႇ ၵႃႈတီႈ ၵွင်း ပၢင်ၵုမ် ဢႃႇရေႇ၊သေယဝ်ႉ၊လၢတ်ႈ လႄႈ ဝႃႈ၊- 20"ႁဝ်း ၶႂ်ႈ ႁု ထုင်းတြႃး ဢၼ် မႂ်ႇ ဢၼ် မႂ်း ႁေႃးလၢတ်ႈ ၼႆႉ ပဵၼ် ၸိူဝ်ႉ ၼင်ႇ ႁိုဝ် ၼၼ်ႉ ဢေႃႈ။ ၵႂၢမ်း ဢၼ် မႂ်း လၢတ်ႈ ၼၼ်ႉ မၢင် ၶေႃႈ ႁဝ်း ဢမ်ႇ တွၼ်ႉ ႁု တွၼ်ႉ ငိၼ်း သေပွၵ်ႈ။ လွင်ႈတၢင်း ၸိူဝ်း ၼႆႉ ၶႂ်ႈဝႃႈ ၸိူဝ်ႉ ၼင်ႇ ႁိုဝ် ႁဝ်း ၶႂ်ႈ ႁု ဢေႃႈ၊" ဝႃႈ ၼင်ႇ ၼႆ ဢေႃႈ။- 21ၵူၼ်း ဝဵင်း ဢႃႇထိၼ်ႇ၊ဢိၵ်ႇတင်း ၶႅၵ်ႇ ၼွၵ်ႈမိူင်း ဢၼ် မီး ၵႃႈၼႂ်း ဝဵင်း ယူႇ ၼၼ်ႉ၊ၶႂ်ႈ မွၵ်ႇ ၶႂ်ႈ လၢတ်ႈ၊ဢိၵ်ႇတင်း ၶႂ်ႈ ထွမ်ႇ ၶႂ်ႈ ငိၼ်း လွင်ႈတၢင်း ဢၼ် မႂ်ႇ ယူႇ ႁႂ်ႈ မၼ်း သုတ်းဝၼ်း ၵႂႃႇ ဢေႃႈ။ 22သြႃႇ ပေႃးလု၊ၵေႃႈ လုၵ်ႉၸုၵ်း ၵႃႈၼႂ်း ၵႄႈၵၢင် ပၢင်ၵုမ် ဢႃႇရေႇ၊သေယဝ်ႉ၊လၢတ်ႈ လႄႈ ဝႃႈ၊ "ၵူၼ်း ဝဵင်း ဢႃထိၼ်ႇ၊ၶဝ်႟။ ၵဝ် လႆႈ ႁု လွင်ႈ ဢၼ် သူ ၸၢင်ႈ ပဵၼ် ၵူၼ်း ဢၼ် ႁႃ ၽြႃး တြႃး၊ၼႂ်း လွင်ႈတၢင်း ၵႃႈမီး တင်းသဵင်ႈတင်းလူင် ၼႃႇ လူင်လၢင် ဢေႃႈ။- 23မိူဝ်ႈ ဢၼ် ၵဝ် ပႆ ၸွမ်း တၢင်း လႄႈ လူတူၺ်း တီႈ ဢၼ် သူ ႁဵတ်းဝၢတ်ႈ ၵူဝ်းၵႂၢႆႇ ၼၼ်ႉ ၸိုင်၊ၵဝ် ထူပ်း ႁၼ် ၶဵင်ႇ ၽြႃး ဢၼ် ၼိုင်ႈ၊တႅမ်ႈ သႂ်ႇ တူဝ်လိၵ်ႈ ဝႆႉ လႄႈ ဝႃႈ၊ 'ပုၼ်ႈ ၽြႃးပဵၼ်ၸဝ်ႈ ဢၼ် ႁဝ်း ဢမ်ႇ ႁု ၼၼ်ႉ ဢေႃႈ၊' ဝႃႈၼႆ ဝႆႉ ၼၼ်ႉ ဢေႃႈ။ ၽြႃးပဵၼ်ၸဝ်ႈ ဢၼ် သူ ယင်း ဢမ်ႇ ႁု လႄႈ ၵူဝ်းၵႂၢႆႇ ၼၼ်ႉ၊တေႃႈလဵဝ် ၵဝ် တၵ်း ႁေႃးလၢတ်ႈ လွင်ႈ မၼ်းၸဝ်ႈ တီႈ သူ ဢေႃႈ။- 24ၽြႃးပဵၼ်ၸဝ်ႈ ဢၼ် ၽၢၼ်ႇသၢင်း ၸႃႉၸဵမ် လေႃးၵထၢတ်ႈ တင်း ၵႃႈ ဢၼ် မီး ၼႂ်း မၼ်း ၼႆႉ ၼၼ်ႉ၊ပဵၼ် ၸဝ်ႈ ဢၼ် ဢုပ်ႉပိူင်ႇ ၵၢင်ႁၢဝ် တင်း လိၼ်မိူင်း ဢေႃႈ။ မၼ်းၸဝ်ႈ ဢမ်ႇ ယူႇ ၼႂ်း ၵျွင်း ပိၵ်ႈမၢၼ်ႇ ဢၼ် ဢဝ် တင်း မိုဝ်း ၵူၼ်း ႁဵတ်း။- 25ဢမ်ႇ ၶၢမ်ႇ ဢဝ် တၢင်း ဢၼ် မိုဝ်း ၵူၼ်း ႁဵတ်းလဵင်ႉ ႁဵတ်း လူ ၸိူဝ်ႉ ၼင်ႇ ဢၼ် မၼ်းၸဝ်ႈ မီး ဢလူဝ်ႇ ၶႂ်ႈလႆႈ သေ ၸိူဝ်ႉ သေ ပိူင် ၼၼ်ႉ။ လွင်ႈ မၼ်း ၸမ်ႉ၊မၼ်းၸဝ်ႈ ပဵၼ် ၸဝ်ႈ ဢၼ် ပၼ် ၸီႇဝႃႉ ဢသၢၵ်ႈ၊ဢိၵ်ႇတင်း တၢင်း ဢၼ် ထူၺ်ႈၸႂ် ၶဝ်ႈ ထူၺ်ႈၸႂ် ဢွၵ်ႇ၊ဢိၵ်ႇတင်း ၵႃႈမီး ၵူႈၸိူဝ်ႉၵူႈပိူင် တီႈ ၵူၼ်း ၵူႈၵေႃႉၵူႈၵူၼ်း ဢေႃႈ။- 26မၼ်းၸဝ်ႈ ဢဝ် တင်း ၵူၼ်း ၵေႃႉ ၼိုင်ႈ ၽၢၼ်ႇသၢင်း ႁဵတ်း ပဵၼ် ၵူၼ်း ၵူႈၸိူဝ်ႉၵူႈၶိူဝ်း၊ႁႂ်ႈလႆႈ ယူႇ ၵႃႈၼိူဝ် လိၼ်မိူင်း လေႃးၵႃႉ ၼႆႉ ၸွတ်ႇတူဝ်ႈ ၵႂႃႇ ဢေႃႈ။ ၸဵမ်မိူဝ်ႈ ဢွၼ်တၢင်း ၼၼ်ႉ၊ၶိင်ႇၵႃႇလႃႉ ဢၼ် တႅပ်းတတ်း ဝႆႉ လႄႈ သင်၊တီႈ ယူႇ တီႈ သဝ်း လႅၼ်လိၼ် ဢၼ် ၶၼ်ႈ ဝႆႉ ၶႅၼ်ႈ ဝႆႉ လႄႈ သင်၊တူဝ် မၼ်းၸဝ်ႈ မၢတ်ႈမၢႆ ဝႆႉ၊ပုၼ်ႈ ၵူၼ်း ႁဝ်း ဢေႃႈ။- 27မၼ်းၸဝ်ႈ ႁဵတ်း ၸိူဝ်ႉ ၼင်ႇ ၼႆ ပုၼ်ႈ လွင်ႈ ၼင်ႇ ႁိုဝ် ၵူၼ်း ႁဝ်း တၵ်း ၸၢမ်း ႁႃ ၽြႃးပဵၼ်ၸဝ်ႈ လႄႈ မီး လွင်ႈ ဢၼ် ၸၢင်ႈၶႄး တၵ်း ထူပ်း ဢေႃႈ။ ၼႂ်းဝႃႈၼၼ် သေၵေႃႈ၊မၼ်းၸဝ်ႈ ဢမ်ႇ မီး ၵႆ ၵၼ် တင်း ႁဝ်း သေၵေႃႉသေၵူၼ်း။- 28မႅၼ်ႈ ၸွမ်း ၵႃႈ ၼင်ႇ ဢၼ် ထုင်း ၵႂၢမ်း မီး ဝႆႉ လႄႈ ဝႃႈ၊ "'ၵွပ်ႈပိူဝ်ႈ မၼ်းၸဝ်ႈ လႄႈ ႁဝ်း ၼႆႉ လိပ်း ယူႇ၊တူင်ႉၼိုင် ယူႇ၊ပဵၼ် ယူႇ ဢေႃႈ။' ဝႃႈ ၼင်ႇ ၼႆ လႄႈ သင်၊ဢိၵ်ႇတင်း ၵႂၢမ်း ဢၼ် သြႃႇ လၢင်ႇၵႃႇ သူ ၸၢပ်ႈ ဝႆႉ လႄႈ ဝႃႈ၊ 'ႁဝ်း ၼႆႉ၊ပဵၼ် လုၵ်ႈလၢင်း ၽြႃးပဵၼ်ၸဝ်ႈ ဢေႃႈ။' ဝႃႈ ၼင်ႇ ၼႆ ၼၼ်ႉ ဢေႃႈ။- 29ၸွမ်း လူၺ်ႈ ႁဝ်း ပဵၼ် လုၵ်ႈလၢင်း ၽြႃးပဵၼ်ၸဝ်ႈ ၼၼ်ႉ လႄႈ ႁဝ်း ဢမ်ႇ ထုၵ်ႇလီ ထၢင်ႇ ၸႃႇတိ ၽြႃးပဵၼ်ၸဝ်ႈ မိူၼ် ၵၼ် တင်း ႁုၼ်ႇႁၢင်ႈသၢင်းထု ၶမ်း၊ႁုၼ်ႇႁၢင်ႈသၢင်းထု ငိုၼ်း၊ႁုၼ်ႇႁၢင်ႈသၢင်းထု မၢၵ်ႇႁိၼ် ဢၼ် ၵူၼ်း ႁဝ်း ဢဝ် တင်း ပိင်ႇၺႃႇ ၶႆႈၸႂ် လႄႈ တွင်ႈ ႁဵတ်း ဝႆႉ ၼၼ်ႉ။- 30ၽြႃးပဵၼ်ၸဝ်ႈ ဢမ်ႇ ဝႆႉ ဢမု၊ၸွမ်း ၶိင်ႇၵႃႇလႃႉ မိူဝ်ႈ ဢၼ် ၵူၼ်း ႁဝ်း ဢမ်ႇ ပႆႇ ႁု မၼ်းၸဝ်ႈ ၼၼ်ႉ သေၵေႃႈ တေႃႈလဵဝ် ၼႆႉ မၼ်းၸဝ်ႈ ပိင်းၺၢပ်ႈ ၵူၼ်း တင်းသဵင်ႈတင်းလူင်၊ၵူႈတီႈၵူႈလႅၼ် လႄႈ ဝႃႈ၊ၶုၵ်းၸႂ်လႆႈ မႆႈၸႂ် ဢပျတ်ႈ တူဝ်ၸဝ်ႈၵဝ်ႇ လႄႈ ပိၼ်ႇၸႂ် သူ တႃႉ၊ဝႃႈ ၼင်ႇ ၼႆ ယဝ်ႉ။- 31လွင်ႈ မၼ်း ၸမ်ႉ၊မၼ်းၸဝ်ႈ ၶဵၼ်း ဝၼ်း ဝၼ်း ၼိုင်ႈ၊ဢၼ် မၼ်းၸဝ်ႈ တၵ်း ဢဝ် ၵူၼ်း ၵေႃႉ ၼိုင်ႈ၊ၵေႃႉ ဢၼ် မၼ်းၸဝ်ႈ လိူၵ်ႈ ဢဝ် ဝႆႉ ယဝ်ႉ ၼၼ်ႉ လႄႈ ႁႂ်ႈ ၸီႇယၢင်ႇ ၵူၼ်းလေႃးၵီႇ တင်းလၢႆ၊ၸွမ်းၼင်ႇ တြႃး ဢၼ် သိုဝ်ႈတေႃႇ ၼၼ်ႉ ဝႆႉ ယဝ်ႉ။ မၼ်းၸဝ်ႈ ၼႄပျႃး သၢၵ်ႈသေႇ ဢၼ် လီ ယုမ်ႇ၊တီႈ ၵူၼ်း တင်းသဵင်ႈတင်းလူင် ၼႂ်း တၢင်း ဢၼ် ႁႂ်ႈ ၵူၼ်း ၵေႃႉ ၼၼ်ႉ၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ သြႃႇ ပေႃးလု၊ႁေႃးလၢတ်ႈ ဢေႃႈ။ 32မိူဝ်ႈ ဢၼ် ၶဝ် ငိၼ်း သြႃႇ ပေႃးလု၊လၢတ်ႈ လွင်ႈ ၵူၼ်းတၢႆ လုၵ်ႉ ၶိုၼ်းလိပ်း ၼၼ်ႉ ၸိုင်၊ၵမ်ႈၽွင်ႈ ၶူဝ် ဢေႃႈ။ ၵူၺ်းၵႃႈ၊ၵမ်ႈၽွင်ႈ ဝႃႈ၊ "ႁဝ်း ၶႂ်ႈ ထွမ်ႇ လွင်ႈ ဢၼ် ႁေႃးလၢတ်ႈ ၼႆႉ ထႅင်ႈ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 33သြႃႇ ပေႃးလု၊ၵေႃႈ ဢွၵ်ႇ သေ ၵႃႈၼႂ်း ပၢင်ၵုမ် ၼၼ်ႉ ၵႂႃႇ ဢေႃႈ။- 34ၵူၼ်း ၵမ်ႈၽွင်ႈ ၸပ်းၸွမ်း ၵႃႈတီႈ သြႃႇ ပေႃးလု၊လႄႈ ႁွတ်ႈထိုင် တၢင်း ဢၼ် ယုမ်ႇမၢတ်ႈ ဢေႃႈ။ ၼႂ်း ၶဝ် ၼၼ်ႉ၊ပႃး တယေႃႇၼုသိ၊ၵူၼ်းလူင် ၼႂ်း မူႇ ပၢင်ၵုမ် ၵွင်း ဢႃႇရေႇ၊ၼၼ်ႉ ၵေႃႉ ၼိုင်ႈ တင်း မႄႈယိင်း ဢၼ် လႆႈ ၸိုဝ်ႈ တမႃႇရိ၊ၵေႃႉ ၼိုင်ႈ၊ဢိၵ်ႇတင်း ၵူၼ်း တၢင်ႇၵေႃႉ တၢင်ႇ ၵူၼ်း ၵမ်ႈၽွင်ႈ ဢေႃႈ။
Copyright
Learn More


c: text/html

text:
ပၢင်ၵုမ်ၵူၼ်းၶိူဝ်းတႆး ဢုပ်ႇလွင်ႈၵေႃႇသၢင်ႈလွင်ႈယုမ်ႇယမ်-တႃႈၵုင်ႈ
ပၢင်ၵုမ်ၵူၼ်းၶိူဝ်းတႆး တီႈတႃႈၵုင်ႈ၊ ဢၼ်ယိူင်းဢၢၼ်း ပိူင်လူင်
ၵေႃႇသၢင်ႈလွင်ႈယုမ်ႇယမ် ပိူဝ်ႈတႃႇ ၶၵ်ႉၵၢၼ်လွင်ႈငမ်းယဵၼ်ၼၼ်ႉ တႄႇမိူဝ်ႈၼႆႉ၊
မီးလၢႆၾၢႆႇလၢႆၵေႃႉၶဝ်ႈႁူမ်ႈတင်းၼမ်။
ဝၼ်းထိ 26/11/12 (မိူဝ်ႈၼႆႉ) တႄႇပၢင်ၵုမ်ၵူၼ်းၶိူဝ်းတႆး တီႈတႃႈၵုင်ႈ၊ ဢၼ်ၸုမ်း (CSO) တႆး ႁပ်ႉပုၼ်ႈၽွၼ်း ၸတ်းတီႈတေႃႇဝိၼ်ႇၼိၼ်းၸီႇ သူၺ်ႇၵူင်ႇတၢႆႇ။ ပၢင်ၵုမ်ၼႆႉ ယိူင်းဢၢၼ်းပိူင်လူင် ပိူဝ်ႈတႃႇသၢင်ႈလွင်ႈယုမ်ႇယမ်ၼႂ်း ၶၵ်ႉၵၢၼ်လွင်ႈငမ်းယဵၼ်။ မီးၸဝ်ႈၼႃႈတီႈၾၢႆႇသိုၵ်း (တႆး)၊ ပႃႇတီႇၵၢၼ်မိူင်း လႄႈ ပုၵ်ႉၵလသုၼ်ႇတူဝ်တင်းၼမ်ၶဝ်ႈႁူမ်ႈ။ ဢွၼ်ၼႃႈၼႆႉ လႆႈႁွင်ႉမွၵ်ႇဝႆႉတူဝ် တႅၼ်း 22 ၸႄႈဝဵင်း၊ 1 ၸႄႈဝဵင်း 2 ၵေႃႉ။ ၸဝ်ႈၶုၼ်ထုၼ်းဢူး ႁူဝ်ပဝ်ႈပႃႇတီႇႁူဝ်သိူဝ် (SNLD) ပဵၼ်ၽူႈမွၵ်ႇလၢတ်ႈၵႂၢမ်း ပိုတ်ႇပၢင်ၵႅဝ်ႈ-ၼႆယဝ်ႉ။
ဢွၼ်ၼႃႈၼႆႉ လႆႈငိၼ်းဝႃႈၵႅမ်ၸွမ်ၸိုင်ႈမၢႆ 2 ၻွၵ်းတိူဝ်ႊၸၢႆးမွၵ်ႇၶမ်း တေၶဝ်ႈႁူမ်ႈၼႆသေတႃႉ မိူဝ်ႈၼႆႉယွၼ်ႉမီးၼႃႈ ၵၢၼ်တၢင်ႇပိူင်သေ ဢမ်ႇပဵၼ်မႃးၶဝ်ႈႁူမ်ႈ။ ၸဝ်ႈၼႃႈတီႈ ၾၢႆႇလူင်ပွင်ၸိုင်ႈ မၢၼ်ႈ ဢၼ်ၶဝ်ႈႁူမ်ႈမီးၵႅမ်ႁူဝ်ပဝ်ႈၶွမ်ႊမ တီႊၶိုင်ပွင် လွင်ႈငမ်းယဵၼ်ၸိုင်ႈမိူင်းႁူမ်ႈတုမ်- UPWC) ဢူးဢွင်ႇမိၼ်း၊ ၽူႈၶဝ်ႈပႃးၸွႆႈထႅမ်လွင်ႈငမ်းယဵၼ် ဢူးလႃႉမွင်ႇသူၺ်ႇ။
ၸဝ်ႈၶုၼ်ထုၼ်းဢူး လၢတ်ႈဢွၼ်ၼႃႈၼႆႉဝႃႈ- ႁဝ်းၶႃႈပႆႇမီးတူဝ်ထူပ်း၊ ပေႃးဝႃႈပၢင်ၵုမ်ပွၵ်ႈၼႆႉပဵၼ် ၵၢၼ်ၵႂႃႇ တေသိုပ်ႇၶိုၼ်ႈ ထႅင်ႈၸၼ်ႉၼိုင်ႈ၊ တေႁဵတ်းပၢင်ၵုမ်ၵဵဝ်ႇၵပ်း ၸၢဝ်းၶိူဝ်းၸိူဝ်းယူႇသဝ်းၼႂ်း မိူင်းတႆးႁဝ်း ႁႂ်ႈပေႃးၽွမ်ႉသဵင်ပဵင်းပၢၵ်ႇၵၼ်၊ ႁႂ်ႈၵူၼ်းၸၢဝ်းၶိူဝ်းၼႂ်းမိူင်းတႆးႁဝ်းလႆႈၶဝ်ႈပႃးၵူႈၾၢႆႇ။ ၵွပ်ႈၼၼ် ႁဝ်းၶႃႈၶႂ်ႈႁႂ်ႈသႂ်ႇၸႂ်သႂ်ႇၶေႃးသေဢုပ်ႇဢူဝ်းၵၼ်ၵႂႃႇ တႄႉတႄႉဝႃႈဝႃႈ- ၼႆယဝ်ႉ။
ပႃႇတီႇသိူဝ်ၽိူၵ်ႇ (SNDP) ၸၢႆးမွင်ႇတိၼ်ႇ မွၵ်ႇလၢတ်ႈၵႂၢမ်းဝႃႈ- ၵၢၼ်မိူင်းၵေႃႈယဝ်ႉ၊ ၵၢၼ်သိုၵ်းၵေႃႈ ယဝ်ႉ၊ ငဝ်းလၢႆးႁဝ်း ဢမ်ႇမိူၼ်ၵၼ်၊ ႁူမ်ႈဝႃႈလၢႆးႁဵတ်းလၢႆးသၢင်ႈႁဝ်းဢမ်ႇမိူၼ်ၵၼ်သေတႃႉ ယိူင်းဢၢၼ်းႁဝ်းထုၵ်ႇလႆႈ မိူၼ်ၵၼ်။ ၽႂ်သေ ဢမ်ႇဝႃႈ ၶႂ်ႈႁႂ်ႈဝၢၼ်ႈမိူင်းၶိုၼ်ႈယႂ်ႇမႂ်ႇသုင်၊ ၶႂ်ႈႁႂ်ႈထုင်ႉ ပဵင်းလႄႈမိူင်းသၼ်လွႆမီးသုၼ်ႇလႆႈ ၽဵင်ႇပဵင်းၵၼ်၊ ယွၼ်ႉပိူဝ်ႈ ဢမ်ႇမီးသုၼ်ႇလႆႈၽဵင်ႇပဵင်းလႄႈ လႆႈယိပ်းၵွင်ႈၵၢင်ႇႁဵတ်းလၢႆးလုၵ်ႉၽိုၼ်ႉမႃး။ ၵွပ်ႈၼၼ်လႄႈ ထိုင်ၶၢဝ်းယၢမ်းၵေႃႇတင်ႈ ၸိုင်ႈမိူင်းႁူမ်ႈ တုမ် ၸွမ်းလွၵ်းလၢႆးၾႅတ်ႊတရိူဝ်ႊလ်ၸိုၼ်ႈၸၢင်ႇ ယဝ်ႉ- ဝႃႈၼႆ။
ဢူးဢွင်ႇမိၼ်း မွၵ်ႇလၢတ်ႈၶေႃႈၵႂၢမ်းဝႃႈ- ၵဵဝ်ႇၵပ်းလွင်ႈငမ်းယဵၼ်ၼႆႉသေ ထိုင်ၶၢဝ်းယၢမ်းႁဝ်းထုၵ်ႇ လႆႈၵေႃႇတင်ႈဝၢၼ်ႈ မိူင်းၾႅတ်ႊၻရိူဝ်ႊလ်ၸိုၼ်ႈၸၢင်ႇယဝ်ႉ၊ ၶႂ်ႈႁႂ်ႈၸွႆႈၵၼ်ႁဵတ်းသၢင်ႈၵႂႃႇ။ ၼွၵ်ႈသေၼၼ်ႉ မၼ်းၸဝ်ႈလႆႈထၢႆႇႁၢင်ႈၵိုၵ်းၽူႈ ၼမ်းတႆး မိူၼ်ၼင်ႇၸဝ်ႈႁၢၼ်၊ ၻွၵ်းတိူဝ်ႊၸၢႆး ၶမ်းလဵၵ်း၊ ၼၢင်းၸၢမ်တွင်းၶဝ်ၸိူဝ်းၼႆႉ-ၵူၼ်းၼုမ်ႇဢၼ်ၶဝ်ႈပၢင်ၵုမ်ၵေႃႉ ၼိုင်ႈလၢတ်ႈၼင်ႇၼႆ။
ၵဵဝ်ႇၵပ်းလွင်ႈဢူးဢွင်ႇမိၼ်း မွၵ်ႇလၢတ်ႈၵႂၢမ်းၼႆႉ ၸုမ်းသိုဝ်ႇၶၢဝ်ႇ (7day News Journal) ဢွၵ်ႇဝႃႈ- ၶေႃႈၵႂၢမ်းဢၼ်မိူၼ် ၼင်ႇၾႅတ်ႊၻရိူဝ်ႊလ် ဢၼ်ၶဝ်ႈၸႂ်ၽိတ်းမႃးၼႂ်းသိူၵ်ႈပိုၼ်းၸိူဝ်းၼႆႉ ထုၵ်ႇ လႆႈၶိုင်ပွင်ႁႂ်ႈ လႆႈတီႈပွင်ႇဢၼ်တင်းၼမ် ယွမ်းႁပ်ႉ၊ မိူၼ်ၼင်ႇလွင်ႈၸႅၵ်ႇၽႄဢႃႇၼႃႇ၊ ၸႅၵ်ႇၽႄၶူဝ်းၶွင်သၽႃဝၸိူဝ်းၼႆႉၵေႃႈ ထုၵ်ႇလႆႈၵႄႈလိတ်ႈဢွၼ်တၢင်း ၵွၼ်ႇ- ဝႃႈၼႆ။
ၸွမ်းၼင်ႇဢၼ်လႆႈႁဵတ်းဝႆႉႁူဝ်ၶေႃႈ (Agende) ဢုပ်ႇဢူဝ်းၼႂ်းပၢင်ၵုမ်ဢွၼ်ၼႃႈၼႆႉ လႆႈႁူႉဝႃႈ ဝၼ်းႁႅၵ်ႈမီးၵၢၼ်ဢုပ်ႇ ဢူဝ်းငဝ်းလၢႆးၵၢၼ်မိူင်းဢၼ်ပဵၼ်ယူႇမိူဝ်ႈလဵဝ်၊ ၵွပ်ႈသင်ႁဝ်းထုၵ်ႇလႆႈ ၵေႃႇသၢင်ႈလွင်ႈဝႆႉ ဝၢင်းၸႂ်ၵၼ်၊ ၶၵ်ႉၵၢၼ်လွင်ႈ ငမ်းယဵၼ်၊ ယွၼ်ႉပိူဝ်ႈသင်ၶႂ်ႈလႆႈလွင်ႈငမ်းယဵၼ်- ၸိူဝ်းၼႆႉ။
ဝၼ်းထိ 2 ၸဝ်ႈပၢႆးမေႃမွၵ်ႇလၢတ်ႈၵႂၢမ်း၊ ဢုပ်ႇဢူဝ်းလွင်ႈတိုၵ်ႉပဵၼ်သိုၵ်းယူႇလၢႆမူႇလၢႆၸုမ်း၊ ပႃႇတီႇၵၢၼ်မိူင်းတႆး ဢၼ်ပဵၼ်ယူႇ 3 ပႃႇတီႇ၊ လွင်ႈယႃႈမဝ်းၵမ်၊ လွင်ႈၵေႃႇသၢင်ႈတူင်ႇဝူင်းၵူၼ်း ၵႅၼ်ႇၶႅင်၊ လွင်ႈတႆးယဵၼ်း၊ ဢုပ်ႇပႃးၸဵမ်လွင်ႈ ၵူၼ်းတၢင်းၼွၵ်ႈၶဝ်ႈလူင်းတိုၼ်းၼႂ်းမိူင်းမၢၼ်ႈ။ ဝၼ်းထိ 3 သမ်ႉ ႁုပ်ႈၼႄငဝ်းလၢႆးၵူႈလွင်ႈလွင်ႈၸိူဝ်းဢုပ်ႇဢူဝ်းၵၼ်မႃး- ၼႆယဝ်ႉ။
Tags: News, Politic

robotstxt: allowed

filter: keep


text:
1မိူဝ်ႈ ဢၼ် ၸဝ်ႈ ယေႇသု၊ဢွၵ်ႇ သေ ၵႃႈတီႈ ၵျွင်း ပိၵ်ႈမၢၼ်ႇ ၸဝ်ႈ လႄႈ ၵႂႃႇ ယူႇ ၼၼ်ႉ ၸိုင်၊တပႄးၸဝ်ႈ တင်းလၢႆ မႃး ၸူး တီႈ မၼ်းၸဝ်ႈ သေလႄႈ ၸိၼႄ မၢၵ်ႇႁိၼ် တိူၵ်ႈ ၵျွင်း ပိၵ်ႈမၢၼ်ႇ ၸဝ်ႈ ၸိူဝ်း ၼၼ်ႉ ဢေႃႈ။- 2မၼ်းၸဝ်ႈ ၵေႃႈ ႁေႃးလၢတ်ႈ တီႈ ၶဝ် လႄႈ ဝႃႈ၊ "ၸႂ်ႈ ယဝ်ႉ။ သူ တူၺ်း ႁၼ် ၸိူဝ်း ၼႆႉ ယဝ်ႉ ဢမ်ႇၸႂ်ႈ ႁိုဝ်း။ ၵဝ် ဝႃႈ တီႈ သူ ၸမ်ႉ၊ သၢင်ႉ မၢၵ်ႇႁိၼ် ၼႆႉ ၵမ်းလိုၼ်း တၵ်း ၶၢမ်ႇ တၢင်း ဢၼ် ၵိူၼ်ႇ ယႃႉ ပင်း လူင်း၊တေႃႇထိုင်ႁွတ်ႈ ႁူၺ်ႇ ၼိုင်ႈ တေ ဢမ်ႇ ၵေႃႇ ၵႃႈၼိူဝ် ႁူၺ်ႇ ၼိုင်ႈ ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 3ယၢမ်း မိူဝ်ႈ ဢၼ် ၸဝ်ႈ ယေႇသု၊ၼင်ႈ ယူႇ ၵႃႈၼိူဝ် လွႆ သၢၼ်ႇလုၼ်ႇ၊ၼၼ်ႉ၊တပႄးၸဝ်ႈ တင်းလၢႆ မႃး ႁိမ်း မၼ်းၸဝ်ႈ တီႈ ဢၼ် မီး မူႇ ၶဝ် ၵူၺ်း ၼၼ်ႉ သေလႄႈ လဝ်ႈထၢမ် လႄႈ ဝႃႈ၊ "လွင်ႈတၢင်း ဢၼ် ၸဝ်ႈႁဝ်း ႁေႃးလၢတ်ႈ ၸိူဝ်း ၼႆႉ၊ တၵ်း ပဵၼ် မႃး မိူဝ်ႈလႂ် ၶႃႈ။ လွင်ႈတၢင်း ဢၼ် ၸဝ်ႈႁဝ်း တၵ်း ၵျွ လူင်း မႃး ဢိၵ်ႇတင်း မိုဝ်ႉ ဝၼ်း ဢၼ် ၵမ်ႇၽႃႇ ၼႆႉ တၵ်း သုတ်းသဵင်ႈ ၼၼ်ႉ ၸိုင်၊တေ မီး ၼိမိၵ်ႈ လၢၵ်ႈၶၼႃႇ ဢၼ် လႂ် ၶႃႈ။ ၶႅၼ်းတေႃႈ လၢတ်ႈၼႄ ႁဝ်းၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 4ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ႁဵတ်း သတိ တႃႉ။ ယႃႇပေ ႁႂ်ႈ ပိူၼ်ႈ လႆႈ ပႅတ်ႉလႅၼ် သူ။- 5ၵူၼ်း ၼမ်ၼႃႇ တၵ်း ပေႃႇမႃး သေယဝ်ႉ၊ႁိမ် ဢဝ် ၸိုဝ်ႈသဵင် ၵဝ် သေလႄႈ လၢတ်ႈ ဝႃႈ၊ 'ၵဝ် ၼႆႉ ပဵၼ် ၸဝ်ႈ ၶရိၸ်ႈ၊ယဝ်ႉ၊' ဝႃႈ ၼင်ႇ ၼႆ ပႅတ်ႉလႅၼ် ၵူၼ်း ၼမ်ၼႃႇ ဢေႃႈ။- 6သူ တေ လႆႈ ငိၼ်း သဵင် ၶၢဝ်ႇ ဢၼ် တိုၵ်းသိုၵ်း တီႈ ၸမ်၊ဢိၵ်ႇတင်း သဵင် ၶၢဝ်ႇ တိုၵ်းသိုၵ်း တီႈ ၵႆ ၼၼ်ႉ ဢေႃႈ။ ၵူၺ်းၵႃႈ၊ယႃႇပေ မႆႈၸႂ်။ လွင်ႈတၢင်း ၸိူဝ်း ၼႆႉ တၵ်း လႆႈ ပဵၼ် မႃး ဢေႃႈ။ ၼႂ်းဝႃႈၼၼ် သေၵေႃႈ ဢမ်ႇ ပႆႇ ပဵၼ် တီႈသုတ်းတီႈၵွႆ။- 7မိူင်း ၼိုင်ႈ လႄႈ မိူင်း ၼိုင်ႈ၊တၵ်း တိုၵ်းတေႃး ၵၼ် လႄႈ ၵူၼ်း မဵဝ်း ၼိုင်ႈ လႄႈ မဵဝ်း ၼိုင်ႈ တၵ်း ၶတ်းတႃႉ ၵၼ် ဢေႃႈ။ တၢင်း ဢၼ် ၶဝ်ႈၵႃႈမၢၵ်ႇပႅင်း၊တၢင်း ဢၼ် ပဵၼ် ၵႃႇလႃႉႁႃႈလႅင်မိူင်း၊ဢိၵ်ႇတင်း တၢင်း ဢၼ် ဢိင်ႇသၼ်ႇ ၸိူဝ်း ၼႆႉ တၵ်း ပေႃႇ ပဵၼ် တီႈ ပဵၼ် တီႈ ဢေႃႈ။- 8လွင်ႈတၢင်း ၵႃႈမီး ၸိူဝ်း ၼႆႉ၊ပဵၼ် မိူၼ် ၸိူဝ်ႉ ၼင်ႇ မိူဝ်ႈ ၵေႃႇၸႃႉ ဝူၺ်ႇတၼႃႇ ဢၼ် တၵ်း ၵိူတ်ႇလဵင်ႉ လုၵ်ႈ ၼၼ်ႉ ဢေႃႈ။ 9"ၶိင်ႇ မိူဝ်ႈ ၼၼ်ႉ၊ပိူၼ်ႈ တၵ်း တိမတ်ႉ ဢဝ် သူ လႄႈ ဢဝ် သူ ဢၢပ်ႈ ၵႃႈတီႈ တၢင်း ဢၼ် ၸီႇယၢင်ႇ ပၼ်တၢမ်ႇ ဢိၵ်ႇတင်း ႁႂ်ႈလႆႈ ဢဝ် သူ တၢႆ ဢေႃႈ။ ၵူၼ်း မဵဝ်း တင်းသဵင်ႈတင်းလူင် တၵ်း ၸင်း သူ ၵွပ်ႈပိူဝ်ႈ ၼႃႇမႃႉ ၸိုဝ်ႈသဵင် ၵဝ် ၼၼ်ႉ ဢေႃႈ။- 10ၶိင်ႇ မိူဝ်ႈ ၼၼ်ႉ၊ၵူၼ်း ၼမ်ၼႃႇ ၸႂ် တၵ်း လု လႄႈ ၵေႃႉ ၼိုင်ႈ လႄႈ ၵေႃႉ ၼိုင်ႈ တၵ်း ၶႃႉၸိုဝ်ႈ ၶၢႆသဵင် ၵၼ် လႄႈ ၸင်း ၵၼ် ဢေႃႈ။- 11ၵမ်း ၼၼ်ႉ၊မိၵ်ႉသႃႇ ပရေႃးၽႅတ်ႈ ၼမ်ၼႃႇ တၵ်း ပေႃႇမႃး လႄႈ ပႅတ်ႉလႅၼ် ၵူၼ်း ၼမ်ၼႃႇ ဢေႃႈ။- 12လွင်ႈတၢင်း ဢၼ် ႁၢႆႉမိူၵ်ႈ တေ ၼမ် ၵိုၼ်း မႃး လႄႈ မႅတ်ႈတႃႇ တၢင်းႁၵ်ႉ တၵ်း လဵၵ်ႉ ၵေႇ ဢေႇ မၢင် ၵႂႃႇ ဢေႃႈ။- 13ၽူႈလႂ် သေဢမ်ႇဝႃႈ၊ၵေႃႉ ဢၼ် ယိူၼ်ႉၶၢမ်ႇ မၼ်ႈၶိူင်ႇ တေႃႇထိုင် တီႈသုတ်း ၼၼ်ႉ၊ၵေႃႉ ၼၼ်ႉ တၵ်း လႆႈ တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 14ၶၢဝ်ႇတြႃးသိူဝ်းပျေႃႇ လွင်ႈ မိူင်း ၸဝ်ႈ ၼႆႉ၊တၵ်း လႆႈ ႁေႃးလၢတ်ႈ ၸွတ်ႇ ၵမ်ႇၽႃႇ ၵူႈတီႈၵူႈလႅၼ်၊ပုၼ်ႈ ဢၼ် တၵ်း ပဵၼ် သၢၵ်ႈသေႇ တီႈ ၵူၼ်း မဵဝ်း တင်းသဵင်ႈတင်းမူတ်း ယဝ်ႉ၊ယဝ်ႉ ၸင်ႇ တၵ်း ပဵၼ် တီႈသုတ်းတီႈၵွႆ ဢေႃႈ။ 15"သူ တၵ်း လႆႈ ႁၼ် လွင်ႈ၊ 'တၢင်း ဢၼ် ယႃႉ လု ဢၼ် လီ ႁင်ႈ လီ ၵူဝ် ၼႃႇ၊' ပရေႃးၽႅတ်ႈ တၢၼ်ႇယေႇလႃႉ၊ႁေႃးလၢတ်ႈ ဝႆႉ ၼၼ်ႉ ဢေႃႈ။ လွင်ႈတၢင်း ဢၼ် လီ ႁင်ႈ ၼၼ်ႉ တၵ်း ၸုၵ်း ယူႇ ၵႃႈတီႈ ထႃႇၼႃႉ ဢၼ် မူတ်းၸၢင်ႇ ဢေႃႈ။ (ႁႂ်ႈ ၵေႃႉ ၽတ်းဢၢၼ်ႇ မႅၼ်ႈ တြႃး ၼႆႉ ၼၼ်ႉ ႁု ထွမ်ႇ တႃႉ။-) 16မိူဝ်ႈ ဢၼ် ႁၼ် ၸိူဝ်ႉ ၼင်ႇ ၼၼ် ၸိုင်၊ၶဝ် ၸိူဝ်း ဢၼ် ယူႇ ၼႂ်း မိူင်း ယုတႃႉ၊တၵ်း လႆႈ လႅၼ်ႈပၢႆႈ ၶိုၼ်ႈ ၵႂႃႇ ၵႃႈတီႈ ၼိူဝ် လွႆ ပုၼ်ႉ ဢေႃႈ။- 17ၵူၼ်း ၵေႃႉ ဢၼ် မီး ယူႇ ၵႃႈၼိူဝ် လင်ၶႃးႁိူၼ်း မၼ်း ၼၼ်ႉ တၵ်း ဢမ်ႇ တၼ်း လူင်း ၵႂႃႇ ၵႃႈၼႂ်း ႁိူၼ်း လႄႈ ဢဝ် ၶူဝ်း မၼ်း။- 18ၵူၼ်း ၵေႃႉ ဢၼ် မီး ယူႇ ၵႃႈတီႈ တူင်ႈၼႃး တၵ်း ဢမ်ႇ လႆႈ တၼ်း မိူဝ်း ဢဝ် ၶူဝ်းၼုင်ႈ မၼ်း။- 19ဝၼ်း မိူဝ်ႈ ၼၼ်ႉ မႄႈယိင်း ဢၼ် ပႃး ပတိၵ်ႈသၼ်ႇထေႇ လႂ်၊ဢိၵ်ႇတင်း မႄႈယိင်း ဢၼ် မီး လုၵ်ႈဢွၼ်ႇလႅင် ဢၼ် ယင်း ၵိၼ် ၼူမ်း ယူႇ လႂ်၊တၵ်း ယၢပ်ႇၸႂ် ၵိၼ်းၸႂ် ၼႃႇ ဢေႃႈ။- 20လွင်ႈ ၼင်ႇ ႁိုဝ် ဝၼ်း ဢၼ် သူ လႆႈ ပၢႆႈ ၼၼ်ႉ၊တၵ်း ဢမ်ႇ ပဵၼ် ၶိင်ႇ ႁိူဝ်ႉ ဢမ်ႇၼၼ် ဢမ်ႇ လႆႈ ပဵၼ် ဝၼ်းၵမ်သိၼ် ၸိုင်၊သူးတွင်း တႃႉ။- 21ၵွပ်ႈ လွင်ႈ ၼင်ႇ ႁိုဝ် လႄႈ ဝႃႈ ၸမ်ႉ၊ၽေး ဢုပၢတ်ႈ ဢၼ် ယၢပ်ႇ ၸိူဝ်ႉ ၼင်ႇ ၼၼ် ဢၼ် ဢမ်ႇ ပႆႇ တွၼ်ႉ ပဵၼ် သေပွၵ်ႈ ၸဵမ်မိူဝ်ႈ ၵမ်ႇၽႃႇ ၸႃႉ တႄႇ ၼၼ်ႉ ႁၢၼ်ႉ တေႃႇ မိူဝ်ႈလဵဝ် ၼႆႉ လႄႈ ၵမ်းလိုၼ်း ၵေႃႈ တၵ်း ဢမ်ႇ ပဵၼ် ထႅင်ႈ ၼၼ်ႉ ယဝ်ႉ။- 22ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ႁဵတ်း ႁႂ်ႈ မိုဝ်ႉ ဝၼ်း ၸိူဝ်း ၼၼ်ႉ ပွတ်း ယူႇ ဢေႃႈ။ ပေႃး ဢမ်ႇၼၼ် ၸိုင်၊ၸိူဝ်ႉၶိူဝ်း ၵူၼ်း တေ ဢမ်ႇ လွတ်ႈ လႆႈ သေၵေႃႉသေၵူၼ်း။ လွင်ႈ မၼ်း ၸမ်ႉ၊ထွၵ်ႈလူၺ်ႈ ၶဝ် ၸိူဝ်း ဢၼ် လႆႈ ၶၢမ်ႇ တၢင်း လိူၵ်ႈၵဵပ်း ဝႆႉ ယဝ်ႉ ၸိူဝ်း ၼၼ်ႉ လႄႈ ၽြႃးပဵၼ်ၸဝ်ႈ ႁႂ်ႈ ၶိင်ႇၵႃႇလႃႉ ၼၼ်ႉ ပွတ်း ဢေႃႈ။ 23"ပိူဝ်ႈ ၼႆ လႄႈ ပေႃး သေၵေႃႉသေၵူၼ်း လၢတ်ႈ တီႈ သူ လႄႈ ဝႃႈ၊ 'တူၺ်း လူး။ ၸဝ်ႈ ၶရိၸ်ႈ၊မီး ၵႃႈတီႈ ၼႆႈ ဢေႃႈ၊' 'မီး ၵႃႈတီႈ ၼၼ်ႈ ဢေႃႈ၊' ဝႃႈ ၼင်ႇ ၼႆ ၸိုင်၊သူ ယႃႇပေ ယုမ်ႇ။- 24လွင်ႈ မၼ်း ၸမ်ႉ၊ၵူၼ်း ဢၼ် ႁဵတ်း ႁၢင်ႈ ၸဝ်ႈ ၶရိၸ်ႈ၊ဢိၵ်ႇတင်း မိၵ်ႉသႃႇ ပရေႃးၽႅတ်ႈ တၵ်း ပေႃႇမႃး ၼမ်ၼႃႇ လႄႈ ၶဝ် တၵ်း ႁဵတ်း ၼိမိၵ်ႈ လၢၵ်ႈၶၼႃႇ ဢၼ် လၢၵ်ႇ ဢၼ် လၢႆး ဢၼ် လီဢၢမ်း လႂ်၊ႁႂ်ႈလႆႈ ႁဵတ်း တၢင်း ဢၼ် ပႅတ်ႉလႅၼ် ဢၼ် ယႂ်ႇ ၼႃႇ လႄႈ၊သင် ပဵၼ် လႆႈ ၸိုင်၊ၵူၼ်း ၸိူဝ်း ဢၼ် ၶၢမ်ႇ တၢင်း လိူၵ်ႈၵဵပ်း ဝႆႉ ယဝ်ႉ ၸိူဝ်း ၼၼ်ႉ ၵေႃႈ၊ယင်း တေ ပႅတ်ႉလႅၼ် ပႃး လူးၵွၼ်ႇ ဢေႃႈ။- 25လွင်ႈတၢင်း ၸိူဝ်း ၼႆႉ၊ၵဝ် သင်ႇ လၢတ်ႈ ဝႆႉ တီႈ သူ ၸဵမ်မိူဝ်ႈ ဢွၼ်တၢင်း ၼၼ်ႉ ယဝ်ႉ။ မၢတ်ႈတွင်း ဝႆႉ တႃႉ။ 26"ပိူဝ်ႈ ၼႆ လႄႈ ပေႃး ၶဝ် လၢတ်ႈ လႄႈ ဝႃႈ၊ 'တူၺ်း လူး။ ၸဝ်ႈ ၼၼ်ႉ မီး ၼႂ်း ထိူၼ်ႇ ပုၼ်ႉ ဢေႃႈ၊' ဝႃႈ ၼင်ႇ ၼႆ ၸိုင်၊ယႃႇပေ ၵႂႃႇၸူး။ ဢမ်ႇၼၼ် ၶဝ် တၵ်း ဝႃႈ၊ 'တူၺ်း လူး။ ၸဝ်ႈ ၼၼ်ႉ တဵတ်ႇ မႅပ်း ဝႆႉ ၼႂ်း လုၵ်း တၢင်းၼႂ်း ပုၼ်ႉ ဢေႃႈ၊' ဝႃႈ ၼင်ႇ ၼႆ ၵေႃႈ ယႃႇပေ ယုမ်ႇ။- 27ၵွပ်ႈ လွင်ႈ ၼင်ႇ ႁိုဝ် လႄႈ ဝႃႈ ၸမ်ႉ၊မိူဝ်ႈ ဢၼ် ၸဝ်ႈ လုၵ်ႈၵူၼ်း၊မႃး ၼၼ်ႉ ၸိုင်၊တၵ်း မိူၼ် ၸိူဝ်ႉ ၼင်ႇ ၽႃႉမႅပ်ႈ မၢပ်ႈ တၢင်း ဝၼ်းဢွၵ်ႇ လႅင်း ႁွတ်ႈထိုင် တၢင်း ဝၼ်း တူၵ်း လႄႈ ၸွတ်ႇ ၼႃႈ ၽႃႉၵၢင်ႁၢဝ် ၵႂႃႇ ၼၼ်ႉ ဢေႃႈ။ 28"တီႈ ဢၼ် မီး တူဝ်တၢႆ ၼၼ်ႉ၊လၢင်းတႃႉ တင်းလၢႆ တၵ်း ၸုတုမ် ဢေႃႈ။ 29"ဝၢႆး လင် ၶိင်ႇၵႃႇလႃႉ ဢၼ် တုၵ်ႉၶႃႉ ၶၢၼ်ၸႂ် ၸိူဝ်း ၼၼ်ႉ ၵမ်းလဵဝ်၊ၵၢင်ဝၼ်း တၵ်း လပ်းသိင်ႇ၊လိူၼ် တၵ်း ဢမ်ႇ လႅင်း၊လၢဝ် တင်းလၢႆ တၵ်း ႁူင်ႈ တူၵ်း သေ ၵႃႈၼိူဝ် ၵၢင်ႁၢဝ် လႄႈ တၼ်းၶူဝ်း ၵၢင်ႁၢဝ် တင်းလၢႆ တၵ်း သၼ်ႇၶွၼ်း ဝႆ ဢေႃႈ။- 30မိူဝ်ႈ ၼၼ်ႉ၊ၼိမိၵ်ႈ လၢၵ်ႈၶၼႃႇ တၢင်း ဢၼ် ၸဝ်ႈ လုၵ်ႈၵူၼ်း၊ႁွတ်ႈမႃး ၼၼ်ႉ တၵ်း ပေႃႇ ဢွၵ်ႇ ၵႃႈတီႈ ၽႃႉၵၢင်ႁၢဝ် သေလႄႈ ၵူၼ်းလေႃးၵီႇ တင်းသဵင်ႈတင်းလူင် တၵ်း လႆႈ တူပ်း ဢူၵ်း ႁွင်ႉႁႆႈ လႄႈ ႁၼ် ၸဝ်ႈ လုၵ်ႈၵူၼ်း၊ပႃး တင်း မုၼ်ၽုင်း တၼ်းၶူဝ်း ဢႃႇၼုၽေႃႇ မၼ်းၸဝ်ႈ လႄႈ ၶီႇ မွၵ်ႇၵုမ်ႈ ၵၢင်ႁၢဝ် လူင်း မႃး ဢေႃႈ။- 31သဵင် ၼႄးၶရႃႇ တၵ်း ႁုၼ်ႈ မေႃး ၼႃႇ လူင်လၢင် လႄႈ မၼ်းၸဝ်ႈ တၵ်း ပွႆႇၸႂ်ႉ တမၢၼ်ႇ မၼ်းၸဝ်ႈ တင်းလၢႆ လူင်း မႃး သီႇၸဵင်ႇ ပႅတ်ႇ ၼႃႈ ၵမ်ႇၽႃႇ သေယဝ်ႉ၊ၸုသိမ်း ႁွင်ႉ ဢဝ် ၵူၼ်း ၸိူဝ်း ဢၼ် လႆႈ ၶၢမ်ႇ တၢင်း ဢၼ် လိူၵ်ႈၵဵပ်း ဝႆႉ ယဝ်ႉ၊ၸိူဝ်း ဢၼ် မီး ယူႇ ၸႃႉၸဵမ် ၵမ်ႇၽႃႇ ၸဵင်ႇ ၼိုင်ႈ တေႃႇ ႁွတ်ႈ ၵႂႃႇ ထႅင်ႈ ၵမ်ႇၽႃႇ ၸဵင်ႇ ၼိုင်ႈ ၼၼ်ႉ ဢေႃႈ။ 32"ဢဝ် တူၼ်ႈ မၢၵ်ႇလိူဝ်ႇ ႁဵတ်း ပုင်ႇ တႅၵ်ႈ သေလႄႈ သွၼ် ဢဝ် တႃႉ။ မိူဝ်ႈ ဢၼ် ၵိင်ႇ မၼ်း ၶႃႈ မၼ်း ႁုၼ်ႈ လႄႈ ပူင်ႇ ၽိူဝ် ပူင်ႇ မႂ် ၶဵဝ် လီ ၼုမ်ႇ လီ ၼၼ်ႉ ၸိုင်၊သူ ႁု လွင်ႈ ဢၼ် ၶိင်ႇမႆႈ ၸမ် တၵ်း ႁွတ်ႈမႃး ၼၼ်ႉ ယဝ်ႉ။- 33မိူၼ်ၼင်ႇ ၼၼ်၊မိူဝ်ႈ ဢၼ် သူ လႆႈ ႁၼ် လွင်ႈတၢင်း တင်းသဵင်ႈတင်းလူင် ၸိူဝ်း ၼႆႉ ၼၼ်ႉ ၸိုင်၊ႁု လွင်ႈ ၸဝ်ႈ လုၵ်ႈၵူၼ်း၊ႁွတ်ႈ ၸမ် မႃး ၵႃႈတီႈ ႁိမ်း ၽၵ်းတူ ၼၼ်ႉ တႃႉ။- 34ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊လွင်ႈတၢင်း တင်းသဵင်ႈတင်းလူင် ၸိူဝ်း ၼႆႉ၊တၵ်း ပဵၼ် မႃး ၸေးၸေး ၸူဝ်ႈ ဢၼ် ၶိူဝ်း ၵူၼ်း မဵဝ်း ၼႆႉ ဢမ်ႇ ပႆႇ သုတ်း ပႆႇ ႁၢႆ ၼၼ်ႉ ဢေႃႈ။- 35ၽႃႉၵၢင်ႁၢဝ် တင်း လိၼ်မိူင်း ၼႆႉ တၵ်း ဝၢႆး ႁၢႆ ၵႂႃႇ ဢေႃႈ။ ၵႂၢမ်း ၵဝ် ၸိူဝ်း ၼႆႉ ၸိုင်၊တၵ်း ဢမ်ႇ ႁူင်ႈ ဢမ်ႇ ႁၢႆ လႃးလႃး။ 36"ၽူႈလႂ် ဢမ်ႇ ႁု ၶိင်ႇ ၼႃႇရီႇ ဝၼ်း ဢၼ် တၵ်း ပဵၼ် မႃး ၼၼ်ႉ။ တမၢၼ်ႇၵၢင်ႁၢဝ် တင်းလၢႆ ၵေႃႈ ဢမ်ႇ ႁု။ ၸဝ်ႈ လုၵ်ႈၵူၼ်း၊ၵေႃႈ တေႃႈယင်း ဢမ်ႇ ႁု။ မီး ပေႃႈၸဝ်ႈ ၵဝ် သူႇလဵဝ် ပႃးလဵဝ် ၵူၺ်း ႁု ဢေႃႈ။- 37တၢင်း ဢၼ် ၸဝ်ႈ လုၵ်ႈၵူၼ်း၊မႃး ၼၼ်ႉ၊တၵ်း ပဵၼ် ၸိူဝ်ႉ ၼင်ႇ ဢၼ် ပဵၼ် ၼႂ်း ၸူဝ်ႈပၢၼ် ၼူဝ်းဢႃႇ၊ၼၼ်ႉ ဢေႃႈ။ 38ၸူဝ်ႈ ဝၼ်း ဢၼ် ၼမ်ႉထူမ်ႈမိူင်း ဢမ်ႇ ပႆႇ ပဵၼ် ၼၼ်ႉ၊ၵူၼ်း တင်းလၢႆ ၵိၼ် ပျေႃႇ ယူႇ၊ဢဝ်ၽူဝ် ဢဝ်မေး ယူႇ တေႃႇထိုင်ႁွတ်ႈ ဝၼ်း ဢၼ် ၼူဝ်းဢႃႇ၊ၶဝ်ႈ ႁိူဝ်းသၢင်းၽေႃး ၼၼ်ႉ လႄႈ၊- 39ယင်း ဢမ်ႇ မီး သတိ ၵႃႈသင် တေႃႇထိုင် ၼမ်ႉထူမ်ႈမိူင်း မႃး ဢဝ် ၶဝ် လွင်ႈ ၵႂႃႇ ပႅတ်ႈ သဵင်ႈ မူတ်း ဢေႃႈ။ မိူၼ်ၼင်ႇ ၼၼ် တၵ်း ပဵၼ် ၼႂ်း တၢင်း ဢၼ် ၸဝ်ႈ လုၵ်ႈၵူၼ်း၊မႃး ၼၼ်ႉ ဢေႃႈ။- 40ၽွင်းယၢမ်း ၼၼ်ႉ၊ၵူၼ်း သွင် ၵေႃႉ တၵ်း ထႆၼႃး ႁူမ်ႈ ၵၼ် ယူႇ လႄႈ ၵေႃႉ ၼိုင်ႈ တၵ်း လႆႈ ၶၢမ်ႇ တၢင်း ဢၼ် သိမ်းဢဝ် ၵႂႃႇ သေယဝ်ႉ၊ ၵေႃႉ ၼိုင်ႈ တၵ်း ၵိုတ်းၵျၢၼ်ႇ ဝႆႉ ဢေႃႈ။- 41မႄႈယိင်း သွင် ၵေႃႉ ဢၼ် လူၺ် ၶဝ်ႈ ႁူမ်ႈ လူၺ်ႈ ၵၼ် ယူႇ ၼၼ်ႉ ၵေႃႈ၊ ၵေႃႉ ၼိုင်ႈ တၵ်း လႆႈ ၶၢမ်ႇ တၢင်း ဢၼ် သိမ်းဢဝ် ၵႂႃႇ သေယဝ်ႉ၊ ၵေႃႉ ၼိုင်ႈ တၵ်း ၵိုတ်း ဝႆႉ ဢေႃႈ။- 42ပိူဝ်ႈ ၼႆ လႄႈ ၵွပ်ႈပိူဝ်ႈ ဢၼ် သူ ဢမ်ႇ ႁု ၶိင်ႇ ၼႃႇရီႇ ဝၼ်း ဢၼ် ၸဝ်ႈၽြႃး သူ တၵ်း ႁွတ်ႈမႃး ၼၼ်ႉ လႄႈ ဝႆႉ သတိ ပႂ်ႉ ယူႇ တႃႉ။- 43ပေႃး ၸဝ်ႈႁိူၼ်း ႁု ၶိင်ႇ ဢၼ် ၽူႈလၵ်ႉ တၵ်း မႃး လၵ်ႉ ၸိုင်၊မၼ်း တၵ်း ဢမ်ႇ လပ်း ဢမ်ႇ ၼွၼ်း လႄႈ ပႂ်ႉ ယူႇ ဢမ်ႇ ႁႂ်ႈလႆႈ ယႃႉ လႆႈ မူင်ႇ ႁိူၼ်း မၼ်း ဝႃႈၼႆ သူ ႁု ယူႇ ဢေႃႈ။- 44ၵွပ်ႈ ၸိူဝ်ႉ ၼင်ႇ ၼႆ လႄႈ ၵွပ်ႈပိူဝ်ႈ ဢၼ် ၸဝ်ႈ လုၵ်ႈၵူၼ်း၊တၵ်း ႁွတ်ႈမႃး ၼႂ်း ၶိင်ႇၼႃႇရီႇ ဝၼ်း ဢၼ် ဢမ်ႇ ထၢင်ႇ ဢမ်ႇ ထိူမ် ၼၼ်ႉ၊ႁႂ်ႈ သူ တၼ်း ဝႆႉ တႃႉ။ 45"လုၵ်ႈၸၢင်ႈ ဢၼ် မီး သဵတ်ႈၸႃႇ လႄႈ မီး သမ်ႇမႃႇ သတိ ၼၼ်ႉ၊ ပဵၼ် ၵေႃႉ ၸိူဝ်ႉ ၼင်ႇ ႁိုဝ်။ မၼ်း ၼၼ်ႉ ပဵၼ် ၵေႃႉ ဢၼ် ပေႃႈလဵင်ႉ မၼ်း ယုၵ်ႉ တၢင်ႇ ႁႂ်ႈ ဢုပ်ႉပိူင်ႇ ၵႃႈၼိူဝ် ၵူၼ်းႁိူၼ်းၵူၼ်းယေး တင်းလၢႆ လႄႈ ၸၢင်ႈ ၽႄမႅင်ႇ ပၼ် တၢင်းၵိၼ် ၸွမ်း ၶိင်ႇ မၼ်း မၢၼ်ႇ မၢၼ်ႇ ၼၼ်ႉ ဢေႃႈ။- 46မိူဝ်ႈ ဢၼ် ပေႃႈလဵင်ႉ မၼ်း ၶိုၼ်း မႃး လႄႈ ထူပ်း ႁၼ် မၼ်း ႁဵတ်း ဝႆႉ ၸိူဝ်ႉ ၼင်ႇ ၼႆ ၼၼ်ႉ မၼ်း မီး တၢင်း ဢၼ် ၸူမ်းသိူဝ်း ဢေႃႈ။- 47ၵဝ် ဝႃႈ တီႈ သူ ၸမ်ႉ၊ပေႃႈလဵင်ႉ မၼ်း တၵ်း ယုၵ်ႉ တၢင်ႇ မၼ်း ဝႆႉ၊ ႁႂ်ႈလႆႈ တူၺ်း ထိင်း ၼိူဝ် ဢုၵ်ႉၸႃႇ ၵႃႈမီး ဢေႃႈ။- 48ၵူၺ်းၵႃႈ၊ပေႃး မၼ်း ပဵၼ် လုၵ်ႈၸၢင်ႈ ဢၼ် မိူၵ်ႈ ၸိုင်၊မၼ်း ၸၢင်ႈ ထၢင်ႇ ၼႂ်း ၸႂ် လႄႈ ဝႃႈ၊ 'ပေႃႈလဵင်ႉ ၵဝ် တၵ်း ၼၢၼ်း မႃး ဢေႃႈ၊' ဝႃႈၼႆ လႄႈ၊- 49ယႅၼ်ႉ ထုပ်ႉ လုၵ်ႈၸၢင်ႈ ၼင်ႇ ၵၼ် ယူႇ၊ၵိၼ် ႁူမ်ႈ ၵၼ် တင်း ၵူၼ်း မဝ်းလဝ်ႈ မဝ်း ၵမ် တင်းလၢႆ ယူႇ ၸိုင်၊- 50ပေႃႈလဵင်ႉ မၼ်း တၵ်း ႁွတ်ႈမႃး ၼႂ်း ၶိင်ႇၼႃႇရီႇ ဝၼ်း ဢၼ် မၼ်း ဢမ်ႇ ႁု လႄႈ ဢမ်ႇ ထၢင်ႇ ဢမ်ႇ ထိူမ် ၼၼ်ႉ သေယဝ်ႉ၊- 51တႅပ်း မၼ်း ႁဵတ်း ပဵၼ် ပိတ်း ပဵၼ် ပွတ်း လႄႈ ဢဝ် မၼ်း ၶင် ဝႆႉ လူၺ်ႈ ၵၼ် တင်း ၵူၼ်း ဢၼ် ၼႃႈသိုဝ်ႈၸႂ်ၵူတ်ႉ ၶဝ် ဢေႃႈ။ တီႈ ၼၼ်ႈ ၸိုင်၊တၵ်း လႆႈ ၶၢင်းၶီ ၶၢင်းၽၢၼ် လႄႈ လႆႈ ၵတ်း ၶဵဝ်ႈ ၵတ်း ၽၼ်း ၼၼ်ႉ ဢေႃႈ။
Copyright
Learn More


text:
1ပီႈၼွင်ႉ ၶဝ်႟။ တၢင်း ဢၼ် ၵဝ် ႁေႃးလၢတ်ႈ ပၼ် သူ မႃး ၸိူဝ်း ၼႆႉ ၵဝ် ဢမ်ႇ ၸၢင်ႈ လၢတ်ႈ တေႃႇ သူ ၸိူဝ်ႉ ၼင်ႇ ဢၼ် လၢတ်ႈ တေႃႇ ၶဝ် ၸိူဝ်း ဢၼ် မီး ဝိၺိၺ်ႇ ၸဝ်ႈ ၼၼ်ႉ။ ၵူၺ်း လႆႈ လၢတ်ႈ ၸိူဝ်ႉ ၼင်ႇ ဢၼ် လၢတ်ႈ တေႃႇ ၵူၼ်း ၸႃႇတိ ၼိူဝ်ႉလိူတ်ႈ၊ၸိူဝ်ႉ ၼင်ႇ လၢတ်ႈ တေႃႇ လုၵ်ႈဢွၼ်ႇလႅင် ဢၼ် တိုၵ်ႉ ၵိူတ်ႇ မႃး ၼႂ်း ၸဝ်ႈ ၶရိၸ်ႈ၊ၼၼ်ႉ ၵူၺ်း ဢေႃႈ။- 2ၵွပ်ႈပိူဝ်ႈ သူ ယင်း ဢမ်ႇ ပႆႇ ၵိုင်ႇ ပႆႇ ထိူၵ်ႈ ၼၼ်ႉ လႄႈ ၵဝ် ယင်း ဢမ်ႇ လႆႈ ဢဝ် တၢင်းၵိၼ် ဢၼ် ၵႅၼ်ႇ ဢၼ် ၶႅင် လဵင်ႉ ပၼ် သူ လႄႈ လႆႈ ဢဝ် ၼမ်ႉၼူမ်း ၵူၺ်း လဵင်ႉ သူ မႃး ဢေႃႈ။ တေႃႇ ႁွတ်ႈ မိူဝ်ႈလဵဝ် ၵွပ်ႈပိူဝ်ႈ သူ ယင်း ၸွမ်း ဢလူဝ်ႇ ၼိူဝ်ႉလိူတ်ႈ ယူႇ ၼၼ်ႉ၊သူ ယင်း ဢမ်ႇ ပႆႇ ၵိုင်ႇ ပႆႇ ထိူၵ်ႈ လူးၵွၼ်ႇ ဢေႃႈ။- 3မိူဝ်ႈ ဢၼ် သူ ယင်း သီႈၵေႉႁေႈတႃ ၵၼ် လႄႈ ၽိတ်း ၵၼ် ယူႇ ၸိုင်၊သူ ယင်း တိုၵ်ႉ ၸွမ်း ဢလူဝ်ႇ ၼိူဝ်ႉလိူတ်ႈ လႄႈ ၵမ်ၵျၢင်ႉ မိူၼ် ၵူၼ်းလေႃးၵီႇ ယူႇ ဢမ်ႇၸႂ်ႈ ႁိုဝ်း။- 4မိူဝ်ႈ ဢၼ် သေၵေႃႉၵေႃႉ လၢတ်ႈ ဝႃႈ၊ "ၵဝ် ပဵၼ် တပႄး သြႃႇ ပေႃးလု၊ဢေႃႈ၊" ဝႃႈၼႆ လႄႈ၊တၢင်ႇၵေႃႉ သမ်ႉ ဝႃႈ၊ "ၵဝ် ပဵၼ် တပႄး သြႃႇ ဢႃႇပေႃးလု၊ဢေႃႈ၊" ဝႃႈ ၼင်ႇ ၼႆ ၸိုင်၊သူ ၵမ်ၵျၢင်ႉ ယူႇ မိူၼ် ၵူၼ်းလေႃးၵီႇ ဢမ်ႇၸႂ်ႈ ႁိုဝ်း။ 5ပေႃး ဝႃႈ ၼင်ႇ ၼၼ် ၸိုင်၊သြႃႇ ဢႃႇပေႃးလု၊ပဵၼ် ၽူႈလႂ်။ သြႃႇ ပေႃးလု၊ပဵၼ် ၽူႈလႂ်။ ႁဝ်း သွင် ၵေႃႉ ၼႆႉ ပဵၼ် ၵူၼ်း ၸႂ်ႉ ၵူၼ်းသွႆ ၸဝ်ႈ ၽြႃး၊ဢၼ် မၼ်းၸဝ်ႈ ၸႂ်ႉ မႃး ယုမ်ႇမၢတ်ႈ မိူၼ် ၵၼ် ၵူၺ်း ဢေႃႈ။ ႁဝ်း တင်း သွင် ၵေႃႉ ႁဵတ်း ၼႃႈၵၢၼ် ဢၼ် ၽြႃးပဵၼ်ၸဝ်ႈ ဢၢပ်ႈပၼ် ဝႆႉ ႁင်း ၽႂ် ႁင်း မၼ်း ဢေႃႈ။- 6ၵဝ် ၽုၵ်ႇ ၸိူဝ်ႉၽၼ်း လႄႈ သြႃႇ ဢႃႇပေႃးလု၊ႁူတ်း ၼမ်ႉ ပၼ် ဢေႃႈ။ ၽြႃးပဵၼ်ၸဝ်ႈ ၸမ်ႉ၊ပဵၼ် ၵေႃႉ ဢၼ် ႁဵတ်း ႁႂ်ႈ တူၼ်ႈ ၼၼ်ႉ ယႂ်ႇမႃး ဢေႃႈ။- 7ၵေႃႉ ဢၼ် ၽုၵ်ႇ၊ဢိၵ်ႇတင်း ၵေႃႉ ဢၼ် ႁူတ်း ၼမ်ႉ ၼၼ်ႉ ဢမ်ႇ ပေႃး ၶိုၵ်ႉၶမ်ႇ လမ်ႇ လွင်ႈ။ ၽြႃးပဵၼ်ၸဝ်ႈ၊ၸဝ်ႈ ဢၼ် ႁဵတ်း ႁႂ်ႈ တူၼ်ႈ ယႂ်ႇမႃး ၼၼ်ႉ ၵူၺ်း ၶိုၵ်ႉၶမ်ႇ လမ်ႇ လွင်ႈ ဢေႃႈ။- 8ၵေႃႉ ဢၼ် ၽုၵ်ႇ၊ဢိၵ်ႇတင်း ၵေႃႉ ဢၼ် ႁူတ်း ၼမ်ႉ ၼၼ်ႉ ၽဵင်ႇ ပဵင်း ၵၼ် ဝႆႉ လႄႈ ၽြႃးပဵၼ်ၸဝ်ႈ တၵ်း တွပ်ႇတႅၼ်း ပၼ် ၵႃႈၶၼ် ၸွမ်းၼင်ႇ ၼႃႈၵၢၼ် ဢၼ် ၶဝ် ႁဵတ်း ႁင်း ၽႂ် ႁင်း မၼ်း ၼၼ်ႉ ဢေႃႈ။- 9ႁဝ်း သွင် ၵေႃႉ ၼႆႉ ပဵၼ် ၵူၼ်း ႁဵတ်းၵၢၼ် ႁူမ်ႈ ပွင်းၵၼ် ပုၼ်ႈ ၽြႃးပဵၼ်ၸဝ်ႈ လႄႈ သူ ပဵၼ် သူၼ်ဢူးယဵၼ်ႇ ၽြႃးပဵၼ်ၸဝ်ႈ ဢေႃႈ။ ထႅင်ႈ လၢႆး ၼိုင်ႈ ၸမ်ႉ၊သူ ပဵၼ် တိူၵ်ႈ ၵျွင်း ၽြႃးပဵၼ်ၸဝ်ႈ ဢေႃႈ။- 10ၵဝ် ဢဝ် ႁႅင်း ၵျေးၸူး ဢၼ် ၽြႃးပဵၼ်ၸဝ်ႈ ပၼ် ၼၼ်ႉ သေလႄႈ ႁဵတ်းၵၢၼ် ပဵၼ် ၸၢင်ႈမႆႉ လူင် ဢၼ် ၵတ်ႉ ဢၼ် ၶႅၼ်ႇ လႄႈ ၶျႃး ငဝ်ႈႁၢၵ်ႈ တိူၵ်ႈ ၵျွင်း ယဝ်ႉ ၸင်ႇ၊ၵူၼ်း တၢင်ႇၵေႃႉ သမ်ႉ ထၢပ်ႈ ၵေႃႇ ႁဵတ်း ယူႇ ၼိူဝ် ငဝ်ႈႁၢၵ်ႈ ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် ထၢပ်ႈ ၵေႃႇ ႁဵတ်း ၼၼ်ႉ မၼ်း ႁဵတ်း ၸိူဝ်ႉႁိုဝ် လႄႈ တႄႇ သၢင်ႈ ၵေႃႇ ႁဵတ်း ၼၼ်ႉ၊ႁႂ်ႈ ဝႆႉ သတိ ႁင်း ၽႂ် ႁင်း မၼ်း တႃႉ။- 11လွင်ႈ မၼ်း ၸမ်ႉ၊လိူဝ် သေ ငဝ်ႈႁၢၵ်ႈ ဢၼ် ၶျႃး ဝႆႉ ဢၼ် ဝႃႈ၊ၸဝ်ႈ ယေႇသု ၶရိၸ်ႈ၊ၵူၺ်း ၼၼ်ႉ ၽူႈလႂ် ဢမ်ႇ ၸၢင်ႈ ၶျႃး ငဝ်ႈႁၢၵ်ႈ တိူၵ်ႈ တၢင်ႇဢၼ် လႆႈ ထႅင်ႈ။- 12ၵမ်ႈၽွင်ႈ ဢဝ် ၶမ်း၊ၵမ်ႈၽွင်ႈ ဢဝ် ငိုၼ်း၊ၵမ်ႈၽွင်ႈ ဢဝ် သႅင်လီ ပတ်ႈတမျႃး လႄႈ ၵမ်ႈၽွင်ႈ ၸၢင်ႈ ဢဝ် မႆႉ၊ဢဝ် ယိူဝ်ႈယႃႈ ဢမ်ႇၼၼ် ၽိူင်း သေလႄႈ ၵေႃႇ ၼိူဝ် ငဝ်ႈႁၢၵ်ႈ တိူၵ်ႈ ၼၼ်ႉ ဢေႃႈ။- 13ၼင်ႇ ၼၼ် လႄႈ ၼႃႈၵၢၼ် တၢင်းႁဵတ်း ၽႂ် ၽႂ် မၼ်း မၼ်း ၼၼ်ႉ တၵ်း ပေႃႇ ဢွၵ်ႇ ထၢင်ႇသႃး မႃး ၼႂ်း ဝၼ်း ဢၼ် ၸဝ်ႈ ၶရိၸ်ႈ၊ၵျွ မႃး ၼၼ်ႉ ဢေႃႈ။ ၼႂ်း ဝၼ်း ၼၼ်ႉ ၽြႃးပဵၼ်ၸဝ်ႈ တၵ်း ဢဝ် ၽႆး သေလႄႈ ၸႅတ်ႈ တူၺ်း ႁႂ်ႈလႆႈ ႁု ၵၢၼ်ငၢၼ်း ၵေႃႉလႂ် ပဵၼ် မဵဝ်း လႂ် ၼၼ်ႉ ဢေႃႈ။- 14ပေႃး တိူၵ်ႈ ဢၼ် တႄႇ ဝႆႉ၊ၵႃႈၼိူဝ် ငဝ်ႈႁၢၵ်ႈ ၼၼ်ႉ ၶၢမ်ႇ ၽႆး လႆႈ ၸိုင်၊ၵေႃႉ ဢၼ် ႁဵတ်း ၼၼ်ႉ တၵ်း လႆႈ ၶၢမ်ႇ ဢဝ် ဢၵျူဝ်း မၼ်း ဢေႃႈ။- 15ပေႃး တၢင်းႁဵတ်း ၼၼ်ႉ မႆႈ ၶႅမ်ႈ ၵႂႃႇ ၸိုင်၊ၵေႃႉ ဢၼ် ႁဵတ်း ၼၼ်ႉ တၵ်း လႆႈ သုမ်း ဢေႃႈ။ ၼႂ်းဝႃႈၼၼ် သေၵေႃႈ၊တူဝ် ၵူၼ်း ၵေႃႉ ၼၼ်ႉ တၵ်း လႆႈ ၶၢမ်ႇ တၢင်း ဢၼ် ၵႄႇသႄႇ ဢဝ် မိူၼ် ၸိူဝ်ႉ ၼင်ႇ ဢၼ် လွတ်ႈ သေ ၵႃႈတီႈ ၽႆး ၼၼ်ႉ ဢေႃႈ။ 16သူ ဢမ်ႇ ႁု လွင်ႈ ဢၼ် သူ ပဵၼ် ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ လႄႈ ဝိၺိၺ်ႇ ၽြႃးပဵၼ်ၸဝ်ႈ တႄႇ သဝ်း မီး ယူႇ ၵႃႈၼႂ်း သူ ၼၼ်ႉ ႁိုဝ်း။- 17ပိူဝ်ႈ ၼႆ လႄႈ ၵေႃႉ ဢၼ် ယႃႉ မုၼ်သရေႇ ၵျွင်း ပိၵ်ႈမၢၼ်ႇ ၽြႃးပဵၼ်ၸဝ်ႈ ၼၼ်ႉ၊ၽြႃးပဵၼ်ၸဝ်ႈ တၵ်း ယႃႉ မုၼ်သရေႇ ၵေႃႉ ၼၼ်ႉ ဢေႃႈ။ လွင်ႈ မၼ်း ၸမ်ႉ၊ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မူတ်းၸၢင်ႇ လႄႈ သူ ၵေႃႈ ပဵၼ် ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ ဢေႃႈ။ 18ၽူႈလႂ် သေဢမ်ႇဝႃႈ၊ယႃႇပေ ပႅတ်ႉလႅၼ် တူဝ်ၸဝ်ႈၵဝ်ႇ။ ၼႂ်း သူ ၼႆႉ ပေႃး သေၵေႃႉသေၵူၼ်း ထၢင်ႇ ဝႃႈ၊တူဝ်ၸဝ်ႈၵဝ်ႇ မီး ပိင်ႇၺႃႇ လေႃးၵီႇ ၸိုင်၊ႁႂ်ႈ မၼ်း မၢတ်ႈ တူဝ်ၸဝ်ႈၵဝ်ႇ ပဵၼ် ၵူၼ်းငိူဝ်ႈငႃႉ၊ၼင်ႇ ႁိုဝ် တၵ်း လႆႈ ပိင်ႇၺႃႇ ဢၼ် ၸႅတ်ႈ ၼၼ်ႉ တႃႉ။- 19လွင်ႈ မၼ်း ၸမ်ႉ၊ၵႃႈ ဢၼ် ၵူၼ်းလေႃးၵီႇ ထၢင်ႇ ဝႃႈ၊ပဵၼ် ပိင်ႇၺႃႇ ဢၼ် ၶိုၵ်ႉ ၼၼ်ႉ မၼ်း ပဵၼ် ဢၼ် ဢမ်ႇ ပွင်ႇလွင်ႈ ၵႃႈသင် ၽၢႆႇၼႃႈ ၽြႃးပဵၼ်ၸဝ်ႈ၊မႅၼ်ႈ ၸွမ်းၼင်ႇ ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၽြႃးပဵၼ်ၸဝ်ႈ ဢဝ် ဢၵျၢမ်ႇ ဢၼ် လၵ်းလႅမ် ၵူၼ်း မီး ပိင်ႇၺႃႇ ၶဝ် ၼၼ်ႉ သေယဝ်ႉ၊ၶိုၼ်း တိ ၺွပ်း ဢဝ် ၶဝ် ၼၼ်ႉ ဢေႃႈ၊" ဝႃႈ ၼင်ႇ ၼႆ ၵူၺ်းဢမ်ႇၵႃး၊- 20တႅမ်ႈ ဝႆႉ ထႅင်ႈ ဝႃႈ၊ "ၸဝ်ႈၽြႃး ႁု လွင်ႈ တၢင်းၵျၢမ်ႇတၢင်းပွင် ၶဝ် ၸိူဝ်း ဢၼ် မီး ပိင်ႇၺႃႇ ၼၼ်ႉ၊ပဵၼ် ဢၼ် လၢႆ လၢႆ ဢမ်ႇ ပွင်ႇလွင်ႈ ၵႃႈသင် ၼၼ်ႉ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 21ပိူဝ်ႈ ၼႆ လႄႈ ၽူႈလႂ် သေဢမ်ႇဝႃႈ၊ယႃႇပေ ဢုပ်ႇ ဝၢဝ်း တၢင်း ဢၼ် ၵူၼ်း ႁဝ်း ႁဵတ်း လႆႈ သၢင်ႈ လႆႈ ၸိူဝ်း ၼၼ်ႉ တႃႉ။ ပေႃး ၶႆႈၸႂ် ၸေးၸေး ၸိုင်၊ၵႃႈမီး တင်းသဵင်ႈတင်းလူင် ပဵၼ် ၶွင် သူ တင်းလၢႆ ဢေႃႈ။- 22ၸႃႉၸဵမ် သြႃႇ ပေႃးလု၊သြႃႇ ဢႃႇပေႃးလု၊တင်း သြႃႇ ၵေးၽႃႉ၊ၵူၺ်းဢမ်ႇၵႃး၊လေႃးၵႃႉ ၼႆႉ သေဢမ်ႇဝႃႈ၊တၢင်း ဢၼ် ဢသၢၵ်ႈလိပ်း သေဢမ်ႇဝႃႈ၊တၢင်းတၢႆ သေဢမ်ႇဝႃႈ၊ၵၢပ်ႈပၢၼ် ၼႆႉ ဢိၵ်ႇတင်း ဢၼ် တၵ်း မႃး ၵမ်းလိုၼ်း သေဢမ်ႇဝႃႈ၊လွင်ႈတၢင်း ၸိူဝ်း ၼႆႉ ၵႃႈမီး တင်းသဵင်ႈ ပဵၼ် ၶွင် သူ တင်းလၢႆ ဢေႃႈ။- 23သူ ၸမ်ႉ၊ပဵၼ် ၵူၼ်း ၸဝ်ႈ ၶရိၸ်ႈ၊လႄႈ၊ၸဝ်ႈ ၶရိၸ်ႈ၊သမ်ႉ ပဵၼ် လုၵ်ႈၽြႃးပဵၼ်ၸဝ်ႈ ဢေႃႈ။
Copyright
Learn More


text:
1ၵွပ်ႈပိူဝ်ႈ ၸိူဝ်ႉ ၼင်ႇ ၼႆ လႄႈ ပုၼ်ႈ လွင်ႈ ၼင်ႇ ႁိုဝ် ႁဝ်း တၵ်း ပႃးၸႂ် ပႃး ၶေႃး ၼႂ်း တၢင်း ဢၼ် ႁဝ်း လႆႈ ငိၼ်း တေႇသၼႃႇ ယဝ်ႉ ၼၼ်ႉ ၸိုင်၊တၵ်း လႆႈ မီး ႁူဝ်ၸႂ် ဢၼ် ယဵင်ႈၶႅၼ်း မၼ်ႈၵိုမ်း လႄႈ ၸပ်းၸွႆး တြႃး ၼၼ်ႉ ဢေႃႈ။- 2လွင်ႈ မၼ်း ၸမ်ႉ၊တေႇသၼႃႇ တြႃး ၸဝ်ႈ ဢၼ် မၼ်းၸဝ်ႈ ဢဝ် တင်း တမၢၼ်ႇၵၢင်ႁၢဝ် တင်းလၢႆ၊ႁေႃးလၢတ်ႈ ဝႆႉ တီႈ ပူႇမွၼ်ႇ ႁဝ်း ၼၼ်ႉ၊ထၢင်ႇသႃး ပဵၼ် ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ လႄႈ ပေႃး သေၵေႃႉသေၵူၼ်း ဢမ်ႇ ၵမ်ၵျၢင်ႉ ၸွမ်း လႄႈ သင်၊ဢမ်ႇ ထွမ်ႇဢဝ် လႄႈ သင်၊တၵ်း လႆႈ ၶၢမ်ႇတၢမ်ႇ ဢပျတ်ႈ ဢၼ် မၼ်း ထိူၵ်ႈၶၢမ်ႇ ၼၼ်ႉ ဢေႃႈ။- 3ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ပေႃး ႁဝ်း ယင်း ဢမ်ႇ ထွမ်ႇ ဢမ်ႇ ဢဝ်၊တြႃး တၢင်း ဢၼ် ၵႄႇၶျွတ်ႈ ဢဝ် ဢၼ် ယႂ်ႇ မျၢတ်ႈ ၼႃႇ ထၢၼ်ႇ ၼႆႉ ၼၼ်ႉ ၸိုင်၊ႁဝ်း တၵ်း ၵၢင်းလွတ်ႈ လႆႈ ၸိူဝ်ႉႁိုဝ်။ တြႃး ၼႆႉ တူဝ် ၸဝ်ႈၽြႃး ႁေႃးလၢတ်ႈ ဝႆႉ ဢွၼ်တၢင်း ယဝ်ႉ လႄႈ၊ၶဝ် ၸိူဝ်း ဢၼ် လႆႈ ငိၼ်း ၼၼ်ႉ၊ဢွၼ်ၵၼ် ဢဝ် တင်း သၢၵ်ႈသေႇ ဢၼ် လီ ယုမ်ႇ သေလႄႈ မွၵ်ႇလၢတ်ႈ တီႈ ႁဝ်း ဢေႃႈ။- 4ၼႂ်း ၶိင်ႇ လဵဝ် ၵၼ်၊ၽြႃးပဵၼ်ၸဝ်ႈ ထၢပ်ႈ ထႅင်ႈ သၢၵ်ႈသေႇ ၵႃႈတီႈ ၵႂၢမ်း ၶဝ် ၸိူဝ်း ၼၼ်ႉ၊ၼႂ်း တၢင်း ဢၼ် ၼႄပျႃး ၼိမိၵ်ႈ လၢၵ်ႈၶၼႃႇ၊ဢိၵ်ႇတင်း လွင်ႈတၢင်း ဢၼ် လီဢၢမ်း၊ဢိၵ်ႇတင်း တၼ်းၶူဝ်း ဢၼ် လၢၵ်ႇလၢႆး ၵူႈၸိူဝ်ႉၵူႈပိူင်၊ဢိၵ်ႇတင်း ပၼ် သု ၵျေးၸူး ဝိၺိၺ်ႇ မူတ်းၸၢင်ႇ ၸဝ်ႈ၊ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢေႃႈ။ 5ၽြႃးပဵၼ်ၸဝ်ႈ ဢမ်ႇ ၶၢၼ်း တမၢၼ်ႇၵၢင်ႁၢဝ် တင်းလၢႆ ဝႆႉ ႁႂ်ႈလႆႈ ပဵၼ် ၶုၼ် ဢၼ် ဢုပ်ႉပိူင်ႇ ၵမ်ႇၽႃႇ မႂ်ႇ၊ဢၼ် တၵ်း ပဵၼ် မႃး ၵမ်းလိုၼ်း ဢၼ် ႁဝ်း လၢတ်ႈ ဝႃႈ ၼၼ်ႉ လႄႈ၊- 6မီး ၵႂၢမ်း ၶၢမ်ႇသၢၵ်ႈသေႇ ဝႆႉ၊ၼႂ်း ၵျၢမ်းလိၵ်ႈ တီႈ ၼိုင်ႈ လႄႈ ဝႃႈ၊ "ၽြႃးပဵၼ်ၸဝ်ႈ တီႈၶႃႈ။ ၵူၼ်း ၸိုင်၊ပဵၼ် ၵေႃႉ ၸိူဝ်ႉ ၼင်ႇ ႁိုဝ် လႄႈ ၸဝ်ႈ ႁဝ်း လႆႈ ၶႆႈၸႂ်၊ဝူၼ်ႉၸႂ် လွင်ႈ မၼ်း တီႈၶႃႈ။ ဢမ်ႇၼၼ် ၵေႃႈ၊လုၵ်ႈၵူၼ်း၊သမ်ႉ ပဵၼ် ၵေႃႉ ၸိူဝ်ႉ ၼင်ႇ ႁိုဝ် လႄႈ ၸဝ်ႈ ႁဝ်း လႆႈ လူတူၺ်း လုမ်းလႃး မၼ်း တီႈၶႃႈ။ 7ၸဝ်ႈ ႁဝ်း ၶျႃး မၼ်း ၼၼ်ႉ၊တႅမ်ႇ သေ တမၢၼ်ႇၵၢင်ႁၢဝ် တင်းလၢႆ ၵႅပ်ႈ ၼိုင်ႈ သေယဝ်ႉ၊ ၸဝ်ႈ ႁဝ်း ဢဝ် သရၽူႇ မုၼ်ၽုင်း သရေႇ တိုဝ်း ပၼ် မၼ်း သေလႄႈ ယုၵ်ႉယွင်ႈ မၼ်း။ 8ၸဝ်ႈ ႁဝ်း ႁဵတ်း ႁႂ်ႈ မၼ်း လႆႈ ဢုပ်ႉပိူင်ႇ ၵူႈၸိူဝ်ႉၵူႈပိူင် တီႈၶႃႈ ဢေႃႈ။" ဝႃႈ ၼင်ႇ ၼႆ မီး ဝႆႉ ဢေႃႈ။ ဢၼ် ဝႃႈ၊ၽြႃးပဵၼ်ၸဝ်ႈ ႁဵတ်း ႁႂ်ႈ မၼ်း ပဵၼ်၊ "ၵေႃႉ ဢၼ် ဢုပ်ႉပိူင်ႇ ၵူႈၸိူဝ်ႉၵူႈပိူင်" ဝႃႈ ၼင်ႇ ၼႆ ၼၼ်ႉ ၸိုင်၊လွင်ႈတၢင်း ဢၼ် လွတ်ႈ သေ တၢင်း ဢၼ် မၼ်း ဢုပ်ႉပိူင်ႇ ၼၼ်ႉ၊ဢမ်ႇ ၵိုတ်းၵျၢၼ်ႇ ဝႆႉ သေ ၸိူဝ်ႉ သေ မဵဝ်း ဢေႃႈ။ ၼႂ်းဝႃႈၼၼ် သေၵေႃႈ၊ႁဝ်း ဢမ်ႇ ပႆႇ လႆႈ ႁၼ် လွင်ႈတၢင်း ၵႃႈမီး တင်းသဵင်ႈတင်းလူင်၊လႆႈ ၶၢမ်ႇ ဢဝ် တၢင်း ဢၼ် ၵူၼ်း ဢုပ်ႉပိူင်ႇ ဝႆႉ ယဝ်ႉ ၼၼ်ႉ ဢေႃႈ။- 9ၵူၺ်းၵႃႈ၊ႁဝ်း လႆႈ ႁၼ် ၸဝ်ႈ ယေႇသု၊ၸဝ်ႈ ဢၼ် လႆႈ ၶၢမ်ႇ တၢင်း ဢၼ် ၶျႃး ဝႆႉ၊တႅမ်ႇ သေ တမၢၼ်ႇၵၢင်ႁၢဝ် တင်းလၢႆ ၵႅပ်ႈ ၼိုင်ႈ ပုၼ်ႈ လွင်ႈ ၼင်ႇ ႁိုဝ် မၼ်းၸဝ်ႈ တၵ်း လႆႈ ၶၢမ်ႇတၢႆ၊ပုၼ်ႈ ၵူၼ်း ၵူႈၵေႃႉၵူႈၵူၼ်း ၸွမ်း လူၺ်ႈ ၵျေးၸူး ၽြႃးပဵၼ်ၸဝ်ႈ သေယဝ်ႉ၊တေႃႈလဵဝ် ၼႆႉ၊ႁဝ်း လႆႈ ႁၼ် မၼ်းၸဝ်ႈ ဢၼ် တိုဝ်း သရၽူႇ ဢၼ် မီး မုၼ်ၽုင်း သရေႇ ဝႆႉ၊ၵွပ်ႈပိူဝ်ႈ ဝူၺ်ႇတၼႃႇ တၢင်းတၢႆ ဢၼ် မၼ်းၸဝ်ႈ လႆႈ ၶၢမ်ႇ ၼၼ်ႉ ဢေႃႈ။- 10လွင်ႈ မၼ်း ၸမ်ႉ၊ၼႂ်း တၢင်း ဢၼ် ဢဝ် လုၵ်ႈလၢင်း ၼမ်ၼႃႇ၊သူင်ႇ ႁွတ်ႈထိုင် ၵႃႈတီႈ ဢၼ် တၵ်း ၸၢမ်ႇၸႃး မုၼ် ၸေးၸိမ်ႇ ၼၼ်ႉ၊ၽြႃးပဵၼ်ၸဝ်ႈ၊ၸဝ်ႈ ဢၼ် ၽၢၼ်ႇသၢင်း ၵူႈၸိူဝ်ႉၵူႈပိူင် လႄႈ ဢုပ်ႉ ထိင်း ၼၼ်ႉ၊ထုၵ်ႇလီ ႁဵတ်း ႁႂ်ႈ ၸဝ်ႈ ယေႇသု၊ႁွတ်ႈထိုင် တၢင်း ဢၼ် ၸေးၸုမ်ႇ ၵွပ်ႈ လူၺ်ႈ တုၵ်ႉၶႃႉ ဝူၺ်ႇတၼႃႇ လႄႈ ပဵၼ် ၽူႈ ဢွၼ်ႁူဝ် ၼႄ တၢင်း ၵႂႃႇၸူး သဵၼ်ႈတၢင်း ဢၼ် ၵႄႇၶျွတ်ႈ ဢဝ် ဢေႃႈ။ 11ၸဝ်ႈ ဢၼ် ၸၢင်ႈ ႁႂ်ႈ မူတ်းၸၢင်ႇ၊ဢိၵ်ႇတင်း ၶဝ် ၸိူဝ်း ဢၼ် ႁွတ်ႈထိုင် တၢင်း ဢၼ် မူတ်းၸၢင်ႇ ၼၼ်ႉ၊ပဵၼ် မႃး ၵႃႈတီႈ ပေႃႈၸဝ်ႈ ပႃးလဵဝ် ၵၼ် ဢေႃႈ။ ပိူဝ်ႈ ၼႆ ၸင်ႇ ၸဝ်ႈ ယေႇသု၊ဢမ်ႇ ဢူၵ်း ဢၢႆ လူၺ်ႈ လွင်ႈ ဢၼ် ႁွင်ႉ ႁဵၵ်ႈ ၶဝ် ၸိူဝ်း ဢၼ် ႁွတ်ႈထိုင် တၢင်း ဢၼ် မူတ်းၸၢင်ႇ ၼၼ်ႉ ဝႃႈ၊ၼွင်ႉ ၵဝ် တင်းလၢႆ၊- 12ၸွမ်းၼင်ႇ ဢၼ် မၼ်းၸဝ်ႈ လၢတ်ႈ တီႈ ၽြႃးပဵၼ်ၸဝ်ႈ လႄႈ ဝႃႈ၊ "ၵဝ်ၶႃႈ တၵ်း ႁေႃး မွၵ်ႇလၢတ်ႈ ၼႃႇမႃႉ ၸိုဝ်ႈသဵင် ၸဝ်ႈႁဝ်း တီႈ ၼွင်ႉ ၵဝ်ၶႃႈ တင်းလၢႆ ဢေႃႈ။ ၵဝ်ၶႃႈ တၵ်း ႁဵတ်း ၵႂၢမ်း ယွင်ႈယေႃး ၸဝ်ႈႁဝ်း ၵႃႈၼႂ်း ၵႄႈၵၢင် မူႇၵူၼ်း တင်းလၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 13မၼ်းၸဝ်ႈ သမ်ႉ လၢတ်ႈ ထႅင်ႈ လႄႈ ဝႃႈ၊ "ၵဝ်ၶႃႈ တၵ်း ဢိင်ပိုင်ႈ ၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ လႄႈ သမ်ႉ လၢတ်ႈ ထႅင်ႈ လႄႈ ဝႃႈ၊ "ၵဝ်ၶႃႈ မီး လူၺ်ႈ ၵၼ် တင်း လုၵ်ႈဢွၼ်ႇ ၸိူဝ်း ဢၼ် ၽြႃးပဵၼ်ၸဝ်ႈ ပၼ် ၵဝ်ၶႃႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 14ပိူဝ်ႈ ဢၼ် ဝႃႈ၊လုၵ်ႈဢွၼ်ႇ ၸိူဝ်း ၼၼ်ႉ၊ပဵၼ် ၸႃႇတိ ၼိူဝ်ႉလိူတ်ႈ လႄႈ၊ၸဝ်ႈ ယေႇသု၊ၼၼ်ႉ ၶၢမ်ႇ ၵိူတ်ႇလဵင်ႉ မႃး ၼႂ်း ၸႃႇတိ ၼိူဝ်ႉလိူတ်ႈ ၼင်ႇၵဝ်ႇ၊ပုၼ်ႈ လွင်ႈ ၼင်ႇ ႁိုဝ် တၵ်း ဢဝ် တင်း တၢင်းတၢႆ မၼ်းၸဝ်ႈ ၼၼ်ႉ၊ယႃႉပႅတ်ႈ ၶုၼ် မရၼႃႉ ဢၼ် မီး တၼ်းၶူဝ်း ၵႃႈၼိူဝ် တၢင်းတၢႆ၊- 15ဢိၵ်ႇတင်း ႁႂ်ႈလႆႈ ပွႆႇလွတ်ႈ ၶဝ် ၸိူဝ်း ဢၼ် ပဵၼ် ၶႃႈ၊ၸူဝ်ႈ ဢသၢၵ်ႈ ၶဝ် ၼၼ်ႉ ၵွပ်ႈပိူဝ်ႈ ၶဝ် ၵူဝ်ႁႄ တြႃး တၢင်းတၢႆ ၼၼ်ႉ ဢေႃႈ။- 16လွင်ႈ ၼႆႉ ပဵၼ် တီႈ ဢၼ် ထၢင်ႇသႃး ယဝ်ႉ ဝႃႈ၊မၼ်းၸဝ်ႈ ၸွႆႈထႅမ် တမၢၼ်ႇၵၢင်ႁၢဝ် တင်းလၢႆ ဢမ်ႇၸႂ်ႈ။ မၼ်းၸဝ်ႈ ၸွႆႈထႅမ် ၸိူဝ်ႉၶိူဝ်း ဢႃႇပြႃႇႁၢမ်ႇ၊ဢေႃႈ။- 17လွင်ႈတၢင်း ၼႆႉ ၶႂ်ႈဝႃႈ၊ၸဝ်ႈ ၶရိၸ်ႈ၊မီး လွင်ႈ ဢၼ် တၵ်း လႆႈ မိူၼ် ၼွင်ႉ တူဝ်ၸဝ်ႈၵဝ်ႇ တင်းလၢႆ၊ၵူႈ သမ်ႇ ၵူႈ ပိူင် ႁႂ်ႈလႆႈ ပဵၼ် ၶုၼ် ယဵၸ်ႈပရေႃးႁဵၵ်ႈ ဢၼ် မီး ၸႂ် ၵရုၼႃႇ၊ဢိၵ်ႇတင်း သဵတ်ႈၸႃႇ လႄႈ ပွင်ႁဵတ်း ပွင် ထၢမ်းၵၢၼ် ၽြႃးပဵၼ်ၸဝ်ႈ ၼႂ်း တၢင်း ဢၼ် တၵ်း ၽေႇ ဢပျတ်ႈ တုၸရိူၵ်ႈ ၵူၼ်း တင်းလၢႆ ဢေႃႈ။- 18လွင်ႈ မၼ်း ၸမ်ႉ၊ၵွပ်ႈပိူဝ်ႈ ဝႃႈ၊တူဝ် မၼ်းၸဝ်ႈ လႆႈ ၶၢမ်ႇ တုၵ်ႉၶႃႉ ဝူၺ်ႇတၼႃႇ၊ဢိၵ်ႇတင်း လႆႈ ၶၢမ်ႇ တၢင်း ဢၼ် ၸၢမ်းတူၺ်းယႃႉယုၵ်ႉ ၼၼ်ႉ ယဝ်ႉ လႄႈ မၼ်းၸဝ်ႈ တၢတ်ႈၼိူင်ႇ လႆႈ၊ႁႂ်ႈလႆႈ ၸွႆႈထႅမ် ၶဝ် ၸိူဝ်း ဢၼ် လႆႈ ထူပ်းၺႃး တၢင်း ဢၼ် ၸၢမ်းတူၺ်းယႃႉယုၵ်ႉ ၼၼ်ႉ ဢေႃႈ။
Copyright
Learn More


text:
1ၽွင်းယၢမ်း ၼၼ်ႉ၊ၸဝ်ႈၽႃႉ ႁေႇရူတ်ႈ၊တႄႇၸႃႉ၊ၼိၵ်ႈၸၢၵ်ႈ တဵၵ်းငႅၼ်း ၵူၼ်း ၶဝ်ႈ ၸိူဝ်းၸဝ်ႈ ၵမ်ႈၽွင်ႈ ဢေႃႈ။- 2မၼ်း ဢဝ် လၢပ်ႇ ၽၼ်း ယႃႇၵုပ်ႈ၊ပီႈဢၢႆႈ ယူဝ်းႁၢၼ်ႇ၊ၼၼ်ႉ တၢႆ ဢေႃႈ။- 3မိူဝ်ႈ ဢၼ် မၼ်း ႁၼ် ၵူၼ်း မဵဝ်း ၵျူး၊ၶဝ် ထုၵ်ႇၸႂ် ၼၼ်ႉ ၸိုင်၊မၼ်း သမ်ႉ တိဢဝ် ပေႇတရု၊ (ၼႂ်း ဝၼ်း ပွႆး ၵိၼ် ၶဝ်ႈမုၼ်း ဢၼ် ဢမ်ႇ ပႃး ၸိူဝ်ႉပႅင်ႈ ၼၼ်ႉ) ဢေႃႈ။- 4ဝၢႆး လင် မၼ်း တိဢဝ် ယဝ်ႉ ၼၼ်ႉ၊မၼ်း ဢဝ် ပေႇတရု၊သႂ်ႇ ထွင်ႇ ဝႆႉ လႄႈ ဢၢပ်ႈပၼ် ၼႂ်း မိုဝ်း ၵူၼ်းသိုၵ်း သီႇ ၸုမ်း၊ဢၼ် ယေႈ ၸုမ်း မီး သီႇ ၵေႃႉ ပႂ်ႉ ဝႆႉ ဢေႃႈ။ ၸဝ်ႈၽႃႉ ႁေႇရူတ်ႈ၊ၼၼ်ႉ၊ဢၢင်ႈ တၵ်း ၸီႇယၢင်ႇ ၸႅတ်ႈထၢမ် မၼ်း ၵႃႈတီႈ ၽၢႆႇၼႃႈ ၵူၼ်း တင်းလၢႆ၊ဝၢႆး ပွႆး ပသၶႃႇ၊ဢေႃႈ။- 5ႁဵတ်း ၼၼ် လႄႈ ပေႇတရု၊လႆႈ ၶမ် တူၵ်းထွင်ႇ ဝႆႉ ယဝ်ႉ ၸင်ႇ၊ၵူၼ်း ၸိူဝ်းၸဝ်ႈ တင်းလၢႆ ဢွၼ်ၵၼ် ၶတ်းၸႂ် သူးတွင်း ပထၼႃႇ၊တီႈ ၽြႃးပဵၼ်ၸဝ်ႈ ပုၼ်ႈ မၼ်း ဢေႃႈ။ 6ၼႂ်း ၶိင်ႇတဵင်ႈၶိုၼ်း ဢၼ် ၸမ် တၵ်း ထိုင် ဝၼ်း ဢၼ် ၸဝ်ႈၽႃႉ ႁေႇရူတ်ႈ၊တၵ်း ဢဝ် ပေႇတရု၊ဢွၵ်ႇ ၼႄ ၵူၼ်း တင်းလၢႆ ၼၼ်ႉ၊ပေႇတရု၊ၼွၼ်းလပ်း ယူႇ ၼႂ်း ဝူင်ႈၵၢင် ၵူၼ်း ပႂ်ႉ သွင် ၵေႃႉ ဢေႃႈ။ မၼ်း လႆႈ ၶၢမ်ႇ တၢင်း ဢၼ် ပိူၼ်ႈ ဢဝ် ၸိူၵ်ႈလဵၵ်း သွင် သဵၼ်ႈ မတ်ႉ ဝႆႉ လႄႈ ၵူၼ်းသိုၵ်း ၸိူဝ်း ဢၼ် တူၵ်း ပုၼ်ႈၽွၼ်း ၵေႃႈ ပႂ်ႉ ၽၵ်းတူ ထွင်ႇ ဝႆႉ ယူႇ ၵူႈ ၵေႃႉ ဢေႃႈ။- 7မိူဝ်ႈ ၼၼ်ႉ ၵမ်းလဵဝ်၊တမၢၼ်ႇၵၢင်ႁၢဝ် ထႃႇဝရႃႉ ၽြႃး မႃး ၸုၵ်း ယူႇ ၵႃႈတီႈ ၼၼ်ႈ လႄႈ ဢၼ်လႅင်း ထွင်ႇ ႁိူဝ်ႈ ဝႆႉ ၼႂ်း ထွင်ႇ ၼၼ်ႉ ဢေႃႈ။ တမၢၼ်ႇၵၢင်ႁၢဝ် ၼၼ်ႉ တူပ်း ႁူဝ်မႃႇ ပေႇတရု၊ပူၵ်း ႁႂ်ႈ မၼ်း တိုၼ်ႇ လႄႈ လၢတ်ႈ ဝႃႈ၊ "လုၵ်ႉ ၽႂ်း ၽႂ်း တႃႉ၊" ဝႃႈ ၼင်ႇ ၼႆ ဢေႃႈ။ ၸိူၵ်ႈလဵၵ်း ၸိူဝ်း ၼၼ်ႉ၊လွတ်ႈ တူၵ်း မိုဝ်း မၼ်း ၵႂႃႇ ၵူၺ်း မၼ်း ဢေႃႈ။- 8မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် လၢတ်ႈ လႄႈ ဝႃႈ၊ "ႁတ်ႉ သၢႆ ဢႅဝ် မႂ်း လႄႈ တိုဝ်း သွၵ်းတိၼ် မႂ်း တႃႉ၊" ဝႃႈ ၼင်ႇ ၼႆ လႄႈ မၼ်း ႁဵတ်း ၸွမ်း သေယဝ်ႉ၊သမ်ႉ လၢတ်ႈ ထႅင်ႈ လႄႈ ဝႃႈ၊ "ၼုင်ႈ သိူဝ်ႈ ယၢဝ်း မႂ်း လႄႈ ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ ဢေႃႈ။- 9ပေႇတရု၊ၸွမ်း မၼ်း ဢွၵ်ႇ ထွင်ႇ ၵႂႃႇ ယူႇ လႄႈ ယင်း ဢမ်ႇ ႁု ဝႃႈ ပဵၼ် တႄႉတႄႉ လႄႈ ယင်း ထၢင်ႇ ဝႃႈ၊မၼ်း လႆႈ ႁၼ် ပျႃႇတိၵ်ႈ ၼိမိၵ်ႈ ယူႇ ဢေႃႈ။- 10မိူဝ်ႈ ဢၼ် ၶဝ် ပူၼ်ႉ သေၵူၼ်း ပႂ်ႉ ယၢမ်း ၸုမ်း တီႈ ၼိုင်ႈ ၵႂႃႇ လႄႈ သမ်ႉ ပူၼ်ႉ ၵူၼ်း ပႂ်ႉ ယၢမ်း ၸုမ်း တီႈ သွင် သေယဝ်ႉ၊ႁွတ်ႈထိုင် ၵႃႈတီႈ ၽၵ်းတူ လဵၵ်း တီႈသုတ်း ပုၼ်ႉ ဢၼ် ၶဝ်ႈ ၸူး ၵႃႈၼႂ်း ဝဵင်း ၵႂႃႇ ၼၼ်ႉ ၸိုင်၊ၽၵ်းတူ ၼၼ်ႉ ယူႇ လၢႆ လၢႆ ၽုၺ်ႇ ဝႆႉ ၵူၺ်း မၼ်း လႄႈ ၶဝ် ဢွၵ်ႇ ၵႂႃႇ ၸွမ်း တၢင်း သဵၼ်ႈ ၼိုင်ႈ သေယဝ်ႉ၊တမၢၼ်ႇၵၢင်ႁၢဝ် ၼၼ်ႉ၊ၽၢတ်ႇ ယၢၼ် သေ ၵႃႈတီႈ ပေႇတရု၊ၵမ်းလဵဝ် ဢေႃႈ။ 11ပေႇတရု၊ႁု တူဝ် မႃး လႄႈ လၢတ်ႈ ဝႃႈ၊ "တေႃႈလဵဝ် ၼႆႉ ၵဝ် လႆႈ ႁု ဝႃႈ ပဵၼ် တႄႉတႄႉ ၼၼ်ႉ ယဝ်ႉ။ ၸဝ်ႈၽြႃး ပွႆႇၸႂ်ႉ တမၢၼ်ႇၵၢင်ႁၢဝ် မၼ်းၸဝ်ႈ၊မႃး ၵႄႇသႄႇ ၼုၵ်ႈ ဢဝ် ၵဝ် သေ ၵႃႈၼႂ်း မိုဝ်း ၸဝ်ႈၽႃႉ ႁေႇရူတ်ႈ၊ဢိၵ်ႇတင်း ၵႃႈၼႂ်း တၢင်း ဢၼ် ၵူၼ်း မဵဝ်း ၵျူး၊ၶဝ် မုင်ႈမွင်း ႁႂ်ႈလႆႈ ႁဵတ်း ၵႃႈတီႈ ၵဝ် ၵူႈ ၸိူဝ်း ၵူႈ ပိူင် ၼၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ဢၼ် မၼ်း ႁု တူဝ် မႃး လီ လီ ငၢမ်း ငၢမ်း ယဝ်ႉ ၸိုင်၊မၼ်း ၵႂႃႇၸူး ႁိူၼ်း မႃႇရိ၊ဢၼ် ပဵၼ် မႄႈ ယူဝ်းႁၢၼ်ႇ ဢၼ် တၢင်ႇ ၸိုဝ်ႈ ဝႃႈ၊မႃႇၵု၊ၼၼ်ႉ လႄႈ တီႈ ၼၼ်ႈ ၵူၼ်း ၼမ်ၼႃႇ ၸုတုမ် ၵၼ် ႁဵတ်း သူးတွင်း ပထၼႃႇ ယူႇ ဢေႃႈ။- 13ပေႇတရု၊တွႆႇ ၽၵ်းတူ ၼႃႈႁိူၼ်း လႄႈ ရူဝ်းတေႇ၊ဢၼ် ပဵၼ် သၢဝ် ၵူၼ်းၸႂ်ႉ ၶဝ်၊မႃး တူၺ်း ႁႂ်ႈလႆႈ ႁု ဝႃႈ၊ပဵၼ် ၽူႈလႂ် ၼၼ်ႉ ဢေႃႈ။- 14မၼ်း တွင်း သဵင် ပေႇတရု၊လႄႈ ပိူဝ်ႈ ဝႃႈ၊ၸူမ်းသိူဝ်း ၼႃႇ ၽႅဝ် ၼၼ်ႉ ယင်း ဢမ်ႇ ၽုၺ်ႇ ပၼ် လႄႈ ၶိုၼ်း လႅၼ်ႈ ၶဝ်ႈ ၵႂႃႇ မွၵ်ႇလၢတ်ႈ လွင်ႈ ဢၼ် ပေႇတရု၊မႃး ၸုၵ်း ယူႇ ၵႃႈ ၼွၵ်ႈ ၽၵ်းတူ ယူႇ ယဝ်ႉ ၼၼ်ႉ ဢေႃႈ။- 15ၶဝ် ၸိူဝ်း ၼၼ်ႉ၊ယင်း လၢတ်ႈ တီႈ မၼ်း လႄႈ ဝႃႈ၊ "မႂ်း ယွင်ႇ ယဝ်ႉ၊" ဝႃႈ ၼင်ႇ ၼႆ လႄႈ မၼ်း ၵေႃႈ လၢတ်ႈ တႄႉတႄႉ ဝႃႈ ဝႃႈ၊လွင်ႈ ဢၼ် ၸႂ်ႈ တႄႉတႄႉ ၼၼ်ႉ သေယဝ်ႉ၊ၶဝ် သမ်ႉ ဝႃႈ၊ "ပဵၼ် တမၢၼ်ႇၵၢင်ႁၢဝ် ပေႇတရု၊ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၽွင်းယၢမ်း ၼၼ်ႉ ပေႇတရု၊တွႆႇ ယူႇ ၶိူဝ်းၶိူဝ်း လႄႈ ၶဝ် ၽုၺ်ႇ ၽၵ်းတူ ႁၼ် မၼ်း သေယဝ်ႉ၊ဢၢမ်း ၼႃႇ လူင်လၢင် ဢေႃႈ။- 17မၼ်း ၵေႃႈ ၼႄ မိုဝ်း ႁႂ်ႈ ၶဝ် ယူႇတဵတ်ႇတဵတ်ႇ သေလႄႈ မွၵ်ႇလၢတ်ႈ ၼႄ လွင်ႈ ဢၼ် ၸဝ်ႈၽြႃး ႁဵတ်း ၸိူဝ်ႉ ၼင်ႇ ႁိုဝ်၊ဢဝ် မၼ်း ဢွၵ်ႇ ထွင်ႇ မႃး ၼၼ်ႉ တီႈ ၶဝ် သေယဝ်ႉ၊သင်ႇ လၢတ်ႈ လႄႈ ဝႃႈ၊ "မွၵ်ႇလၢတ်ႈ လွင်ႈတၢင်း ၸိူဝ်း ၼႆႉ တီႈ ယႃႇၵုပ်ႈ၊တင်း ပီႈၼွင်ႉ ၸိူဝ်း ဢၼ် ယုမ်ႇမၢတ်ႈ တင်းလၢႆ ၼၼ်ႉ တႃႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊ဢွၵ်ႇ ၵႂႃႇ တၢင်ႇတီႈ သေ ဢေႃႈ။ 18မိူဝ်ႈ ဢၼ် မိူင်းလႅင်း မႃး ၸိုင်၊ၵူၼ်းသိုၵ်း ဢၼ် ပႂ်ႉ ၸိူဝ်း ၼၼ်ႉ လၢတ်ႈ ၵၼ် ဢူၼ် မေႃး ယူႇ လူၺ်ႈ၊ပေႇတရု၊ႁၢႆ ၵႂႃႇ တၢင်း လႂ် ၼၼ်ႉ ယူႇ ဢေႃႈ။- 19ၸဝ်ႈၽႃႉ ႁေႇရူတ်ႈ၊ၵေႃႈ ပူင်ဢမိင်ႉ ႁႂ်ႈ သွၵ်ႈႁႃ သေၵေႃႈ ၶဝ် ဢမ်ႇ ထူပ်း ဢမ်ႇ ႁၼ်။ ပိူဝ်ႈ ၼႆ လႄႈ မၼ်း ၸႅတ်ႈထၢမ် ၵူၼ်းသိုၵ်း ဢၼ် ပႂ်ႉ ၸိူဝ်း ၼၼ်ႉ သေယဝ်ႉ၊ၸီႇယၢင်ႇ ႁႂ်ႈ ဢဝ် ၶဝ် တၢႆ ဢေႃႈ။ လိုၼ်း ၼၼ်ႉ၊ၸဝ်ႈၽႃႉ ႁေႇရူတ်ႈ၊မိူင်း ယုတႃႉ၊ၵႂႃႇ ယူႇသဝ်း ၵႃႈတီႈ ဝဵင်း ၵေႇသရိ၊ႁိုင် တၢၼ်ႇတၢၼ်ႇ ဢေႃႈ။ 20ပိူဝ်ႈ ဢၼ် ၸဝ်ႈၽႃႉ ႁေႇရူတ်ႈ၊ၶႂ်ႈၸႃႉ တေႃႇ ၵူၼ်း ဝဵင်း တုရု၊တင်း ၵူၼ်း ဝဵင်း ၸိတုၼ်ႇ၊တင်းလၢႆ လႄႈ ၵူၼ်း ဝဵင်း ၸိူဝ်း ၼၼ်ႉ ၽွမ်ႉၵၼ် ၵႂႃႇၸူး မၼ်းၸဝ်ႈ ဢေႃႈ။ ၶဝ် ၶဝ်ႈ ၸူး ဢမၢတ်ႈ ဢၼ် လႆႈ ၸိုဝ်ႈ လတ်ႉတု၊ဢွၼ်တၢင်း ႁႂ်ႈ မၼ်း ၸွႆႈ လၢတ်ႈ ၶျေႃးဝွၼ်း ပၼ် ဢေႃႈ။ ၶဝ် ၸင်ႇ ၶဝ်ႈ ၸူး တီႈ ၸဝ်ႈၽႃႉ လႄႈ တွင်းပၢၼ်ႇ ႁႂ်ႈ မိူင်း ၶဝ် ၶိုၼ်း လီ ၵၼ် မႃး ဢေႃႈ။ လွင်ႈ မၼ်း ၸမ်ႉ၊ၵူၼ်း ဝဵင်း ၸိူဝ်း ၼၼ်ႉ၊လႆႈ ၶၢမ်ႇ ဢဝ် ၶဝ်ႈ ၼမ်ႉ တၢင်းၵိၼ် သေ ၵႃႈတီႈ မိူင်း ၸဝ်ႈၽႃႉ ၼၼ်ႉ ယူႇ ဢေႃႈ။ 21ၼႂ်း ဝၼ်း ဢၼ် ၶဵၼ်း ဝႆႉ ၼၼ်ႉ၊ၸဝ်ႈၽႃႉ ႁေႇရူတ်ႈ၊ၼုင်ႈ မႆ ၶူဝ်းၼုင်ႈ ၶုၼ် သေလႄႈ ၼင်ႈ ၵႃႈၼိူဝ် ပလၢင်ႇ ၸဝ်ႈ သေယဝ်ႉ၊လၢတ်ႈ ၵႂၢမ်း တေႃႇ ၵူၼ်း တင်းလၢႆ ဢေႃႈ။- 22ၵူၼ်း ၸိူဝ်း ၼၼ်ႉ ပၢဝ်ႇသေႃႇ လႄႈ ဝႃႈ၊ "သဵင် ၼႆႉ ၸမ်ႉ၊ဢမ်ႇၸႂ်ႈ သဵင် ၵူၼ်း။ ပဵၼ် သဵင် ၽြႃး ဢေႃႈ၊" ဝႃႈ ၼင်ႇ ၼႆ ဢေႃႈ။- 23မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၸဝ်ႈၽႃႉ ၼၼ်ႉ၊ဢမ်ႇ ၼပ်ႉ ဢမ်ႇ ၶၢၼ်း မုၼ်သရေႇ ၽြႃးပဵၼ်ၸဝ်ႈ လႄႈ တမၢၼ်ႇၵၢင်ႁၢဝ် ထႃႇဝရႃႉ ၽြႃး ထုပ်ႉၼၢၵ်ႈ မၼ်း တူၵ်း ၵမ်းလဵဝ် သေယဝ်ႉ၊ၼွၼ် သႆႉၵိၼ် မၼ်း လႄႈ တၢႆ ၵႂႃႇ ဢေႃႈ။ 24ၽွင်းယၢမ်း ၼၼ်ႉ၊ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ သိုပ်ႇ ၽႄႈ ၸွတ်ႇတူဝ်ႈ ၵႂႃႇ လႄႈ ယႂ်ႇ ၵႂၢင်ႈ ၼမ် ၵိုၼ်း မႃး ဢေႃႈ။ 25ပႃႇၼပႃႉ၊တင်း သေႃးလု၊ၵေႃႈ မိူဝ်ႈ ဢၼ် ၼႃႈၵၢၼ် သႃႇသၼႃႇ ယဝ်ႉ တူဝ်ႈ ၵႂႃႇ ၼၼ်ႉ၊ႁွင်ႉ ဢဝ် ယူဝ်းႁၢၼ်ႇ၊ဢၼ် မီး ၸိုဝ်ႈ ထႅင်ႈ ဝႃႈ၊မႃႇၵု၊ၸွမ်း ၶဝ် သွင် ၵေႃႉ ဢွၵ်ႇ ဝဵင်း ယေႇရုသလႅမ်ႇ၊မိူဝ်း ၵႂႃႇ သေ ဢေႃႈ။
Copyright
Learn More


text:
1"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း ဢေးၽႅတ်ႈ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် လုၵ်ႉ သေ ၵႃႈတီႈ ၸဝ်ႈ ဢၼ် ယိပ်းၵမ် လၢဝ် ၸဵတ်း လုၵ်ႈ ဝႆႉ ၵႃႈၼႂ်း မိုဝ်း ၶွၼ်ၶႂႃ မၼ်း သေလႄႈ ပႆ ၵႂႃႇ ပႆ မႃး ယူႇ ၵႃႈၼႂ်း ၵႄႈၵၢင် ၶဵင်ႇ တီႈ တႆႈၽႆး ၸဵတ်း ဢၼ် ၼၼ်ႉ ဢေႃႈ။- 2လွင်ႈ ဢၼ် မႂ်း ၵမ်ၵျၢင်ႉ ၸိူဝ်ႉ ၼင်ႇ ႁိုဝ်၊မႂ်း ယၢပ်ႇၽိုတ်ႇ ထၢၼ်ႇ ႁိုဝ် ဢိၵ်ႇတင်း မႂ်း ယိူၼ်ႉၶၢမ်ႇ မႃး ထၢၼ်ႇ ႁိုဝ် ၼၼ်ႉ ၵဝ် ႁု ယူႇ ဢေႃႈ။ ၵဝ် ႁု လွင်ႈ ဢၼ် မႂ်း ဢမ်ႇ ႁပ်ႉ ၶၢမ်ႇ ဢဝ် လႆႈ ၵူၼ်း ဢၼ် ဢမ်ႇတြႃး ၸိူဝ်း ၼၼ်ႉ၊ဢိၵ်ႇတင်း လွင်ႈ ဢၼ် မႂ်း ၸႅတ်ႈ သေး တူၺ်း ၶဝ် ၸိူဝ်း ဢၼ် ယင်း ဢမ်ႇၸႂ်ႈ တမၢၼ်ႇၸဝ်ႈ လႄႈ ႁဵတ်း ႁၢင်ႈ ပဵၼ် တမၢၼ်ႇၸဝ်ႈ ၼၼ်ႉ သေယဝ်ႉ၊လႆႈ ႁု လွင်ႈ ဢၼ် ၶဝ် ပဵၼ် ၵူၼ်း ပႅတ်ႉ ၵူၼ်း လႅၼ် ၼၼ်ႉ ဢေႃႈ။- 3လွင်ႈ ဢၼ် မႂ်း ဝႆႉၸႂ် ယိုၼ်း ၸႂ် ယၢဝ်း လႄႈ ယိူၼ်ႉၶၢမ်ႇ တုၵ်ႉၶႃႉ တၢင်း ၽၢၼ် ပုၼ်ႈ ၸိုဝ်ႈသဵင် ၵဝ် ၼၼ်ႉ၊ဢဵၼ်ႁႅင်း မႂ်း ယင်း ဢမ်ႇ ဢူၼ်ႈဢွၼ်ႇ ၵႂႃႇ ၼၼ်ႉ ၵေႃႈ ၵဝ် ႁု ယူႇ ဢေႃႈ။- 4ၵူၺ်းၵႃႈ၊ၵဝ် မီး တီႈ တၵ်း တၢင်ႇ ဢပျတ်ႈ တီႈ မႂ်း ၸမ်ႉ၊တေႃႈလဵဝ် ၼႆႉ၊မႂ်း ယင်း ဢမ်ႇ ႁၵ်ႉ ၵဝ် မိူၼ် ၸိူဝ်ႉ ၼင်ႇ ဢၼ် မႂ်း ႁၵ်ႉ မိူဝ်ႈ ဢွၼ်တၢင်း ၼၼ်ႉ ယဝ်ႉ။- 5ၶႆႈၸႂ် ဝူၼ်ႉ တူၺ်း လွင်ႈ ဢၼ် မႂ်း သုတ်ႉယွမ်း ၵႂႃႇ ထၢၼ်ႇ ႁိုဝ် ယဝ်ႉ ၼၼ်ႉ တႃႉ။ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မႂ်း သေယဝ်ႉ၊ၵမ်ၵျၢင်ႉ ၶိုၼ်း ၵႃႈ ၼင်ႇ ဢၼ် မႂ်း ယၢမ်ႈ လႆႈ ၵမ်ၵျၢင်ႉ မႃး ဢွၼ်တၢင်း ၼၼ်ႉ တႃႉ။ ပေႃး ဢမ်ႇၼၼ်၊ၵဝ် တၵ်း ၸဵဝ်း မႃး ၸူး တီႈ မႂ်း လႄႈ တၵ်း ၶၢႆႉ တီႈ ၶဵင်ႇ တႆႈၽႆး မႂ်း ပႅတ်ႈ ဢေႃႈ။- 6ၼႂ်းဝႃႈၼၼ် သေၵေႃႈ၊မီး လွင်ႈ ဢၼ် လီ ထုၵ်ႇၸႂ် ၵျိူၵ်ႈၸႂ် ၸမ်ႉ၊ၸိူဝ်ႉ ၼင်ႇ ဢၼ် ၵဝ် ၸင်း ၼၼ်ႉ၊မႂ်း ၵေႃႈ ၸင်း တၢင်းၵမ် တၢင်းၵျၢင်ႉ တပႄး ၼိၵေႃးလႃႉ၊ၼၼ်ႉ ဢေႃႈ။ 7"ပိူဝ်ႈ ၼႆ လႄႈ ပေႃး မႂ်း မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ ၵႃႈၼိူဝ် ၸိူဝ်းၸဝ်ႈ တင်းလၢႆ ၼၼ်ႉ တႃႉ။ "တီႈ ၶဝ် ၸိူဝ်း ဢၼ် ပႄႉၼႅင်ႇ ၼၼ်ႉ ၸိုင်၊ၵဝ် တၵ်း လႆႈ ပၼ် ဢၶႂၢင်ႉ ဢၼ် တၵ်း လႆႈ ၵိၼ် မၢၵ်ႇ တူၼ်ႈ ဢသၢၵ်ႈ ဢၼ် မီး ဝႆႉ ၵႃႈၼႂ်း သူၼ် မိူင်းၽြႃးပဵၼ်ၸဝ်ႈ ၼၼ်ႉ ဢေႃႈ။" 8"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း သမိူဝ်ႇၼႃႉ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် မႃး သေ ၵႃႈတီႈ ၸဝ်ႈ ဢၼ် ပဵၼ် ၵေႃႇၸႃႉ ႁူဝ်ပိုင်း၊ၸဝ်ႈ ဢၼ် ပဵၼ် လိုၼ်းလင် သုတ်း၊ၸဝ်ႈ ဢၼ် တၢႆ ယဝ်ႉ လႄႈ သမ်ႉ ၶိုၼ်း လုၵ်ႉ ၶိုၼ်းလိပ်း ယူႇ ၼၼ်ႉ ဢေႃႈ။- 9ၵဝ် ႁု တုၵ်ႉၶႃႉ တၢင်း ယၢပ်ႇ မႂ်း ယူႇ လႄႈ ၵဝ် ႁု လွင်ႈ ဢၼ် ပိၵ်ႉသမ်ႉ မႂ်း ယၢၵ်ႈၽၢၼ် သေၵေႃႈ၊မႂ်း ယင်း မီး တၢင်း ဢၼ် မၢၵ်ႈမီး တႄႉတႄႉ ၼၼ်ႉ ဢေႃႈ။ ၵဝ် ႁု လွင်ႈ ဢၼ် ၵူၼ်း ၸိူဝ်း ဢၼ် ယင်း ဢမ်ႇၸႂ်ႈ ၵူၼ်း မဵဝ်း ၵျူး၊လႄႈ ႁဵတ်း ႁၢင်ႈ ပဵၼ် ၵျူး၊ၼၼ်ႉ၊ၶဝ်ႈပႃး ၼႂ်း မူႇ ၸုမ်း ၸႃႇတၢၼ်ႇ၊လႄႈ သႄႉသွမ်း သူ ၼၼ်ႉ ဢေႃႈ။- 10ယႃ ပေ ၵူဝ် တုၵ်ႉၶႃႉ ဢၼ် မႂ်း ၸမ် တၵ်း လႆႈ ၶၢမ်ႇ ၼၼ်ႉ သေ ၸိူဝ်ႉ သေ ပိူင်။ ထွမ်ႇ လူး။ မႃႇၼၢတ်ႈ ၸမ် တၵ်း ဢဝ် ၵူၼ်း ၼႂ်း သူ ၵမ်ႈၽွင်ႈ သႂ်ႇ ထွင်ႇ ႁႂ်ႈလႆႈ ၸႅတ်ႈ သေး တူၺ်း သူ လႄႈ သူ တၵ်း လႆႈ ၶၢမ်ႇ တုၵ်ႉၶႃႉ သိပ်း ဝၼ်း တဵမ်တဵမ် ဢေႃႈ။ ပိၵ်ႉသမ်ႉ ထိုင် ပဵၼ် တၢင်းတၢႆ ၼၼ်ႉ သေၵေႃႈ ပႂ်ႉ သဵတ်ႈၸႃႇ တေႃႇ ၵဝ် ယူႇ တႃႉ။ ပေႃး ႁဵတ်း ၼင်ႇ ၼၼ် ၸိုင်၊ၵဝ် တၵ်း ပၼ် သူး သရၽူႇ ဢသၢၵ်ႈ တီႈ မႂ်း ဢေႃႈ။ 11"ပိူဝ်ႈ ၼႆ လႄႈ၊ပေႃး မႂ်း မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ ဢၼ် သင်ႇ ၵႃႈၼိူဝ် ၸိူဝ်းၸဝ်ႈ တင်းလၢႆ ၼၼ်ႉ တႃႉ။ "တီႈ ၶဝ် ၸိူဝ်း ဢၼ် ပႄႉၼႅင်ႇ ၼၼ်ႉ တၢင်းတၢႆ ပွၵ်ႈ တီႈ သွင် တေ ဢမ်ႇ လႆႈ တိူဝ်ႉ လႆႈ ထုၵ်ႇ ၶဝ် ဢေႃႈ။" 12"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ၊ဝဵင်း ပေႇရၵမ်ႇ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် လုၵ်ႉ သေ ၵႃႈတီႈ ၸဝ်ႈ ဢၼ် မီး လၢပ်ႇ သၢၼ်ႇလႅၵ်ႈ သွင် ၶူမ်း လႄႈ ၽၢႆ ၼႃႇ ၼၼ်ႉ မႃး ဢေႃႈ။- 13ၵဝ် ႁု တီႈ ယူႇ မႂ်း ဢၼ် ဝႃႈ၊တီႈ ဢၼ် ရႃႇၸႃႉပလၢင်ႇ ၸႃႇတၢၼ်ႇ မီး ယူႇ ၼၼ်ႉ ဢေႃႈ။ မႂ်း ပႂ်ႉ သဵတ်ႈၸႃႇ တေႃႇ ၵဝ် လႄႈ ယင်း ဢမ်ႇ ၸုၼ်ႉ ဢမ်ႇ ပႄႇပႅတ်ႈ လႄႈ မီး တၢင်း ဢၼ် မႂ်း ယုမ်ႇမၢတ်ႈ ၵဝ် ပိၵ်ႉသမ်ႉ ၼႂ်း မိူဝ်ႈ ဢၼ် ဢၼ်ႇတိပႃႉ၊ၵေႃႉ ဢၼ် မီး သဵတ်ႈၸႃႇ ဢၼ် ၶၢမ်ႇသၢၵ်ႈသေႇ ၽၢႆႇ ၵဝ် လႄႈ လႆႈ ၶၢမ်ႇ တၢင်း ဢၼ် ဢဝ်တၢႆ ၵႃႈၼႂ်း သူ ၵႃႈတီႈ ဢၼ် ၸႃႇတၢၼ်ႇ ယူႇ ၼၼ်ႉ ဢေႃႈ။- 14ၵူၺ်းၵႃႈ၊ၵဝ် မီး တီႈ တၵ်း တၢင်ႇ ဢပျတ်ႈ တီႈ မႂ်း ဢိတ်းၼိုင်ႈ ၸမ်ႉ၊ၼႂ်း သူ ၼႆႉ ၵမ်ႈၽွင်ႈ ၸပ်းၸွမ်း ၵႂၢမ်းသင်ႇ သွၼ် သြႃႇ ပႃႇလၢမ်ႇ၊ၵေႃႉ ဢၼ် သင်ႇ သွၼ်ပၼ် ၶုၼ် ပႃႇလႅၵ်ႈ၊ႁႂ်ႈလႆႈ ဢွၼ် သူင်ႇ ၵူၼ်း မဵဝ်း ဢိသရေး၊ၶဝ်၊တူၵ်း ၸူမ် ၵႃႈၼႂ်း ဢပျတ်ႈ ၼႂ်း တၢင်း ဢၼ် ၸူဝ်း ဢဝ် ႁႂ်ႈ ၶဝ် ၵိၼ် တၢင်းၵိၼ် ဢၼ် သၢၵ်ႈလူႇ ၵႃႈတီႈ ၽၢႆႇၼႃႈ ႁုၼ်ႇႁၢင်ႈသၢင်းထု ၼၼ်ႉ ယဝ်ႉ၊ဢိၵ်ႇတင်း ႁႂ်ႈ ၶဝ် ႁဵတ်း ၸွမ်း ဢလူဝ်ႇ ၵိလေႇသႃႇ ဢၼ် ဢမ်ႇတြႃး ၵႂႃႇ ၼၼ်ႉ ဢေႃႈ။- 15မိူၼ် ၸိူဝ်ႉ ၼင်ႇ ၼၼ် ၼႂ်း မႂ်း ၼၼ်ႉ၊ယင်း မီး ၵူၼ်း ၵမ်ႈၽွင်ႈ ၸပ်းၸွမ်း ၵႂၢမ်းသင်ႇ သွၼ် တပႄး ၼိၵေႃးလႃႉ၊ၼၼ်ႉ ယူႇ ဢေႃႈ။- 16တေႃႈလဵဝ် ၼႆႉ၊ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် တႃႉ။ ပေႃး ဢမ်ႇၼၼ် ၵဝ် တၵ်း ၸဵဝ်း မႃး ၸူး တီႈ မႂ်း သေယဝ်ႉ၊ဢဝ် တင်း လၢပ်ႇ သၢၼ်ႇလႅၵ်ႈ ဢၼ် ဢွၵ်ႇ ၵႃႈတီႈ သူပ်း ၵဝ် မႃး ၼၼ်ႉ လႄႈ တိုၵ်းတေႃး ၶဝ် ဢေႃႈ။ 17"ပိူဝ်ႈ ၼႆ လႄႈ၊ပေႃး သူ မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ လၢတ်ႈ ၵႃႈတီႈ ၸိူဝ်းၸဝ်ႈ တင်းလၢႆ ၼၼ်ႉ တႃႉ။ "တီႈ ၵေႃႉ ဢၼ် ပႄႉၼႅင်ႇ ၼၼ်ႉ ၸိုင်၊ၵဝ် တၵ်း ပၼ် ၶဝ်ႈမုၼ်း မၼ်ႇၼႃႉ၊ဢၼ် သိူင်ႇ ဝႆႉ၊ဢိၵ်ႇတင်း တၵ်း ပၼ် မၢၵ်ႇႁိၼ် ၶၢဝ် ႁူၺ်ႇ ၼိုင်ႈ၊ဢၼ် ဢဝ် တင်း တူဝ်လိၵ်ႈ ဢႅၵ်ႉၶရႃႇ တႅမ်ႈ ၸိုဝ်ႈသဵင် ဢၼ် မႂ်ႇ ဝႆႉ ၼၼ်ႉ ဢေႃႈ။ ၼွၵ်ႈ သေၵေႃႉ ဢၼ် လႆႈ ႁပ်ႉ ဢဝ် မၢၵ်ႇႁိၼ် ၼၼ်ႉ ဢမ်ႇ မီး ၽူႈလႂ် ႁု ၸိုဝ်ႈသဵင် ၼၼ်ႉ လႆႈ။ 18"တႅမ်ႈ ၸိူဝ်ႉ ၼင်ႇ ၼႆ သေလႄႈ သင်ႇ လၢတ်ႈ ၵႂႃႇ ၵႃႈတီႈ တမၢၼ်ႇၵၢင်ႁၢဝ် ၸိူဝ်းၸဝ်ႈ ဝဵင်း ႀွႃႇတိရႃႉ၊လႄႈ ဝႃႈ။ "ၼႆႉ ၸမ်ႉ၊ပဵၼ် ၵႂၢမ်း တြႃး ဢၼ် လုၵ်ႉ သေ ၵႃႈတီႈ လုၵ်ႈၽြႃးပဵၼ်ၸဝ်ႈ၊ဢၼ် မၢၵ်ႇတႃ ၸဝ်ႈ သွင်ႇ ႁိူဝ်ႈ မိူၼ် ၸိူဝ်ႉ ၼင်ႇ ပဵဝ်ၽႆး လႄႈ တိၼ် ၸဝ်ႈ ႁိူဝ်ႈမၢပ်ႈ မိူၼ် တွင်းလိူင် ၼၼ်ႉ မႃး ဢေႃႈ။- 19ၵဝ် ႁု တၢင်းၵမ် တၢင်းၵျၢင်ႉ မႂ်း ဢေႃႈ။ ၵဝ် ႁု တၢင်းႁၵ်ႉ မႅတ်ႈတႃႇ မႂ်း၊တၢင်းယုမ်ႇမၢတ်ႈ မႂ်း၊တၢင်းႁဵတ်း မႂ်း၊ဢိၵ်ႇတင်း ၸႂ် ဢၼ် ယိူၼ်ႉၶၢမ်ႇ မႂ်း ၼၼ်ႉ ယူႇ ဢေႃႈ။ ၵဝ် ႁု လွင်ႈ ဢၼ် မႂ်း ၵမ်ၵျၢင်ႉ တေႃႈလဵဝ် ၼႆႉ ယဵင်ႈၶႅၼ်း ၼမ် သေ တၢင်း ဢၼ် မႂ်း ၵမ်ၵျၢင်ႉ မႃး မိူဝ်ႈ ဢွၼ်တၢင်း ၼၼ်ႉ ယူႇ ဢေႃႈ။- 20ၵူၺ်းၵႃႈ၊ၵဝ် မီး တီႈ တၵ်း တၢင်ႇ ဢပျတ်ႈ မႂ်း ဢိတ်းၼိုင်ႈ ၸမ်ႉ၊မႂ်း ၶၢမ်ႇ ဢဝ် မႄႈယိင်း ဢၼ် မီး ၸိုဝ်ႈ ဝႃႈ၊ယေႇၸပေႇလႃႉ၊ဢၼ် ႁွင်ႉ ႁဵၵ်ႈ တူဝ်ၸဝ်ႈၵဝ်ႇ ဝႃႈ၊ပရေႃးၽႅတ်ႈ ၼၼ်ႉ ဢေႃႈ။ မၼ်း ၼၼ်ႉ သင်ႇ သွၼ် လႄႈ ၸူဝ်း ဢဝ် ႁႂ်ႈ ၵူၼ်း ၵဝ် တင်းလၢႆ ၸွမ်း ဢလူဝ်ႇ ၸႂ် ၵိလေႇသႃႇ ဢၼ် ဢမ်ႇတြႃး၊ဢိၵ်ႇတင်း ႁႂ်ႈ ၵိၼ် တၢင်းၵိၼ် ဢၼ် သၢၵ်ႈလူႇ ၵႃႈတီႈ ၽၢႆႇၼႃႈ ႁုၼ်ႇႁၢင်ႈသၢင်းထု ယဝ်ႉ ၼၼ်ႉ ဢေႃႈ။- 21ၵဝ် ပၼ် ဢၶိင်ႇ ႁႂ်ႈ မႄႈယိင်း ၼၼ်ႉ ၶိုၼ်း ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် မၼ်း သေၵေႃႈ မၼ်း ယင်း ဢမ်ႇ ၶႂ်ႈ ပႄႇပႅတ်ႈ သေ ၸႂ် ၵိလေႇသႃႇ တူဝ်ၸဝ်ႈၵဝ်ႇ ဢၼ် ဢမ်ႇတြႃး ၼၼ်ႉ ဢေႃႈ။- 22ပိူဝ်ႈ ၼႆ လႄႈ ၵဝ် တၵ်း ဢဝ် မႄႈယိင်း ၼၼ်ႉ ထိမ်ႈ ပႅတ်ႈ ဝႆႉ၊ၵႃႈတီႈ ၵူႇၼွၼ်း တီႈ ဢၼ် မၼ်း ဢိၵ်ႇတင်း ၶဝ် ၸိူဝ်း ဢၼ် ၽိတ်းပိူင်ႈ ၵႃႇမေႇသု ႁူမ်ႈ လူၺ်ႈ ၵၼ် တင်း မၼ်း ၸိူဝ်း ၼၼ်ႉ ႁႂ်ႈလႆႈ ၶၢမ်ႇ တုၵ်ႉၶႃႉ တၢင်း ၽၢၼ် ဢၼ် လီ ၵူဝ်ႁႄ ၼႃႇ ၼၼ်ႉ ဢေႃႈ။ ပေႃး ၶဝ် ယင်း ဢမ်ႇ ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶိုၼ်း သေ ၵႃႈတီႈ တၢင်းၽိတ်း ဢၼ် ၶဝ် ႁဵတ်း လူၺ်ႈ ၵၼ် တင်း မႄႈယိင်း ၼၼ်ႉ ၸိုင်၊ၵဝ် တၵ်း ႁႂ်ႈ တုၵ်ႉၶႃႉ တၢင်း ၽၢၼ် ၼၼ်ႉ တူၵ်း ႁွတ်ႈ ၵႃႈၼိူဝ် ၶဝ် တေႃႈလဵဝ် ၼႆႉ ဢေႃႈ။- 23လုၵ်ႈလၢင်း မၼ်း တင်းလၢႆ ၵေႃႈ၊ၵဝ် တၵ်း ဢဝ်တၢႆ ပႅတ်ႈ ဢေႃႈ။ ပေႃး ႁဵတ်း ၼၼ် ၸင်ႇ ၸိူဝ်းၸဝ်ႈ တင်းသဵင်ႈတင်းလူင် တၵ်း ႁု လွင်ႈ ဢၼ် ၵဝ် ပဵၼ် ၵေႃႉ ဢၼ် ႁုၸႅင်ႈ တပ်း ပွတ်ႇ ႁူဝ်ၸႂ် ၵူၼ်း ၵူႈ ၵေႃႉ ၼၼ်ႉ ဢေႃႈ။ ၵဝ် တၵ်း တွပ်ႇတႅၼ်း ပၼ် ၸွမ်း ၵႃႈ ၼင်ႇ ဢၼ် တၢင်းၵမ် တၢင်းၵျၢင်ႉ တူဝ် ၽႂ် တူဝ် မၼ်း ႁဵတ်း မႃး ၼၼ်ႉ ဢေႃႈ။ 24"ၵူၺ်းၵႃႈ၊သူ ၸိူဝ်း ဢၼ် ယင်း ၵိုတ်း ယင်း ၵျၢၼ်ႇ ယူႇ ၵႃႈၼႂ်း ဝဵင်း ႀွႃႇတိရႃႉ၊ၼႆႉ၊ယင်း ဢမ်ႇ ၸပ်း ဢမ်ႇ ၸွမ်း တၢင်း ဢၼ် သွၼ်ၽိတ်း သွၼ်ပိူင်ႈ လႄႈ ယင်း ဢမ်ႇ သွၼ် ဢဝ် ၵႂၢမ်း ဢၼ် ပိူၼ်ႈ ႁွင်ႉဝႃႈ၊ 'ၵႂၢမ်း ဢၼ် လိုၵ်ႉ ဢၼ် လမ်ႇ ၸႃႇတၢၼ်ႇ၊' လႄႈ ယူႇ ၼၼ်ႉ ၵဝ် တၵ်း ဢမ်ႇ ဢဝ် ၼႃႈၵၢၼ် တၢင်ႇၸိူဝ်ႉ တၢင်ႇ မဵဝ်း တၢင်ႇ သႂ်ႇ ၵႃႈၼိူဝ် သူ ဝႃႈၼႆ၊ၵဝ် ဝႃႈ တီႈ သူ ဢေႃႈ။- 25သူ ဢွၼ်ၵၼ် ယိပ်းၵမ် ဢၼ် သူ မီး ယူႇ ဝႆႉ ၼၼ်ႉ ယူႇ တေႃႇထိုင်ႁွတ်ႈ ၵဝ် မႃး ၼၼ်ႉ တႃႉ။- 26တီႈ ၶဝ် ၸိူဝ်း ဢၼ် ပႄႉၼႅင်ႇ လႄႈ သမ်ႉ ၵမ်ၵျၢင်ႉ ၸွမ်း ၵႃႈ ၼင်ႇ ဢၼ် ၵဝ် မီး ဢလူဝ်ႇ တေႃႇထိုင်ႁွတ်ႈ တီႈသုတ်း တီႈ ၵွႆ ၼၼ်ႉ ၸိုင်၊ၵဝ် တၵ်း ပၼ် ဢႃႇၼႃႇ ဢၼ် မိူၼ် ၵၼ် တင်း ၵႃႈ ဢၼ် ၵဝ် လႆႈ ႁပ်ႉ ဢဝ် သေ ၵႃႈတီႈ ပေႃႈၸဝ်ႈ ၵဝ် ၼၼ်ႉ သေလႄႈ၊- 27ၵဝ် တၵ်း ပၼ် ဢႃႇၼႃႇ ဢၼ် လႆႈ ဢုပ်ႉပိူင်ႇ ၵႃႈၼိူဝ် ၸိူဝ်ႉၶိူဝ်း ၵူၼ်း မဵဝ်း တင်းလၢႆ လူၺ်ႈ ၵၼ်းႁွၵ်ႇ လဵၵ်း လႄႈ တၵ်း ယႃႉ ၶဝ် ပႅတ်ႈ မိူၼ် ၸိူဝ်ႉ ၼင်ႇ ဢၼ် ယႃႉ မေႃႈလိၼ် တႅၵ်ႇ ယွႆႈ ၵႂႃႇ ၼၼ်ႉ ဢေႃႈ။- 28လၢဝ် လႅင်း ႁူဝ်မိူင်း သႂ် ၵေႃႈ၊ၵဝ် တၵ်း ပၼ် တီႈ ၶဝ် ဢေႃႈ။ 29"ပိူဝ်ႈ ၼႆ လႄႈ၊ပေႃး သူ မီး ႁူ ၸိုင်၊ထွမ်ႇဢဝ် ဢမိင်ႉ ဢၼ် ဝိၺိၺ်ႇ ၸဝ်ႈ သင်ႇ လၢတ်ႈ ၵႃႈတီႈ ၸိူဝ်းၸဝ်ႈ တင်းလၢႆ ၼၼ်ႉ တႃႉ။
Copyright
Learn More


text:
1ၵမ်း ၼၼ်ႉ၊ၵဝ် ငိၼ်း သဵင် လၢတ်ႈ ၵႂၢမ်း ဢၼ် ယႂ်ႇ ၼႃႇ ဢွၵ်ႇ သေ ၵႃႈတီႈ ၵျွင်း ပိၵ်ႈမၢၼ်ႇ ၸဝ်ႈ ဢၼ် လၢတ်ႈ တေႃႇ တမၢၼ်ႇၵၢင်ႁၢဝ် ၸဵတ်း ပႃး ၼၼ်ႉ လႄႈ ဝႃႈ၊ "ၵႂႃႇ လႄႈ ဢဝ် ၵွၵ်း ဢၼ် တဵမ် ဝႆႉ တင်း တၢင်း ဢၼ် ၸႂ်မႆႈ ၶႂ်ႈၸႃႉ ၽြႃးပဵၼ်ၸဝ်ႈ ၼၼ်ႉ ထွၵ်ႇ သႂ်ႇ ၵႃႈၼိူဝ် လိၼ်မိူင်း တႃႉ၊" ဝႃႈ ၼင်ႇ ၼႆ ဢေႃႈ။ 2တမၢၼ်ႇၵၢင်ႁၢဝ် ပႃး တီႈ ၼိုင်ႈ ၵႂႃႇ လႄႈ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် လိၼ်မိူင်း ဢေႃႈ။ ၽေး တုမ်ႇၸဵပ်း တုမ်ႇၽီ ဢၼ် ၸဵပ်း သႅပ်ႇ ၼႃႇ ပေႃႇ ပဵၼ် မႃး ၵႃႈတီႈ ၶဝ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် တွၵ်ႇ တၼ်းသိၵ်ႈ တူဝ်ထိူၼ်ႇႁၢႆႉ ဝႆႉ၊ဢိၵ်ႇတင်း တီႈ ၶဝ် ၸိူဝ်း ဢၼ် ဝႆႈ ႁုၼ်ႇႁၢင်ႈသၢင်းထု မၼ်း ၼၼ်ႉ ဢေႃႈ။ 3တမၢၼ်ႇၵၢင်ႁၢဝ် ပႃး တီႈ သွင် ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် ပၢင်ႇလၢႆႇ လႄႈ ၼမ်ႉ ပၢင်ႇလၢႆႇ ၼၼ်ႉ ပဵၼ် ၵႂႃႇ မိူၼ် ၸိူဝ်ႉ ၼင်ႇ လိူတ်ႈ ၵူၼ်းတၢႆ သေယဝ်ႉ၊တူဝ် သတ်ႉတဝႃႇ ဢၼ် မီး ၵႃႈၼႂ်း ပၢင်ႇလၢႆႇ တင်းမူတ်း တၢႆ ၵႂႃႇ ဢေႃႈ။ 4တမၢၼ်ႇၵၢင်ႁၢဝ် ပႃး တီႈ သၢမ် ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼႂ်း ၼမ်ႉႁွင်ႈ ၼမ်ႉၵႄး၊ဢိၵ်ႇတင်း ၼမ်ႉဢွၵ်ႇႁူး တင်းလၢႆ လႄႈ ၼမ်ႉ ပဵၼ် လိူတ်ႈ ၵႂႃႇ မူတ်း ဢေႃႈ။- 5ၵဝ် ငိၼ်း တမၢၼ်ႇၵၢင်ႁၢဝ် ဢၼ် ဢုပ်ႉ ထိင်း ၼမ်ႉ ၼၼ်ႉ လဝ်ႈလၢတ်ႈ လႄႈ ဝႃႈ၊ "ဢူဝ်း ၸဝ်ႈ ဢၼ် မူတ်းၸၢင်ႇ ဢၼ် မီး ယူႇ ၸူဝ်ႈ ပိတ်ႈၸုပၢၼ်ႇ လႄႈ မီး မႃး မိူဝ်ႈ ဢတိၵ်ႈ ၵႃႇလႃႉ ယဝ်ႉ ၼၼ်ႉ တီႈၶႃႈ၊လွင်ႈတၢင်း ဢၼ် ၸဝ်ႈႁဝ်း တႅပ်းတတ်း ၼႆႉ သိုဝ်ႈတေႃႇ တီႈၶႃႈ ဢေႃႈ။- 6ၶဝ် ၸိူဝ်း ဢၼ် ထွၵ်ႇ လိူတ်ႈ ၵူၼ်း ၽြႃးပဵၼ်ၸဝ်ႈ တင်းလၢႆ၊ဢိၵ်ႇတင်း လိူတ်ႈ ပရေႃးၽႅတ်ႈ တင်းလၢႆ ပႅတ်ႈ ယဝ်ႉ ၼၼ်ႉ ၸဝ်ႈႁဝ်း တိုၵ်း လိူတ်ႈ ပၼ် ႁႂ်ႈ ၶဝ် ၵိၼ် တီႈၶႃႈ ယဝ်ႉ။ ၶဝ် ၵေႃႈ ထိူၵ်ႈၶၢမ်ႇ ဢဝ် ၸိူဝ်ႉ ၼင်ႇ ၼၼ် တီႈၶႃႈ ယဝ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 7ၵဝ် သမ်ႉ လႆႈ ငိၼ်း သဵင် ဢၼ် ဢွၵ်ႇ သေ ၵႃႈတီႈ ၶဵင်ႇ တၢင်းလူႇ မႃး လႄႈ ဝႃႈ၊ "ထႃႇဝရႃႉ ၽြႃး၊ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း တီႈၶႃႈ။ တၢင်း ဢၼ် ၸဝ်ႈႁဝ်း တႅပ်းတတ်း တင်းလၢႆ ၼၼ်ႉ သိုဝ်ႈတေႃႇ လႄႈ မၢၼ်ႇမႅၼ်ႈ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 8တမၢၼ်ႇၵၢင်ႁၢဝ် ပႃး တီႈ သီႇ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် တႃဝၼ်း လႄႈ တႃဝၼ်း ၵေႃႈ၊မီး ဢၶႂၢင်ႉ ဢၼ် တၵ်း ဢဝ် တၢင်းမႆႈ မၼ်း ၼၼ်ႉ မႆႈ ၶႅမ်ႈ ပႅတ်ႈ ၵူၼ်း တင်းလၢႆ ဢေႃႈ။- 9ၵူၼ်း တင်းလၢႆ လႆႈ မႆႈ ၶႅမ်ႈ ၵွပ်ႈပိူဝ်ႈ ႁႅင်း ၽႆး ဢၼ် မႆႈ ယႂ်ႇ ၼႃႇ ၼၼ်ႉ လႄႈ ၶဝ် ဢွၼ်ၵၼ် ၵိၼ်ႇလႃႇ ၸိုဝ်ႈသဵင် ၽြႃးပဵၼ်ၸဝ်ႈ၊ဢၼ် ဢုပ်ႉပိူင်ႇ ၽေး ဢုပၢတ်ႈ တင်းလၢႆ ၼၼ်ႉ ဢေႃႈ။ ၶဝ် ယင်း ဢမ်ႇ မီး တၢင်း ဢၼ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ၊ပိၼ်ႇၸႂ် ႁႂ်ႈလႆႈ ယွင်ႈယေႃး တၢင်း ဢၼ် မျၢတ်ႈ လီ မၼ်းၸဝ်ႈ ၼၼ်ႉ လႄႈ ယူႇ ဢေႃႈ။ 10တမၢၼ်ႇၵၢင်ႁၢဝ် ပႃး တီႈ ႁႃႈ ၼၼ်ႉ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် ပလၢင်ႇ တူဝ်ထိူၼ်ႇႁၢႆႉ ၼၼ်ႉ လႄႈ မိူင်း မၼ်း ပဵၼ် ဢၼ် လပ်းသိင်ႇ ၽိတ်း ၽိတ်း ၵႂႃႇ သေယဝ်ႉ၊ၵူၼ်းမိူင်း မၼ်း တင်းလၢႆ ၵၢပ်ႈ ၶဵဝ်ႈ ၵၢပ်ႈ လိၼ်ႉ တူဝ်ၸဝ်ႈၵဝ်ႇ ယူႇ ၵွပ်ႈပိူဝ်ႈ ယၢပ်ႇၸႂ် ၵိၼ်းၸႂ် ၼႃႇ လူင်လၢင် ၼၼ်ႉ ဢေႃႈ။- 11ၶဝ် ၵိၼ်ႇလႃႇ ၸိုဝ်ႈသဵင် ၽြႃးပဵၼ်ၸဝ်ႈ ၵၢင်ႁၢဝ် ၵွပ်ႈပိူဝ်ႈ ဝူၺ်ႇတၼႃႇ တုမ်ႇၸဵပ်း တုမ်ႇၽီ ၶဝ် ၼၼ်ႉ ဢေႃႈ။ ၼႂ်းဝႃႈၼၼ် သေၵေႃႈ ၶဝ် ယင်း ဢမ်ႇ မီး တၢင်း ဢၼ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶဝ် ဢေႃႈ။ 12တမၢၼ်ႇၵၢင်ႁၢဝ် ပႃး တီႈ ႁူၵ်း ၼၼ်ႉ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼိူဝ် မႄႈၼမ်ႉ လူင် ဢုၽရတ်ႉ၊လႄႈ ၼမ်ႉ လူင် ၼၼ်ႉ ယူတ်း ႁႅင်ႈ ၵႂႃႇ သေယဝ်ႉ၊မႄးႁႅၼ်း သဵၼ်ႈတၢင်း ပုၼ်ႈတႃႇ ၶုၼ်ႁေႃၶမ်း ၸိူဝ်း ဢၼ် လုၵ်ႉ သေ ၵႃႈတီႈ မိူင်း တၢင်း ဝၼ်း ဢွၵ်ႇ မႃး ၼၼ်ႉ ဢေႃႈ။- 13ၵဝ် သမ်ႉ ႁၼ် ၽီ ဢၼ် ၵူဝ်ႈၵိူၵ်ႇ သၢမ် တူဝ် ဢၼ် မိူၼ် ၸိူဝ်ႉ ၼင်ႇ ႁၢင်ႈ တူဝ် ၶဵတ်ႇ ဢၼ် ဢွၵ်ႇ သေ ၵႃႈတီႈ သူပ်း ၼၵႃး၊ဢိၵ်ႇတင်း ၵႃႈတီႈ သူပ်း တူဝ်ထိူၼ်ႇႁၢႆႉ၊ဢိၵ်ႇတင်း ၵႃႈတီႈ သူပ်း မိၵ်ႉသႃႇ ပရေႃးၽႅတ်ႈ မႃး ဢေႃႈ။- 14ၶဝ် ၼၼ်ႉ ပဵၼ် ဝိၺိၺ်ႇ ၽီႁၢႆႉ ဢၼ် ႁဵတ်း ၼႄ ၼိမိၵ်ႈ လၢၵ်ႈၶၼႃႇ လႂ် ၼၼ်ႉ ဢေႃႈ။ ၽီ ၸိူဝ်း ၼၼ်ႉ ဢွၵ်ႇ လႄႈ ၵႂႃႇၸူး ၵႃႈတီႈ ၶုၼ်ႁေႃၶမ်း လေႃးၵီႇ တင်းလၢႆ သေယဝ်ႉ၊ႁႂ်ႈ ၶဝ် ၸုတုမ် ၵၼ် ပုၼ်ႈ တၵ်း တိုၵ်းသိုၵ်း ၼႂ်း ဝၼ်း ယႂ်ႇ ဝၼ်း လူင် ၽြႃးပဵၼ်ၸဝ်ႈ၊ၸဝ်ႈ ဢၼၼ်ႇတႃႉ တၼ်းၶူဝ်း ၼၼ်ႉ ဢေႃႈ။ 15ၸဝ်ႈၽြႃး မီး ဢမိင်ႉ လႄႈ ဝႃႈ ၸမ်ႉ၊ "တူၺ်း လူး။ ၵဝ် မႃး ၸိူဝ်ႉ ၼင်ႇ ၽူႈလၵ်ႉ ဢေႃႈ။ ၵေႃႉ ဢၼ် တိုၼ်ႇ ယူႇ သေယဝ်ႉ၊ႁႅၼ်း ၶူဝ်းၼုင်ႈ တၢင်းမႆ မၼ်း ဝႆႉ ထႃႈ ယူႇ လႄႈ ဢမ်ႇ ႁႂ်ႈလႆႈ ၵႂႃႇ မႃး လူၺ်ႈ တူဝ်ပူၺ် လႄႈ ဢမ်ႇ လႆႈ ဢူၵ်း လႆႈ ဢၢႆ ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 16ဝိၺိၺ်ႇ ၽီႁၢႆႉ ၸိူဝ်း ၼၼ်ႉ ၵေႃႈ ဢဝ် ၶုၼ်ႁေႃၶမ်း တင်းလၢႆ မႃး ၸုတုမ် ၵႃႈတီႈ ထႃႇၼႃႉ ဢၼ် ၵႂၢမ်း ႁေႇပြႄး၊ႁွင်ႉဝႃႈ၊ဢႃႇမၵေႇတူင်ႇ၊ၼၼ်ႉ ဢေႃႈ။ 17တမၢၼ်ႇၵၢင်ႁၢဝ် ပႃး တီႈ ၸဵတ်း ၼၼ်ႉ ထွၵ်ႇ ၵွၵ်း မၼ်း တူၵ်း သႂ်ႇ ၵႃႈၼႂ်း လူမ်း ဢႃႇၵႃႇသႃႉ လႄႈ သဵင် ဢၼ် ယႂ်ႇ ၼႃႇ ၼၼ်ႉ လင် မေႃး ဢွၵ်ႇ မႃး သေ ၵႃႈတီႈ ပလၢင်ႇ ၸဝ်ႈ ဢၼ် မီး ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ လႄႈ ဝႃႈ၊ "ယဝ်ႉ တူဝ်ႈ ယဝ်ႉ" ဝႃႈ ၼင်ႇ ၼႆ ဢေႃႈ။- 18မိူဝ်ႈ ၼၼ်ႉ၊မီး ၽႃႉမႅပ်ႈ၊ဢိၵ်ႇတင်း သဵင် ၽႃႉလင် ၽႃႉၽႃႇ၊မေႃး ႁုၼ်ႈ ၼႃႇ လႄႈ ဢိင်ႇသၼ်ႇ ၼႃႇ လူင်လၢင် ဢေႃႈ။ တႄႇၸႃႉ မိူဝ်ႈ ဢၼ် ၵူၼ်း လႆႈ ၶၢမ်ႇ တၢင်း ဢၼ် ၽၢၼ်ႇသၢင်း ႁဵတ်း ပဵၼ် မႃး ဢိင်ႇသၼ်ႇ ဢၼ် ႁႅင်း ၼႃႇ ထၢၼ်ႇ ၼႆႉ ၼၼ်ႉ၊ဢမ်ႇ တွၼ်ႉ ပဵၼ် မႃး သေပွၵ်ႈ။ ဢိင်ႇသၼ်ႇ ပွၵ်ႈ ၼႆႉ ပဵၼ် ဢၼ် ႁႅင်း ၼႃႇ သေပိူၼ်ႈ ဢေႃႈ။- 19ဝဵင်း လူင် ၼၼ်ႉ တႅၵ်ႇ ပဵၼ် သၢမ် ၽၢၵ်ႇ ၵႂႃႇ လႄႈ ဝဵင်း တင်းလၢႆ ၵႃႈၼႂ်း ၵူႈ မိူင်း မိူင်း ၵေႃႈ လုလႅဝ် မူတ်း ဢေႃႈ။ ၽြႃးပဵၼ်ၸဝ်ႈ ယင်း ဢမ်ႇ လိုမ်း ပႅတ်ႈ ဝဵင်း လူင် ပႃႇပုလုၼ်ႇ၊လႄႈ မၼ်းၸဝ်ႈ တိုၵ်း ပၼ် ႁႂ်ႈ ၵိၼ် ၼမ်ႉမၢၵ်ႇၸပိတ်ႉ ဢၼ် ဝႃႈ၊တၢင်း ဢၼ် ၸႂ်ႈ မႆႈ ၶႂ်ႈၸႃႉ မၼ်းၸဝ်ႈ ဢၼ် ႁၢဝ်ႉ ၵျၢမ်း ၼႃႇ ၼၼ်ႉ ဢေႃႈ။- 20ၵုၼ် တင်းသဵင်ႈတင်းလူင် ၵေႃႈ ပၢႆႈ ႁၢႆလၢႆ ၵႂႃႇ လႄႈ လွႆ တင်းလၢႆ ၵေႃႈ လပ်ႉ ႁၢႆ ၵႂႃႇ မူတ်း ဢေႃႈ။- 21မၢၵ်ႇႁဵပ်း လူင် ဢၼ် မီး ၼမ်ႉၼၵ်း သၢမ် သိပ်း ၸွႆႉ ၼၼ်ႉ ၵေႃႈ လုၵ်ႉ သေ ၵႃႈၼိူဝ် ၵၢင်ႁၢဝ် သေ တူၵ်း မႃး သႂ်ႇ ၵႃႈၼိူဝ် ၵူၼ်း တင်းလၢႆ ဢေႃႈ။ ၵူၼ်း တင်းလၢႆ ဢွၼ်ၵၼ် ၵိၼ်ႇလႃႇ ၽြႃးပဵၼ်ၸဝ်ႈ၊ၵွပ်ႈပိူဝ်ႈ ၽေး ဢုပၢတ်ႈ မၢၵ်ႇႁဵပ်း လူင် ၼၼ်ႉ ဢေႃႈ။ ၽေး ဢုပၢတ်ႈ ၼၼ်ႉ ပဵၼ် ဢၼ် လီ ၵူဝ် လီ ႁႄ ၼႃႇ လူင်လၢင် ဢေႃႈ။
Copyright
Learn More


text:
1ၵႃႈတီႈ ဝဵင်း ဢိၵေႃးၼိ၊ၼၼ်ႉ ၵေႃႈ သြႃႇ ပေႃးလု၊ဢိၵ်ႇတင်း ပႃႇၼပႃႉ၊ၶဝ်ႈ ၼႂ်း ၸရွပ်ႈ ႁေႃးတြႃး ၵျူး၊ၶဝ် လႄႈ ႁေႃးလၢတ်ႈ ၸိူဝ်ႉ ၼင်ႇ ၼၼ် ထၢၼ်ႈပေႃး ၵူၼ်း မဵဝ်း ၵျူး၊တင်း ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ၼမ်ၼႃႇ ၶဝ်ႈ ပဵၼ် ၵူၼ်း ၸိူဝ်း ဢၼ် ယုမ်ႇမၢတ်ႈ ဢေႃႈ။- 2ၵူၺ်းၵႃႈ၊ၵူၼ်း မဵဝ်း ၵျူး၊ၸိူဝ်း ဢၼ် ဢမ်ႇ ယုမ်ႇမၢတ်ႈ ၼၼ်ႉ၊တိုၵ်းသူၼ်း ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ ႁႂ်ႈ ၶဝ် ၶႂ်ႈၸႃႉ တေႃႇ တပႄးၸဝ်ႈ ၸိူဝ်း ၼၼ်ႉ ဢေႃႈ။- 3ပိူဝ်ႈ ၼႆ ၸင်ႇ၊ၶဝ် ယူႇ ၵႃႈတီႈ ၼၼ်ႈ ႁိုင် ၼႃႇ ႁေႃးလၢတ်ႈ တြႃး၊ၸဝ်ႈၽြႃး ႁတ်း ႁတ်းႁၢၼ် ႁၢၼ် ဢေႃႈ။ ၸဝ်ႈၽြႃး ၵေႃႈ၊ၶၢမ်ႇသၢၵ်ႈသေႇ ၽၢႆႇ တြႃး ၸဝ်ႈ ဢၼ် ၶဝ် ႁေႃး လွင်ႈ ၵျေးၸူး မၼ်းၸဝ်ႈ ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊ၼႂ်း တၢင်း ဢၼ် ၶဝ် လႆႈ ဢၶႂၢင်ႉ၊ဢၼ် ႁဵတ်း ၼိမိၵ်ႈ လၢၵ်ႈၶၼႃႇ၊ဢိၵ်ႇတင်း လွင်ႈတၢင်း ဢၼ် လီဢၢမ်း တင်းလၢႆ ဢေႃႈ။- 4ၵူၼ်း ဝဵင်း တင်းလၢႆ ၵေႃႈ တႅၵ်ႇ ၽႄ ဢွၵ်ႇ ပဵၼ် သွင် ၸုမ်း ၵႂႃႇ လႄႈ ၵမ်ႈၽွင်ႈ ယူႇ ၽၢႆႇ ၵူၼ်း မဵဝ်း ၵျူး၊ၶဝ်၊ၵမ်ႈၽွင်ႈ ယူႇ ၽၢႆႇ တမၢၼ်ႇၸဝ်ႈ ၸိူဝ်း ၼၼ်ႉ ဢေႃႈ။ 5မိူဝ်ႈ ၼၼ်ႉ၊ၵူၼ်း တၢင်ႇၸိူဝ်ႉတၢင်ႇၶိူဝ်း ၵမ်ႈၽွင်ႈ၊ဢိၵ်ႇတင်း ၵူၼ်း မဵဝ်း ၵျူး၊ၶဝ် ၽွမ်ႉၵၼ် တင်း ၶုၼ် ဢၼ် မီး ဢႃႇၼႃႇ တင်းလၢႆ လႄႈ ၽွမ်ႉၸႂ် ၵၼ် ႁႂ်ႈလႆႈ ႁဵတ်း မိူၵ်ႈ တီႈ တမၢၼ်ႇၸဝ်ႈ ၸိူဝ်း ၼၼ်ႉ၊ဢိၵ်ႇတင်း ႁႂ်ႈလႆႈ ဢဝ် မၢၵ်ႇႁိၼ် ပိုဝ်ႈ ႁႂ်ႈ တၢႆ ဢေႃႈ။- 6မိူဝ်ႈ ဢၼ် တမၢၼ်ႇၸဝ်ႈ ၸိူဝ်း ၼၼ်ႉ ႁုႁၼ် ၼၼ်ႉ ၸိုင်၊ဢွၵ်ႇ ပၢႆႈ ၵႂႃႇၸူး ဝဵင်း လုတ်ႉတရႃႉ၊တင်း ဝဵင်း တေႇရပေႇ၊ဢၼ် ပဵၼ် ဝဵင်း လူင် ၼႂ်း မိူင်း လုၵေႃးၼိ၊ဢိၵ်ႇတင်း ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ၵႃႈၼႂ်း မိူင်း ၼၼ်ႉ သေယဝ်ႉ၊- 7ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၵႃႈတီႈ ၼၼ်ႈ ဢေႃႈ။ 8ၼႂ်း ဝဵင်း လုတ်ႉတရႃႉ၊ၼၼ်ႉ၊မီး ၵူၼ်း တိၼ် ဢမ်ႇလီ ၸဵမ်မိူဝ်ႈ ၼႂ်း တွင်ႉ မႄႈ မၼ်း မႃး လႄႈ ဢမ်ႇ ပႆ လႆႈ ၼၼ်ႉ ၵေႃႉ ၼိုင်ႈ ဢေႃႈ။- 9မၼ်း ၼင်ႈ လႄႈ ထွမ်ႇဢဝ် ၵႂၢမ်း ဢၼ် သြႃႇ ပေႃးလု၊ႁေႃးလၢတ်ႈ ၼၼ်ႉ ယူႇ ဢေႃႈ။ သြႃႇ ပေႃးလု၊ယႅၵ်ႉ တူၺ်း မၼ်း ၸေးၸေး လႄႈ ႁုႁၼ် မၼ်း ၼၼ်ႉ၊မီး ၸႂ် ဢၼ် ယုမ်ႇမၢတ်ႈ ထၢၼ်ႈပေႃး တၢင်းၶႆႈတၢင်းပဵၼ် ၸိုၼ်ႈ ႁၢႆ လႆႈ ၼၼ်ႉ သေယဝ်ႉ၊- 10လၢတ်ႈ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "လုၵ်ႉၸုၵ်း သိုဝ်ႈ သိုဝ်ႈ တႃႉ၊" ဝႃႈ ၼင်ႇ ၼႆ လႄႈ၊ၵေႃႉ ၼၼ်ႉ ၵေႃႈ လုၵ်ႉၸုၵ်း ပႆ ၵႂႃႇ ပႆ မႃး ဢေႃႈ။- 11မိူဝ်ႈ ဢၼ် မူႇၵူၼ်း တင်းလၢႆ ႁၼ် တၢင်း ဢၼ် သြႃႇ ပေႃးလု၊ႁဵတ်း ၼၼ်ႉ ၸိုင်၊ဢွၼ်ၵၼ် ပၢဝ်ႇ လၢတ်ႈ ၼႂ်း ၵႂၢမ်း ၽႃႇသႃႇ လုၵေႃးၼိ၊ၶဝ် လႄႈ ဝႃႈ၊ "ၸဝ်ႈၽြႃး တင်းလၢႆ ပိၼ်ႇ ပဵၼ် ႁၢင်ႈ ၵူၼ်း သေလႄႈ ၵျွ မႃး ၸူး ႁဝ်း ယဝ်ႉ။" ဝႃႈ ၼင်ႇ ၼႆ ဢေႃႈ။- 12တီႈ ပႃႇၼပႃႉ၊ၼၼ်ႉ ၶဝ် ပၼ် ၸိုဝ်ႈ ဝႃႈ၊ၽြႃး ၸုသႃႉ၊ဝႃႈၼႆ လႄႈ တီႈ သြႃႇ ပေႃးလု၊ၼၼ်ႉ၊ပိူဝ်ႈ ဢၼ် ပဵၼ် ၵေႃႉ ဢၼ် ယဵင်ႈၶႅၼ်း ႁေႃးလၢတ်ႈ ၼမ် ၼမ် ၸိုင်၊ၶဝ် ႁွင်ႉဝႃႈ ၽြႃး ႁိူဝ်ႇမိ၊ဢေႃႈ။- 13ၸဝ်ႈ သၢင်ႇၶႃႇ ၽြႃး ၸုသႃႉ၊ၶဝ်၊ဢၼ် ၵျွင်း ဝၢတ်ႈ ၶဝ် ၵူၺ်း မီး ၵႃႈတီႈ ၽၢႆႇၼႃႈ ဝဵင်း ၼၼ်ႉ၊ပိူဝ်ႈ ဢၼ် ၶႂ်ႈ ႁဵတ်း တၢင်းလူႇ တီႈ တမၢၼ်ႇၸဝ်ႈ ၸိူဝ်း ၼၼ်ႉ လႄႈ မၼ်း ဢိၵ်ႇတင်း မူႇၵူၼ်း မၼ်း တင်းလၢႆ ဢဝ် ၶူဝ်းလူႇ ဢၼ် ပဵၼ် ဝူဝ်း တင်း မွၵ်ႇ ယႃႈ ၸိူဝ်း ၼၼ်ႉ၊မႃး ၵႃႈတီႈ ၼႃႈ ၽၵ်းတူ ဝဵင်း ဢေႃႈ။ 14ၵူၺ်းၵႃႈ၊မိူဝ်ႈ ဢၼ် တမၢၼ်ႇၸဝ်ႈ ၸိူဝ်း ဢၼ် ပဵၼ် ပႃႇၼပႃႉ၊တင်း သြႃႇ ပေႃးလု၊ငိၼ်း လွင်ႈ ဢၼ် ၶဝ် ၸိူဝ်း ၼၼ်ႉ ဢၢင်ႈ ႁဵတ်း ၼၼ်ႉ ၸိုင်၊ၶဝ် ၸၵ်ႉ သိၵ်ႇ ၶူဝ်းၼုင်ႈ တူဝ်ၸဝ်ႈၵဝ်ႇ လႄႈ လႅၼ်ႈ ၶဝ်ႈ ၵႃႈၼႂ်း ၵႄႈ ၵူၼ်း ၸိူဝ်း ၼၼ်ႉ သေယဝ်ႉ၊- 15ပၢဝ်ႇ လၢတ်ႈ လႄႈ ဝႃႈ၊ "ၵူၼ်း တင်းလၢႆ ၶဝ်႟။ ၵွပ်ႈသင် လႄႈ သူ ႁဵတ်း ၸိူဝ်ႉ ၼင်ႇ ၼႆ။ ႁဝ်း ပဵၼ် ၵူၼ်း မိူၼ် ၸိူဝ်ႉ ၼင်ႇ သူ ၵူၺ်း ဢေႃႈ။ ႁဝ်း မႃး ၵႃႈတီႈ ၼႆႈ ႁႂ်ႈလႆႈ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ ၸဝ်ႈ ၽြႃး၊ပုၼ်ႈ လွင်ႈ ၼင်ႇ ႁိုဝ် သူ တၵ်း ဝၢႆႇ ပႅတ်ႈ သေ မဵဝ်း ဢၼ် လၢႆ လၢႆ လွၵ်ႇ လွၵ်ႇ ၸိူဝ်း ၼၼ်ႉ သေလႄႈ မႃး ၸူး ၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ၊ဢၼ် ၽၢၼ်ႇသၢင်း ႁဵတ်း ပဵၼ် ၸႃႉၸဵမ် ၵၢင်ႁၢဝ်၊ဢိၵ်ႇတင်း လိၼ်မိူင်း၊ၼမ်ႉ သမ်ႇမုၵ်ႈတြႃႇ ဢိၵ်ႇတင်း ၶိူင်ႈပိူင် ဢၼ် မီး ၵႃႈၼႂ်း မၼ်း တင်းသဵင်ႈတင်းလူင် ၼၼ်ႉ ဢေႃႈ။- 16ၼႂ်း ၸူဝ်ႈ ၸၢတ်ႈ ၵူၼ်း ဢၼ် ပူၼ်ႉ ယဝ်ႉ ၼၼ်ႉ၊မၼ်းၸဝ်ႈ ပွႆႇ ပၼ် ႁႂ်ႈ ၵူၼ်း တင်းလၢႆ ၵမ်ၵျၢင်ႉ ၸွမ်းၼင်ႇ ဢလူဝ်ႇ ၶဝ် မီး ၼၼ်ႉ ဢေႃႈ။- 17ၼႂ်းဝႃႈၼၼ် သေၵေႃႈ၊မၼ်းၸဝ်ႈ ယင်း ႁဵတ်း ၼႄ သၢၵ်ႈသေႇ လွင်ႈ ဢၼ် မၼ်းၸဝ်ႈ တႄႇ ယူႇ တႃႇသေႇ ဢမ်ႇထၢတ်ႇ၊ၼႂ်း လွင်ႈတၢင်း ဢၼ် မၼ်းၸဝ်ႈ ႁဵတ်း ၵျေးၸူး ဢၼ် လီ ဢၼ် ငၢမ်း၊ဢၼ် ႁႂ်ႈ ၽူၼ် လုၵ်ႉ တီႈ ၵႃႈၼိူဝ် ၵၢင်ႁၢဝ် တူၵ်း လူင်း မႃး လႄႈ ပၼ် မၢၵ်ႇ ၶဝ်ႈ ႁူင်းၶဝ်ႈ ၼႂ်း ၶိင်ႇ ဢုတု ဢၼ် သၢင်ႇထုၵ်ႇ၊ႁႂ်ႈလႆႈ ပဵၼ် ဢေႃႇၸႃႇ တၢင်းၵိၼ်၊ဢိၵ်ႇတင်း တၢင်း ဢၼ် ႁႂ်ႈ ႁူဝ်ၸႂ် သူ လႆႈ ၸူမ်း ပျေႃႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။- 18ပိၵ်ႉသမ်ႉ ႁေႃးလၢတ်ႈ ထၢၼ်ႇ ၼၼ်ႉ သေၵေႃႈ၊တမၢၼ်ႇၸဝ်ႈ ၸိူဝ်း ၼၼ်ႉ၊ၸမ် တေ ဢမ်ႇ ပႄႉ ႁၢမ်ႈ တၢပ်ႈ တၢင်း ဢၼ် ၶဝ် တၵ်း ႁဵတ်း တၢင်းလူႇ တီႈ ၶဝ် ၼၼ်ႉ လႆႈ။ 19ၵူၼ်း မဵဝ်း ၵျူး၊ၵမ်ႈၽွင်ႈ လုၵ်ႉ သေ ၵႃႈတီႈ ဝဵင်း ဢၼ်ႇတိဢူၵ်ႉ၊မိူင်း ပိသိတိ၊တင်း ဝဵင်း ဢိၵေႃးၼိ၊မႃး လႄႈ တိုၵ်းသူၼ်း မူႇၵူၼ်း တင်းလၢႆ၊ဢဝ် မၢၵ်ႇႁိၼ် ပိုဝ်ႈ သႂ်ႇ သြႃႇ ပေႃးလု၊လႄႈ ထၢင်ႇ မၼ်း တၢႆ ယဝ်ႉ ၸင်ႇ၊တိုတ်ႉ လၢၵ်ႈ ဢွၵ်ႇ ၵႂႃႇ ပႅတ်ႈ ၵႃႈ ၼွၵ်ႈ ဝဵင်း ဢေႃႈ။- 20ၵူၺ်းၵႃႈ၊မိူဝ်ႈ ဢၼ် တပႄးၸဝ်ႈ တင်းလၢႆ လွမ်ႉႁွပ်ႈ မၼ်း ယူႇ ၼၼ်ႉ ၸိုင်၊မၼ်း လုၵ်ႉ လႄႈ ၶဝ်ႈ ဝဵင်း ၵႂႃႇ ဢေႃႈ။ ဝၼ်း မိူဝ်ႈၽုၵ်ႈ ၼၼ်ႉ မၼ်း တင်း ပႃႇၼပႃႉ၊ၵႂႃႇၸူး ဝဵင်း တေႇရပေႇ၊သေ ဢေႃႈ။ 21သြႃႇ ပေႃးလု၊တင်း ပႃႇၼပႃႉ၊ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ၊ၼႂ်း ဝဵင်း တေႇရပေႇ၊လႄႈ ၵူၼ်း ၼမ်ၼႃႇ ၶဝ်ႈ ပဵၼ် တပႄးၸဝ်ႈ မႃး ဢေႃႈ။ လိုၼ်း ၼၼ်ႉ၊ၶိုၼ်း မိူဝ်း ၸူး ဝဵင်း လုတ်ႉတရႃႉ၊ၸူး ဝဵင်း ဢိၵေႃးၼိ မိူဝ်း ၸူး ဝဵင်း ဢၼ်ႇတိဢူၵ်ႉ၊မိူင်း ပိသိတိ၊ဢေႃႈ။- 22ပၼ်ႁႅင်း ႁႂ်ႈ ႁူဝ်ၸႂ် တပႄးၸဝ်ႈ တင်းလၢႆ မၼ်ႈၶိူင်ႇ လႄႈ တိုၵ်းယူင်း ႁႂ်ႈ ၶဝ် တႄႇ ယူႇ ၼႂ်း တၢင်း ဢၼ် ယုမ်ႇမၢတ်ႈ လႄႈ လၢတ်ႈ ဝႃႈ၊ "ႁဝ်း တၵ်း လႆႈ ၶၢမ်ႇ တုၵ်ႉၶႃႉ ၼမ်ၼႃႇ သေလႄႈ ၶဝ်ႈ ၵႃႈၼႂ်း မိူင်းၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 23ၵႃႈၼႂ်း ၸိူဝ်းၸဝ်ႈ ၵူႈတီႈၵူႈလႅၼ် ၼၼ်ႉ၊ၶဝ် ၶၢၼ်း ဝႆႉ ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ ယဝ်ႉ ၸင်ႇ၊ၵမ်သိၼ် ဢမ်ႇ ၵိၼ် တၢင်းၵိၼ် သူးတွင်း ႁဵတ်း ပထၼႃႇ သေလႄႈ ဢဝ် ၶဝ် ဢၢပ်ႈပၼ် ၵႃႈၼႂ်း မိုဝ်း ၸဝ်ႈၽြႃး ဢၼ် ၶဝ် ယုမ်ႇမၢတ်ႈ ၼၼ်ႉ ဢေႃႈ။ 24ဝၢႆးသေ ၶဝ် သွင် ၵေႃႉ ၼၼ်ႉ၊လႄႇ လဵပ်ႈ ၵႂႃႇ ဝၢၼ်ႈၼွၵ်ႈ ၼႃးပၢင်ႇ မိူင်း ပိသိတိ၊ယဝ်ႉ ၼၼ်ႉ၊ၶဝ် ႁွတ်ႈထိုင် ၵႃႈတီႈ မိူင်း ပမ်ႇပုလိ၊ဢေႃႈ။- 25တီႈ ၼၼ်ႈ၊သွင် ၶႃ ႁေႃးတြႃး ၸဝ်ႈ ၼႂ်း ဝဵင်း ပေႇရၵေႇ၊လႄႈ လူင်း ၵႂႃႇၸူး တီႈ ဝဵင်း ဢတ်ႉတလိ၊ဢေႃႈ။- 26ၶဝ် လုၵ်ႉ သေ ၵႃႈတီႈ ဝဵင်း ၼၼ်ႉ ၶီႇ ႁိူဝ်းသၢင်းၽေႃး မိူဝ်း ၵႂႃႇ တီႈ ဝဵင်း ဢၼ်ႇတိဢူၵ်ႉ၊တီႈ ဢၼ် ၶဝ် လႆႈ ၶၢမ်ႇ ဢၢပ်ႈ ဝၢင်း ၼႂ်း ၵျေးၸူး ၽြႃးပဵၼ်ၸဝ်ႈ ပုၼ်ႈ ၼႃႈၵၢၼ် ဢၼ် ၶဝ် လႆႈ ႁဵတ်း ယဝ်ႉ တူဝ်ႈ မႃး ၼၼ်ႉ ဢေႃႈ။ 27ၶဝ် ႁွတ်ႈထိုင် သေယဝ်ႉ၊ႁွင်ႉ ဢဝ် ၵူၼ်း ၸိူဝ်းၸဝ်ႈ တင်းလၢႆ ၸုတုမ် သေလႄႈ မွၵ်ႇလၢတ်ႈ ၶႆႈၼႄ လွင်ႈတၢင်း ၵႃႈ ဢၼ် ၽြႃးပဵၼ်ၸဝ်ႈ ၸွႆႈထႅမ် ၶဝ် ႁဵတ်း ၸိူဝ်း ၼၼ်ႉ၊ဢိၵ်ႇတင်း လွင်ႈတၢင်း ဢၼ် မၼ်းၸဝ်ႈ ၽုၺ်ႇ ပၼ် ၽၵ်းတူ ပုၼ်ႈ ၵူၼ်း တၢင်ႇၸိူဝ်ႉတၢင်ႇၶိူဝ်း တင်းလၢႆ တၵ်း လႆႈ ယုမ်ႇမၢတ်ႈ ၼၼ်ႉ ဢေႃႈ။- 28ၶဝ် ယူႇ လူၺ်ႈ တပႄးၸဝ်ႈ ၸိူဝ်း ၼၼ်ႉ ႁိုင် ၼႃႇ ဢေႃႈ။
Copyright
Learn More


text:
1ပီႈၼွင်ႉ ၶဝ်႟။ ၵဝ် ၶႂ်ႈႁႂ်ႈ သူ ၶုၵ်းၸႂ်လႆႈ လွင်ႈ ပူႇမွၼ်ႇ ႁဝ်း ၶဝ် ၼႂ်း ၸူဝ်ႈပၢၼ် သြႃႇ မူဝ်းသေႇ၊ၼၼ်ႉ ဢေႃႈ။ ၶဝ် တင်းသဵင်ႈ ၼၼ်ႉ၊သဝ် မွၵ်ႇၵုမ်ႈ ႁႄႉၵင်ႈ ၶဝ် ဝႆႉ လႄႈ ၶဝ် လႆႈ ၶၢမ်ႈ ပူၼ်ႉ ပၢင်ႇလၢႆႇ ဢၼ် မီး ၸိုဝ်ႈ ဝႃႈ၊ပၢင်ႇလၢႆႇ လႅင်၊ၼၼ်ႉ လီ လီ ငၢမ်း ငၢမ်း ဢေႃႈ။- 2ၶဝ် တင်းသဵင်ႈ လႆႈ ၶၢမ်ႇ ဢဝ် မၢင်ႇၵလႃႇ ပပ်ႉတိၸမ်ႇ ၼႂ်း သဝ် မွၵ်ႇၵုမ်ႈ၊ဢိၵ်ႇတင်း ၵႃႈၼႂ်း ပၢင်ႇလၢႆႇ ၼၼ်ႉ ႁႂ်ႈလႆႈ ပဵၼ် တပႄး သြႃႇ မူဝ်းသေႇ၊ဢေႃႈ။- 3ၶဝ် တင်းမူတ်း လႆႈ ၵိၼ် တၢင်းၵိၼ် ၽၢႆႇ ၸႂ်ဝိၺိၺ်ႇ လူၺ်ႈ ၵၼ် လႄႈ၊- 4ၶဝ် တင်းမူတ်း လႆႈ ၵိၼ် ၼမ်ႉ ၽၢႆႇ ၸႂ်ဝိၺိၺ်ႇ လူၺ်ႈ ၵၼ်၊ၶဝ် လႆႈ ၼမ်ႉ ဢၼ် ဢွၵ်ႇ မႃး သေ ၵႃႈတီႈ ၽႃႁိၼ် ၸဝ်ႈ ဢၼ် ၵႂႃႇ ၸွမ်း ၶဝ် ၼၼ်ႉ ဢေႃႈ။ ၽႃႁိၼ် ၸဝ်ႈ ၼၼ်ႉ ပဵၼ် ၸဝ်ႈ ၶရိၸ်ႈ၊ဢေႃႈ။- 5ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ဢမ်ႇ ထုၵ်ႇၸႂ် ၶဝ် ၵမ်ႈၼမ် လႄႈ တူဝ်တၢႆ ၶဝ် လႆႈ ၸၢတ်ႇ ၽႄ ၵႂႃႇ ၵႃႈၼႂ်း ထိူၼ်ႇလႅင်ႉ ဢေႃႈ။ 6မိူဝ်ႈလဵဝ် ၼႆႉ လွင်ႈတၢင်း ၸိူဝ်း ၼၼ်ႉ ပဵၼ် ပုင်ႇ တႅၵ်ႈ ႁႂ်ႈလႆႈ ပၼ် သတိ တီႈ ႁဝ်း၊ၼင်ႇ ႁိုဝ် ႁဝ်း တၵ်း တေ ဢမ်ႇ ၸပ်းၸွႆး တၢင်း ဢၼ် ႁၢႆႉမိူၵ်ႈ မိူၼ် ၸိူဝ်ႉ ၼင်ႇ ၶဝ်၊- 7ဢိၵ်ႇတင်း တၵ်း တေ ဢမ်ႇ ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု မိူၼ် ၸိူဝ်ႉ ၼင်ႇ ဢၼ် ၶဝ် ၵမ်ႈၽွင်ႈ ႁဵတ်း၊ဢၼ် မႅၼ်ႈ ၸွမ်းၼင်ႇ ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၵူၼ်း တင်းလၢႆ ဢွၼ်ၵၼ် ၼင်ႈ ၵႃႈတီႈ ၽိူၼ် ပွႆး တၢင်းၵိၼ် လူင် သေယဝ်ႉ၊လိုၼ်း ၼၼ်ႉ ဢွၼ်ၵၼ် လုၵ်ႉ သေ ၵႃႈ ဝႅၼ် ဢေႃႈ၊" ဝႃႈ ၼင်ႈ ၼႆ ၼၼ်ႉ ဢေႃႈ။- 8ႁဝ်း တၵ်း တေ ဢမ်ႇ လႆႈ ႁဵတ်း မေႇထုင်ႇ ဢၼ် ဢမ်ႇတြႃး မိူၼ် ၸိူဝ်ႉ ၼင်ႇ ဢၼ် ၶဝ် ၵမ်ႈၽွင်ႈ ႁဵတ်း မႃး ၼၼ်ႉ။ ၵွပ်ႈပိူဝ်ႈ ၶဝ် ႁဵတ်း ၸိူဝ်ႉ ၼင်ႇ ၼၼ် လႄႈ ၵူၼ်း သွင် မိုၼ်ႇ သၢမ် ႁဵင် ၵေႃႉ လႆႈ တၢႆ ၵႂႃႇ ၵႃႈၼႂ်း ဝၼ်း လဵဝ် ၼၼ်ႉ ဢေႃႈ။- 9ႁဝ်း တၵ်း တေ ဢမ်ႇ လႆႈ ၸၢမ်းတူၺ်း ၸဝ်ႈ ၶရိၸ်ႈ၊မိူၼ် ၸိူဝ်ႉ ၼင်ႇ ၶဝ် ၵမ်ႈၽွင်ႈ ၸၢမ်းတူၺ်း ၼၼ်ႉ၊ၶဝ် လႆႈ ၶၢမ်ႇ တၢင်း ဢၼ် ငူး တွတ်ႇ တၢႆ ဢေႃႈ။- 10ႁဝ်း တၵ်း တေ ဢမ်ႇ လႆႈ ပွင်ႉ လႃႇ ပွင်ႉ ဝႃႈ၊မိူၼ် ၸိူဝ်ႉ ၼင်ႇ ဢၼ် ၶဝ် ၵမ်ႈၽွင်ႈ ႁဵတ်း မႃး ၼၼ်ႉ။ ၵွပ်ႈပိူဝ်ႈ ၶဝ် ၵမ်ႈၽွင်ႈ ပွင်ႉ လႃႇ ပွင်ႉ ဝႃႈ လႄႈ ၶဝ် လႆႈ ၶၢမ်ႇ တၢင်း ဢၼ် ၶုၼ် မရၼႃႉ၊ယႃႉ ၽဵဝ်ႈ ပႅတ်ႈ ဢေႃႈ။ 11လွင်ႈတၢင်း ဢၼ် ပဵၼ် တီႈ ၶဝ် ပူၼ်ႉမႃး ၸိူဝ်း ၼၼ်ႉ တင်းမူတ်း၊ပဵၼ် မႃး ႁႂ်ႈလႆႈ ပဵၼ် ပုင်ႇၸၢမ်ႇ ပုၼ်ႈ ၵူၼ်း တင်းလၢႆ လႄႈ ၶဝ် တႅမ်ႈ ဝႆႉ ႁႂ်ႈလႆႈ ပၼ် သတိ ႁဝ်း၊ၵွပ်ႈပိူဝ်ႈ ႁဝ်း မီး ယူႇ ၼႂ်း ၸူဝ်ႈပၢၼ် ၽွင်းယၢမ်း ဢၼ် ၸမ် တၵ်း သုတ်းသဵင်ႈ ပူၼ်ႉ ၵႂႃႇ ၼၼ်ႉ ဢေႃႈ။ 12ၽူႈလႂ် သေဢမ်ႇဝႃႈ၊ၵေႃႉ ဢၼ် ထၢင်ႇ တူဝ် မၼ်း ၸုၵ်း ယူႇ မၼ်ႈၶိူင်ႇ လီ ၼၼ်ႉ ၼင်ႇ ႁိုဝ် မၼ်း တၵ်း ဢမ်ႇ လူမ်ႉ တူၵ်း ၵႂႃႇ ၸိုင်၊ႁႂ်ႈ မၼ်း ဝႆႉ သတိ တႃႉ။- 13တၢင်း ဢၼ် ယႃႉ ၵဝ်း ၸၢမ်းတူၺ်း ၵူႈၸိူဝ်ႉၵူႈပိူင် မဵဝ်း ဢၼ် သူ လႆႈ ၶၢမ်ႇ ၼၼ်ႉ ၵူၺ်း ပဵၼ် မဵဝ်း ဢၼ် ၸၢင်ႈ ပဵၼ် တီႈ ၵူၼ်း ႁဝ်း ၼၼ်ႉ ဢေႃႈ။ ၽြႃးပဵၼ်ၸဝ်ႈ မီး သဵတ်ႈၸႃႇ လႄႈ မၼ်းၸဝ်ႈ တၵ်း ဢမ်ႇ ႁႂ်ႈ သူ လႆႈ ၶၢမ်ႇ တၢင်း ၸၢမ်းတူၺ်း ႁႅင်း ၼႃႇ တေႃႇထိုင်ႁွတ်ႈ သူ တၵ်း ဢမ်ႇ ၶၢမ်ႇ လႆႈ ၼၼ်ႉ ဢေႃႈ။ ပိူဝ်ႈ ၼႆ လႄႈ ၽွင်းယၢမ်း ဢၼ် သူ လႆႈ ၶၢမ်ႇ တၢင်း ဢၼ် ယႃႉ ၵဝ်း ၸၢမ်းတူၺ်း ၼၼ်ႉ မၼ်းၸဝ်ႈ တၵ်း တေ ပၼ်ႁႅင်း ဢၼ် ႁႂ်ႈ သူ ၸုၵ်း ၶၢမ်ႇ လႆႈ၊ၵွပ်ႈၼႆ လႄႈ မၼ်းၸဝ်ႈ တၵ်း ၽုၺ်ႇ ပၼ် သဵၼ်ႈတၢင်း ဢၼ် သူ တေ လွတ်ႈ ဢွၵ်ႇ လႆႈ ၼၼ်ႉ ယူႇ ဢေႃႈ။ 14ပိူဝ်ႈ ၼႆ လႄႈ ၵေႃႉသႄႈ ဢၼ် ၵဝ် ႁၵ်ႉ ၶဝ်႟။ ဝႄႈ ပႅတ်ႈ တၢင်း ဢၼ် ၵူဝ်းၵႂၢႆႇ ဝႆႈ ႁုၼ်ႇႁၢင်ႈသၢင်းထု တႃႉ။- 15ၵဝ် မၢတ်ႈ သူ ပဵၼ် ၵူၼ်း ဢၼ် မီး ပိင်ႇၺႃႇ၊ဢွၼ်ၵၼ် ၸၵ်း ၽႄ လႄႈ ၶႆႈၸႂ် ၵႂၢမ်း ဢၼ် ၵဝ် လၢတ်ႈ တေႃႇ သူ ႁင်း ၽႂ် ႁင်း မၼ်း ၼၼ်ႉ တႃႉ။- 16မိူဝ်ႈ ဢၼ် ႁဝ်း ၵိၼ် ပွႆးၸဝ်ႈ ၼႂ်း ၵွၵ်း မၢင်ႇၵလႃႇ ဢၼ် ႁဝ်း ဢဝ် လႄႈ ယွင်ႈယေႃး တၢင်ႇၵျေးၸူး ၽြႃးပဵၼ်ၸဝ်ႈ ၼၼ်ႉ ႁဝ်း ႁူမ်ႈ ပွင်းၵၼ် ၼႂ်း လိူတ်ႈ မျၢတ်ႈ ၸဝ်ႈ ၶရိၸ်ႈ၊ဢမ်ႇၸႂ်ႈ ႁိုဝ်း။ ပိူင်လဵဝ် ၵၼ် မိူဝ်ႈ ဢၼ် ႁဝ်း ဝိတ်း ၶဝ်ႈမုၼ်း ၼၼ်ႉ ႁဝ်း ႁူမ်ႈ ပွင်းၵၼ် ၼႂ်း တူဝ် ၸဝ်ႈ ၶရိၸ်ႈ၊ဢမ်ႇၸႂ်ႈ ႁိုဝ်း။- 17ၵွပ်ႈပိူဝ်ႈ ဢၼ် မီး ၶဝ်ႈမုၼ်း ႁူၺ်ႇ လဵဝ် ၵူၺ်း လႄႈ ႁဝ်း ၸိူဝ်း ၼႆႉ ပိၵ်ႉသမ်ႉ မီး ၼမ်ၼႃႇ ထၢၼ်ႇ ႁိုဝ် သေၵေႃႈ ပဵၼ် တူဝ် ဢၼ်လဵဝ် ၵၼ် ဢၼ် ႁဝ်း ႁူမ်ႈ ပွင်းၵၼ် ၵိၼ် ၶဝ်ႈမုၼ်း ႁူၺ်ႇ လဵဝ် ၼၼ်ႉ ဢေႃႈ။ 18ဝူၼ်ႉၸႂ် တူၺ်း လွင်ႈ ၸိူဝ်ႉၶိူဝ်း ဢိသရေး၊ၶဝ် ၼၼ်ႉ လူး။ ၶဝ် ၸိူဝ်း ဢၼ် ၵိၼ် တူဝ် သၢၵ်ႈလူႇ ၼၼ်ႉ လႆႈ ႁူမ်ႈ ပွင်းၵၼ် တင်း ၶဵင်ႇ တၢင်းလူႇ ၸဝ်ႈ ၼၼ်ႉ ဢမ်ႇၸႂ်ႈ ႁိုဝ်း။- 19ၵဝ် ၶႂ်ႈဝႃႈ ၸိူဝ်ႉႁိုဝ်။ ၸွင်ႇ ၵဝ် လၢတ်ႈ ဝႃႈ၊တၢင်းၵိၼ် ဢၼ် ပိူၼ်ႈ သၢၵ်ႈလူႇ တီႈ ႁုၼ်ႇႁၢင်ႈသၢင်းထု ၼၼ်ႉ၊ပဵၼ် တၢင်းလူႇ ဢၼ် မျၢတ်ႈ လီ၊ဢမ်ႇၼၼ် ႁုၼ်ႇႁၢင်ႈသၢင်းထု ၼၼ်ႉ မီး ၸႂ် တႄႉတႄႉ ဝႃႈၼႆ ႁိုဝ်း။ ဢမ်ႇၸႂ်ႈ ဝႃႈ ၸိူဝ်ႉ ၼင်ႇ ၼၼ်။- 20ဢၼ် ၵဝ် ၶႂ်ႈဝႃႈ ၸမ်ႉ၊ၶိူင်ႈ တၢင်းလူႇ ဢၼ် ပိူၼ်ႈ သၢၵ်ႈလူႇ တီႈ ႁုၼ်ႇႁၢင်ႈသၢင်းထု ၼၼ်ႉ ၶဝ် သၢၵ်ႈလူႇ ၽြႃးပဵၼ်ၸဝ်ႈ ဢမ်ႇၸႂ်ႈ။ ၶဝ် သၢၵ်ႈလူႇ တီႈ ၽီ ဢေႃႈ။ ၵဝ် ဢမ်ႇ ၶႂ်ႈႁႂ်ႈ သူ သိူၵ်ႈသမ်ႇ လူၺ်ႈ ၵၼ် တင်း ၽီ ဢေႃႈ။- 21သူ ဢမ်ႇ ၸၢင်ႈ ၵိၼ် ၵႃႈၼႂ်း ၵွၵ်း ၸဝ်ႈ ၽြႃး၊ဢိၵ်ႇတင်း ၵႃႈၼႂ်း ၵွၵ်း ၽီ။ ၼင်ႇ ၼၼ် လႄႈ သူ ဢမ်ႇ ၸၢင်ႈ ၵိၼ် ၵႃႈတီႈ ၽိူၼ် ၸဝ်ႈ ၽြႃး၊ဢိၵ်ႇတင်း ၵႃႈတီႈ ၽိူၼ် ၽီ ဢေႃႈ။- 22ႁဝ်း ၶႂ်ႈ ၶတ်းၵၼ် တင်း ၸဝ်ႈၽြႃး ႁႂ်ႈ မၼ်းၸဝ်ႈ ၶႂ်ႈၸႃႉ ႁဝ်း ႁိုဝ်း။ ႁဝ်း မီး တၼ်းၶူဝ်း ႁႅင်း ယႂ်ႇ သေ မၼ်းၸဝ်ႈ ႁိုဝ်း။ 23ၵူၼ်း ၵမ်ႈၽွင်ႈ ၸၢင်ႈ လၢတ်ႈ ဝႃႈ၊ "ႁဝ်း မီး ဢၶႂၢင်ႉ ႁႂ်ႈလႆႈ ႁဵတ်း ၵူႈၸိူဝ်ႉၵူႈပိူင် ဢေႃႈ၊" ဝႃႈၼႆ ၸႂ်ႈ တႄႉ သေၵေႃႈ ၵူႈၸိူဝ်ႉၵူႈပိူင် ၼၼ်ႉ ဢမ်ႇ ပဵၼ် ဢၵျူဝ်း။ "ႁဝ်း မီး ဢၶႂၢင်ႉ ဢၼ် တေ လႆႈ ႁဵတ်း ၵူႈၸိူဝ်ႉၵူႈပိူင် ဢေႃႈ၊" ဝႃႈၼႆ သေၵေႃႈ ၵူႈၸိူဝ်ႉၵူႈပိူင် ၼၼ်ႉ ဢမ်ႇ ၸၢင်ႈ ပဵၼ် ဢဵၼ် ပဵၼ် ႁႅင်းၸႂ် ဝိၺိၺ်ႇ ပိူၼ်ႈ ဢေႃႈ။- 24ၽူႈလႂ် သေဢမ်ႇဝႃႈ၊မၼ်း ဢမ်ႇ ထုၵ်ႇလီ ႁႃ ဢၵျူဝ်း ပုၼ်ႈ တူဝ်ၸဝ်ႈၵဝ်ႇ။ မၼ်း ထုၵ်ႇလီ ႁႃ ဢၵျူဝ်း ပုၼ်ႈ ပိူၼ်ႈ တၢင်ႇၵေႃႉ ဢေႃႈ။ 25သူ မီး ဢၶႂၢင်ႉ တႃႇ တေ သိုဝ်ႉ ၵိၼ် ၼိူဝ်ႉ ၵူႈၸိူဝ်ႉၵူႈမဵဝ်း ဢၼ် ပိူၼ်ႈ ၶၢႆ ၼႂ်း ၵၢတ်ႇ ၼၼ်ႉ ဢေႃႈ။ ၵူၺ်းၵႃႈ၊ၼင်ႇ ႁိုဝ် တၵ်း ဢမ်ႇ တိူဝ်ႉ ၶိူၵ်ႈ ၸႂ် ဢၼ် ႁု တူဝ်ၸဝ်ႈၵဝ်ႇ ၸိုင်၊ယႃႇပေ ထၢမ် တူၺ်း ၵႃႈသင်။- 26ၵွပ်ႈ ၸိူဝ်ႉႁိုဝ် လႄႈ ဝႃႈ ၸမ်ႉ၊ၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "လိၼ်မိူင်း ဢိၵ်ႇတင်း ၵႃႈ ဢၼ် မီး ၼႂ်း မၼ်း တင်းမူတ်း ပဵၼ် ၶွင် ၸဝ်ႈၽြႃး ဢေႃႈ၊" ဝႃႈ ၼင်ႇ ၼႆ ယဝ်ႉ ဢေႃႈ။ 27ပေႃး သေၵေႃႉၵေႃႉ ဢၼ် ဢမ်ႇ ယုမ်ႇမၢတ်ႈ ၸဝ်ႈ ယေႇသု၊ၼၼ်ႉ ႁွင်ႉ ပၢင်း သူ ၵႂႃႇ ၵိၼ် တီႈ မၼ်း လႄႈ သူ ၶႂ်ႈ ၵႂႃႇ ၸိုင်၊တၢင်းၵိၼ် ၵႃႈ ဢၼ် တမ်း ပၼ် သူ ၵႃႈၼိူဝ် ၽိူၼ် ၼၼ်ႉ ၵိၼ် တႃႉ။ ၵူၺ်းၵႃႈ၊ၼင်ႇ ႁိုဝ် တၵ်း ဢမ်ႇ တိူဝ်ႉ ၶိူၵ်ႈ ၸႂ် ဢၼ် ႁု တူဝ်ၸဝ်ႈၵဝ်ႇ ၸိုင်၊ယႃႇပေ ထၢမ် တူၺ်း ၵႃႈသင်။- 28ၵူၺ်းၵႃႈ၊ပေႃး သေၵေႃႉၵေႃႉ မွၵ်ႇလၢတ်ႈ ၼႄ သူ လႄႈ ဝႃႈ၊ "တၢင်းၵိၼ် ၼႆႉ ပဵၼ် ဢၼ် ၶဝ် သၢၵ်ႈလူႇ တီႈ ႁုၼ်ႇႁၢင်ႈသၢင်းထု ယဝ်ႉ ဢေႃႈ၊" ယႃႇပေ ၵိၼ်၊ဝႃႈ ၼင်ႇ ၼႆ ၸိုင်၊သူ ထုၵ်ႇလီ ၶႆႈၸႂ် ပုၼ်ႈ ၵေႃႉ ဢၼ် မွၵ်ႇလၢတ်ႈ ၼႄ သူ ၼၼ်ႉ ၼင်ႇ ႁိုဝ် တၵ်း ဢမ်ႇ တိူဝ်ႉ ၶိူၵ်ႈ ၸႂ် ဢၼ် ႁု တူဝ်ၸဝ်ႈၵဝ်ႇ ဢေႃႈ။- 29ၵဝ် လၢတ်ႈ၊ပုၼ်ႈ ၸႂ် သူ ဢၼ် ႁု တူဝ်ၸဝ်ႈၵဝ်ႇ ဢမ်ႇၸႂ်ႈ လႄႈ ၵဝ် လၢတ်ႈ ပုၼ်ႈ ၸႂ် ဢၼ် ႁု တူဝ်ၸဝ်ႈၵဝ်ႇ ၵေႃႉ ဢၼ် မွၵ်ႇလၢတ်ႈ ၼႄ သူ ၼၼ်ႉ ဢေႃႈ။ သေၵေႃႉၵေႃႉ ၸၢင်ႈ ၶႂ်ႈ ထၢမ် လႄႈ ဝႃႈ၊ "ပေႃး ဝႃႈၼႆ ၸိုင်၊ၵွပ်ႈသင် ၸႂ် ဢၼ် ႁု တူဝ်ၸဝ်ႈၵဝ်ႇ ပိူၼ်ႈ တၢင်ႇၵေႃႉ ၼၼ်ႉ၊သမ်ႉ မႃး ႁၢမ်ႈ တၢပ်ႈ တၢင်း ဢၼ် ၵဝ် လွတ်ႈလႅဝ်း ၼၼ်ႉ ၸိူဝ်ႉ ၼင်ႇ ႁိုဝ်။- 30ပေႃး ၵဝ် ယင်း ယွင်ႈယေႃး တၢင်ႇၵျေးၸူး ၸဝ်ႈၽြႃး သေလႄႈ ၵိၼ် ၸိုင်၊ၽူႈလႂ် တၵ်း တၢင်ႇ ဢပျတ်ႈ လွင်ႈ တၢင်းၵိၼ် ဢၼ် ၵဝ် ယွင်ႈယေႃး တၢင်ႇၵျေးၸူး ၸဝ်ႈၽြႃး ယဝ်ႉ ၼၼ်ႉ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 31ပဵၼ် ၸိူဝ်ႉႁိုဝ် သေဢမ်ႇဝႃႈ၊ၵႃႈ ဢၼ် သူ ႁဵတ်း၊ၵႃႈ ဢၼ် သူ ၵိၼ် ၼၼ်ႉ ႁဵတ်း ပုၼ်ႈ မုၼ်ၽုင်း ၽြႃးပဵၼ်ၸဝ်ႈ တႃႉ။- 32ၼႂ်း တၢင်း ဢၼ် သူ ၵမ်ၵျၢင်ႉ သၢင်ႈ ႁဵတ်း ၼၼ်ႉ ယႃႇပေ ႁႂ်ႈလႆႈ ပဵၼ် တီႈ ဢၼ် ၵူၼ်း မဵဝ်း ၵျူး၊လႂ်၊ၵူၼ်း မဵဝ်း တၢင်ႇၸိူဝ်ႉတၢင်ႇၶိူဝ်း လႂ်၊ဢိၵ်ႇတင်း ၵူၼ်း ၸိူဝ်းၸဝ်ႈ ၽြႃးပဵၼ်ၸဝ်ႈ တင်းလၢႆ လႆႈ ၽိတ်း တၢင်း ၵႂႃႇ သေၵမ်း။- 33ၵမ်ၵျၢင်ႉ မိူၼ် ၵဝ် တႃႉ။ ၵႃႈ ဢၼ် ၵဝ် ၵမ်ၵျၢင်ႉ ၸမ်ႉ၊ၵဝ် ၶတ်းၸႂ် ႁဵတ်း ႁႂ်ႈ ၵူၼ်း ၵူႈ ၵေႃႉ ထုၵ်ႇၸႂ် ဢေႃႈ။ ၵဝ် ယင်း ဢမ်ႇ ႁႃ ဢၵျူဝ်း တူဝ်ၸဝ်ႈၵဝ်ႇ လႄႈ ႁႃ ဢၵျူဝ်း ပၼ် ပိူၼ်ႈ တၢင်ႇၵေႃႉ၊ၼင်ႇ ႁိုဝ် ၶဝ် တၵ်း လႆႈ ၶၢမ်ႇ တၢင်း ဢၼ် ၸဝ်ႈၽြႃး ၵႄႇၶျွတ်ႈ ဢဝ် ၼၼ်ႉ ဢေႃႈ။
Copyright
Learn More


text:
1မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း ၵိူင်း ၸတ်ႉတုၵႄး၊ၵမ်ႈၽွင်ႈ မႃး တီႈ ၸဝ်ႈ ယေႇသု၊ႁႂ်ႈလႆႈ ၸၢမ်းတူၺ်းယႃႉယုၵ်ႉ မၼ်းၸဝ်ႈ လႄႈ ယွၼ်း ႁႂ်ႈ မၼ်းၸဝ်ႈ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၵၢင်ႁၢဝ်၊လွင်ႈ ဢၼ် မၼ်းၸဝ်ႈ ပဵၼ် ၸဝ်ႈ ဢၼ် ၽြႃးပဵၼ်ၸဝ်ႈ ပွႆႇၸႂ်ႉ မႃး ၼၼ်ႉ ဢေႃႈ။- 2ၵူၺ်းၵႃႈ၊ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၶိင်ႇ ႁူဝ်ၶမ်ႈ ၼၼ်ႉ သူ ၸၢင်ႈ တူၺ်း ၼႃႈ ၽႃႉၵၢင်ႁၢဝ် လႄႈ ဝႃႈ၊ 'ပိူဝ်ႈ ဢၼ် ၼႃႈ ၽႃႉၵၢင်ႁၢဝ် လႅင် ၶွင် ဝႆႉ လႄႈ ၽႃႉ တၵ်း ပၢင်ႇ လႅင်း သႂ် ဢေႃႈ၊' ဝႃႈ ၼင်ႇ ၼႆ ဢေႃႈ။- 3ၶိင်ႇ ႁူဝ်ၼႂ် ၸမ်ႉ၊ 'ပိူဝ်ႈ ဢၼ် ၼႃႈ ၽႃႉၵၢင်ႁၢဝ် လႅင်ၵမ်ႇ ဝႆႉ လႄႈ ၽူၼ် လူင် လူမ်းလူင် တၵ်း မႃး ဢေႃႈ၊' ဝႃႈၼႆ သူ ၸၢင်ႈ တူၺ်း ၼႃႈ ၽႃႉၵၢင်ႁၢဝ် လႄႈ ႁု ဢေႃႈ။ ၵူၺ်းၵႃႈ၊ဢတိၵ်ႈ ၼိမိၵ်ႈ ၼၼ်ႉ သူ တိုၼ်း ဢမ်ႇ ၸၢင်ႈ တူၺ်း လႄႈ ႁု လႆႈ။- 4ၵူၼ်း ၸူဝ်ႈပၢၼ် ၼႆႉ ၸိူဝ်း ဢၼ် ႁၢႆႉမိူၵ်ႈ လႄႈ ဢမ်ႇ မီး သိၼ် ထမ်း ၸိူဝ်ႉ ၼင်ႇ သူ ၼႆႉ၊ယွၼ်း တူၺ်း ၼိမိၵ်ႈ လၢၵ်ႈၶၼႃႇ ဝႃႈၼႆ၊လိူဝ် သေ ၼိမိၵ်ႈ လၢၵ်ႈၶၼႃႇ သြႃႇ ယူဝ်းၼႃႉ၊ၼၼ်ႉ၊ တၵ်း ဢမ်ႇ ႁဵတ်း ၼႄ လၢၵ်ႈၶၼႃႇ တၢင်ႇၸိူဝ်ႉ တၢင်ႇ မဵဝ်း ၵူၺ်း၊" ဝႃႈ ၼင်ႇ ၼႆ သေယဝ်ႉ၊မၼ်းၸဝ်ႈ ၽၢတ်ႇ ဢွၵ်ႇ ၶဝ် လႄႈ ၵႂႃႇ တၢင်ႇတီႈ တၢင်ႇ လႅၼ် သေ ဢေႃႈ။ 5မိူဝ်ႈ ဢၼ် တပႄးၸဝ်ႈ ၸိူဝ်း ၼၼ်ႉ ၶၢမ်ႈ ႁွတ်ႈ ၽင်ႇ ၽၢႆႇပုၼ်ႉ ၼွင် ၸိုင်၊ၶဝ် လိုမ်း ပႃး ၶဝ်ႈမုၼ်း ၵႂႃႇ ဢေႃႈ။- 6ၸဝ်ႈ ယေႇသု၊လၢတ်ႈ တီႈ ၶဝ် လႄႈ ဝႃႈ၊ "ႁဵတ်း သတိ လႄႈ ဝႄႈ ပႅတ်ႈ ၸိူဝ်ႉပႅင်ႈ ၵိူင်း ၽႃႇရိသႄး၊ၶဝ် ဢိၵ်ႇတင်း ၵိူင်း ၸတ်ႉတုၵႄး၊တင်းလၢႆ တႃႉ၊" ဝႃႈ ၼင်ႇ ၼႆ ဢေႃႈ။ 7ၶဝ် ၵေႃႈ၊ၵေႃႉ ၼိုင်ႈ လႄႈ ၵေႃႉ ၼိုင်ႈ တွင်ႈထၢမ် ၵၼ် လႄႈ ဝႃႈ၊ "ႁဝ်း လိုမ်း ပႃး ၶဝ်ႈမုၼ်း မႃး လႄႈ မၼ်းၸဝ်ႈ ၸင်ႇ ဝႃႈ ၸိူဝ်ႉ ၼင်ႇ ၼႆ ယဝ်ႉ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ႁု လွင်ႈ ဢၼ် ၶဝ် လၢတ်ႈၸႃ ၵၼ် ၼၼ်ႉ လႄႈ လၢတ်ႈ ဝႃႈ၊ "သူ ၸိူဝ်း ဢၼ် တၢင်းယုမ်ႇမၢတ်ႈ ၵေႇ ၼႆႉ႟။ ႁဵတ်းသင် လႄႈ သူ ၼင်ႇ ၵၼ် ၵၼ် တွပ်ႇထဵင် ၵၼ် လွင်ႈ လိုမ်း ပႃး ၶဝ်ႈမုၼ်း မႃး ၼၼ်ႉ ၸိူဝ်ႉ ၼင်ႇ ႁိုဝ်။- 9သူ ယင်း ဢမ်ႇ ပႆႇ ႁု ထွမ်ႇ ပွင်ႇလႅင်း ၵွၼ်ႇ ႁိုဝ်း။ ၶဝ်ႈမုၼ်း ႁႃႈ ႁူၺ်ႇ ဝိတ်း လဵင်ႉ ၵူၼ်း ႁႃႈ ႁဵင် ၵေႃႉ ယဝ်ႉ၊ဢမ်ႇ ၶုၵ်းၸႂ်လႆႈ ႁိုဝ်း။ ဢၼ် ၵိၼ် ၵိုတ်း ၵိၼ် လိူဝ် လႆႈ လၢႆ ပဵတ်ႈ ၼၼ်ႉ။- 10သမ်ႉ ဢဝ် ၶဝ်ႈမုၼ်း ၸဵတ်း ႁူၺ်ႇ လဵင်ႉလူ ၵူၼ်း သီႇ ႁဵင် သေယဝ်ႉ၊ သမ်ႉ ၵိုတ်း လိူဝ် ထႅင်ႈ လၢႆ ပဵတ်ႈ ၼၼ်ႉ ဢမ်ႇ တွင်း ႁိုဝ်း။- 11ႁဵတ်းသင် လႄႈ သူ ဢမ်ႇ ႁု ပွင်ႇလွင်ႈ ဢၼ် ၵဝ် လၢတ်ႈ ၼႆႉ၊ဢမ်ႇၸႂ်ႈ လၢတ်ႈ လွင်ႈ ၶဝ်ႈမုၼ်း ၼၼ်ႉ ၵူၺ်း။ လၢတ်ႈ လွင်ႈ ႁႂ်ႈ ဝႄႈ ပႅတ်ႈ ၸိူဝ်ႉပႅင်ႈ ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း ၵိူင်း ၸတ်ႉတုၵႄး၊တင်းလၢႆ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 12မိူဝ်ႈ ၼၼ်ႉ၊တပႄးၸဝ်ႈ တင်းလၢႆ ၸင်ႇ ႁု ထွမ်ႇ လွင်ႈ ဢၼ် မၼ်းၸဝ်ႈ လၢတ်ႈ ၼႆႉ၊ဢမ်ႇၸႂ်ႈ လွင်ႈ ၸိူဝ်ႉပႅင်ႈ ဢၼ် သႂ်ႇ ၶဝ်ႈမုၼ်း ၼၼ်ႉ လႄႈ၊ ၶႂ်ႈဝႃႈ ႁႂ်ႈ ၶဝ် ဝႄႈ ပႅတ်ႈ တၢင်း ဢၼ် ၵူၼ်း ၵိူင်း ၽႃႇရိသႄး၊ၶဝ် ဢိၵ်ႇတင်း ၵိူင်း ၸတ်ႉတုၵႄး၊ၶဝ် သင်ႇ သွၼ် ၼၼ်ႉ ဢေႃႈ။ 13ၸဝ်ႈ ယေႇသု၊ႁွတ်ႈ ၽႅဝ် ၵႂႃႇ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဝဵင်း ၵေႇသရိၽိလိပ်ႉပိ၊ပုၼ်ႉ လႄႈ၊တီႈ ၼၼ်ႈ မၼ်းၸဝ်ႈ ထၢမ် တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ပိူၼ်ႈ ဝႃႈ၊ လုၵ်ႈၵူၼ်း၊ပဵၼ် ၽူႈလႂ်၊" ဝႃႈ ၼင်ႇ ၼႆ ဢေႃႈ။ 14ၶဝ် ၶိုၼ်း လၢတ်ႈ လႄႈ ဝႃႈ၊ "ၵမ်ႈၽွင်ႈ ဝႃႈ၊ပဵၼ် သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ဢေႃႈ။ ၵမ်ႈၽွင်ႈ ဝႃႈ၊ပဵၼ် ဢေးလိယႃႉ၊ၵမ်ႈၽွင်ႈ ဝႃႈ၊ ပဵၼ် ယေႇရမိ၊ဢမ်ႇၼၼ် ပဵၼ် ပရေႃးၽႅတ်ႈ သေ ပႃး ပႃး ဢေႃႈ၊ဝႃႈ ၼင်ႇ ၼႆ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 15မၼ်းၸဝ်ႈ သမ်ႉ ထၢမ် ၶဝ် လႄႈ ဝႃႈ၊ "သူ ၸမ်ႉ၊လၢတ်ႈ လူး၊ ၵဝ် ပဵၼ် ၽူႈလႂ်၊" ဝႃႈ ၼင်ႇ ၼႆ လႄႈ။ 16သိမုၼ်ႇ ပေႇတရု၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈႁဝ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဢၼ် ဢသၢၵ်ႈလိပ်း ယူႇ ၼၼ်ႉ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 17ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "သိမုၼ်ႇ၊လုၵ်ႈၸၢႆး ယူဝ်းၼႃႉ၊႟။ မႂ်း မီး မၢင်ႇၵလႃႇ ဢေႃႈ။ လွင်ႈတၢင်း ၼႆႉ ၵူၼ်း ၽုၺ်ႇၼႄ ပၼ် မႂ်း ဢမ်ႇၸႂ်ႈ။ ပေႃႈၸဝ်ႈ ၵဝ် ဢၼ် ယူႇ ၵႃႈၼိူဝ် ၽုင်ႇၵၢင်ႁၢဝ် ၼၼ်ႉ ၽုၺ်ႇၼႄ ဢေႃႈ။- 18ၵဝ် သမ်ႉ ဝႃႈ တီႈ မႂ်း ထႅင်ႈ ၸမ်ႉ၊မႂ်း ပဵၼ် ပေႇတရု၊ဢၼ် ပွင်ႇဝႃႈ မၢၵ်ႇႁိၼ် ဢေႃႈ။ ၵႃႈၼိူဝ် မၢၵ်ႇႁိၼ် ၼႆႉ ၵဝ် တၵ်း တႄႇတင်ႈ ၸိူဝ်းၸဝ်ႈ ၵဝ်၊ဢၼ် တၼ်းၶူဝ်း ၶုၼ် တၢႆ ဢမ်ႇ ပႄႉ ဢမ်ႇ ၼႅင်ႇ လႆႈ ၼၼ်ႉ ဢေႃႈ။- 19ၵဝ် တၵ်း ပၼ် သေႃး မိူင်းၵၢင်ႁၢဝ် ၼၼ်ႉ ၵႃႈတီႈ မႂ်း ဢေႃႈ။ ၵႃႈ ဢၼ် မႂ်း မတ်ႉၽုၵ်ႇ ဝႆႉ ၵႃႈၼိူဝ် လိၼ်မိူင်း ၼႆႉ ၼၼ်ႉ၊တၵ်း လႆႈ ၶၢမ်ႇ တၢင်း ဢၼ် မတ်ႉၽုၵ်ႇ ဝႆႉ ၵႃႈၼိူဝ် မိူင်းၵၢင်ႁၢဝ် ၸဝ်ႈ ပုၼ်ႉ ဢေႃႈ။ ၵႃႈ ဢၼ် မႂ်း ပွႆႇလွတ်ႈ ၵႃႈၼိူဝ် လိၼ်မိူင်း ၼႆႉ ၼၼ်ႉ၊တၵ်း လႆႈ ပွႆႇလွတ်ႈ ၵႃႈၼိူဝ် မိူင်းၵၢင်ႁၢဝ် ၸဝ်ႈ ပုၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 20မၼ်းၸဝ်ႈ ပိင်းၺၢပ်ႈ တီႈ တပႄးၸဝ်ႈ တင်းလၢႆ ၼင်ႇ ႁိုဝ် ၶဝ် တၵ်း တေ ဢမ်ႇ မွၵ်ႇလၢတ်ႈ တီႈ ၽူႈလႂ်၊လွင်ႈ ဢၼ် မၼ်းၸဝ်ႈ ပဵၼ် ၸဝ်ႈ ၶရိၸ်ႈ၊ၼၼ်ႉ ဢေႃႈ။ 21ၸႃႉၸဵမ် မိူဝ်ႈ ၼၼ်ႉ လႄႈ ၸဝ်ႈ ယေႇသု၊ႁေႃးလၢတ်ႈ လႅင်း လႅင်း တီႈ တပႄးၸဝ်ႈ တင်းလၢႆ လႄႈ ဝႃႈ၊ "ၵဝ် တၵ်း လႆႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊လႄႈ၊တၵ်း လႆႈ ၶၢမ်ႇ တၢင်း ဢၼ် ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၶဝ်၊ယဵၸ်ႈပရေႃးႁဵၵ်ႈ လူင် ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၶဝ် တင်းလၢႆ၊ၼိၵ်ႈၸၢၵ်ႈ ငႅၼ်းသႄး ၵူၺ်းဢမ်ႇၵႃး၊ တၵ်း လႆႈ ၶၢမ်ႇ တၢင်း ဢၼ် ၶဝ် ဢဝ်တၢႆ လႄႈ၊ၼႂ်း မိူဝ်ႈ ဢၼ် ထူၼ်ႈ ထိုင် သၢမ် ဝၼ်း တၵ်း လႆႈ လုၵ်ႉ ၶိုၼ်းလိပ်း မႃး ဢေႃႈ၊" ဝႃႈ ၼင်ႇ ၼႆ ဢေႃႈ။ 22မိူဝ်ႈ ၼၼ်ႉ၊ ပေႇတရု၊ႁွင်ႉ ဢဝ် ၸဝ်ႈ ယေႇသု၊ဢွၵ်ႇ ပၢင် ၶဝ် ၵႂႃႇ သေယဝ်ႉ၊လဝ်ႈလၢတ်ႈ ၵႂၢမ်း ၼၵ်း ၼၵ်း လႄႈ ဝႃႈ၊ "ၸဝ်ႈႁဝ်း။ ႁႂ်ႈ ၽြႃးပဵၼ်ၸဝ်ႈ ႁႄ ၵင်ႈ သေၵမ်း။ လွင်ႈတၢင်း ဢၼ် ၸဝ်ႈႁဝ်း လၢတ်ႈ မႃး ၼႆႉ ယႃႇပေ ႁႂ်ႈ ပဵၼ် မႃး တီႈ ၸဝ်ႈႁဝ်း သေၵမ်း၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ၵေႃႈ ဝၢႆႇၼႃႈ ၸူး သေလႄႈ လၢတ်ႈ ဝႃႈ၊ "မႃႇၼၢတ်ႈ႟၊ဢွၵ်ႇ သေ ၵႃႈတီႈ ၵဝ် ၼႆႉ ၵႂႃႇ တႃႉ။ မႂ်း ပဵၼ် တၢင်း ဢၼ် ႁႂ်ႈ ၵဝ် ၶီႈလိုတ်း လႄႈ လူမ်ႉ ဢေႃႈ။ ဢၼ် မႂ်း ၶႆႈၸႂ်ဝူၼ်ႉၸႂ် ၼႆႉ ပဵၼ် ၺၢၼ်ႇ ၵူၼ်း ၵူၺ်း လႄႈ ဢမ်ႇၸႂ်ႈ ၺၢၼ်ႇ ၽြႃးပဵၼ်ၸဝ်ႈ၊" ဝႃႈ ၼင်ႇ ၼႆ ဢေႃႈ။ 24မၼ်းၸဝ်ႈ သမ်ႉ လၢတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ပေႃး ၵေႃႉ ၼၼ်ႉ ၶႂ်ႈ ၸွမ်း ပႃႈလင် ၵဝ် ၸိုင်၊မၼ်း တၵ်း လႆႈ ပႄႇပႅတ်ႈ တူဝ်ၸဝ်ႈၵဝ်ႇ သေယဝ်ႉ၊မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ လႄႈ ၸွမ်း ပႃႈလင် ၵဝ် ဢေႃႈ။- 25လွင်ႈ မၼ်း ၸမ်ႉ၊ၽူႈလႂ် သေဢမ်ႇဝႃႈ၊ၵေႃႉ ဢၼ် ၶႂ်ႈ ၵႄႇသႄႇ ဢဝ် ဢသၢၵ်ႈ တူဝ်ၸဝ်ႈၵဝ်ႇ ၼၼ်ႉ တၵ်း သုမ်း ဢသၢၵ်ႈ လႄႈ၊ ၵေႃႉ ဢၼ် ၶၢမ်ႇ သုမ်း ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ၵဝ် ၼၼ်ႉ၊ ၵေႃႉ ၼၼ်ႉ တၵ်း လႆႈ ထူပ်း ဢသၢၵ်ႈ ဢေႃႈ။- 26သင် ဝႃႈ၊သေၵေႃႉသေၵူၼ်း လႆႈ ပိူင်ႇ လေႃးၵႃႉ တင်းမူတ်း လႄႈ သမ်ႉ လႆႈ သုမ်း ၸႂ်ဝိၺိၺ်ႇ တူဝ်ၸဝ်ႈၵဝ်ႇ ၸိုင်၊တၵ်း မီး ဢၵျူဝ်း ၵႃႈသင်။ တၵ်း ဢဝ် ဢုၵ်ႉၸႃႇ ဢၼ် လႂ် ၶိုၼ်း လႅၵ်ႈ ဢဝ် ၸႂ်ဝိၺိၺ်ႇ တူဝ်ၸဝ်ႈၵဝ်ႇ ၼၼ်ႉ လႆႈ။- 27လုၵ်ႈၵူၼ်း၊တၵ်း ပႃး တင်း ၽုင်း ဢႃႇၼုၽေႃႇ ပေႃႈၸဝ်ႈ သေယဝ်ႉ၊ႁွတ်ႈမႃး လူၺ်ႈ ၵၼ် တင်း တမၢၼ်ႇၵၢင်ႁၢဝ် ၸဝ်ႈ တင်းလၢႆ၊တႅၼ်း ပၼ် ၵႃႈတီႈ ၵူႈၵေႃႉၵူႈၵူၼ်း ႁင်း ၽႂ် ႁင်း မၼ်း ၸွမ်းၼင်ႇ တၢင်းႁဵတ်း တၢင်း သၢင်ႈ ႁင်း ၽႂ် ႁင်း မၼ်း ၼၼ်ႉ ဢေႃႈ။- 28ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊သူ ၸိူဝ်း ဢၼ် ၸုၵ်း ယူႇ ၵႃႈတီႈ ၼႆႈ ၵမ်ႈၽွင်ႈ၊ၸူဝ်ႈ ဢၼ် ယင်း ဢမ်ႇ ပႆႇ လႆႈ ႁၼ် ၸဝ်ႈ လုၵ်ႈၵူၼ်း၊ပႃး တင်း တၼ်းၶူဝ်း ဢႃႇၼုၽေႃႇ သေလႄႈ မႃး ၼၼ်ႉ ၸိုင်၊တၵ်း တေ ဢမ်ႇ ပႆႇ တၢႆ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ဝၢႆးသေ ၼၼ်ႉ၊မီး ဝၼ်း ၼိုင်ႈ ၸဝ်ႈ ယေႇသု၊ၶိုၼ်း ၶဝ်ႈ ဝဵင်း ၵပိူဝ်ႇၼေႇဢုမ်ႇ၊မႃး လႄႈ ၶၢဝ်ႇငၢဝ်း ဢၼ် မၼ်းၸဝ်ႈ ၽႅဝ် ထိုင် ႁိူၼ်း မၼ်းၸဝ်ႈ ယဝ်ႉ ၼၼ်ႉ ၸွတ်ႇတူဝ်ႈ ၵႂႃႇ ဢေႃႈ။- 2ပိူဝ်ႈ ၼႆ လႄႈ ၵူၼ်း ၼမ်ၼႃႇ ၸုတုမ် ၵၼ် မႃး တေႃႇထိုင်ႁွတ်ႈ ထၢၼ်ႈပေႃး ဢမ်ႇ မီး တီႈ ယူႇ တီႈ ၼင်ႈ ဢမ်ႇၵႃး၊ၽၢႆႇၼႃႈ ႁိူၼ်း ၵေႃႈ ၵူၼ်း တဵမ် ၵႂႃႇ မူတ်း ဢေႃႈ။ ၸဝ်ႈ ယေႇသု၊ႁေႃးတြႃး ပၼ် ၶဝ် ယူႇ ၼၼ်ႉ၊- 3ၵူၼ်း သီႇ ၵေႃႉ ႁၢမ် ဢဝ် ၵူၼ်းတၢႆၽၢၵ်ႇ ၵေႃႉ ၼိုင်ႈ ႁွတ်ႈထိုင် မႃး တီႈ မၼ်းၸဝ်ႈ ဢေႃႈ။- 4ပိူဝ်ႈ ဢၼ် ၵူၼ်း ၼမ်ၼႃႇ ၽႅဝ် လႄႈ ၶဝ် ဢမ်ႇ ၸၢင်ႈ ဢဝ် ၵူၼ်းပဵၼ် ၼၼ်ႉ ၶဝ်ႈ ၸူး မၼ်းၸဝ်ႈ။ ၶဝ် ၸင်ႇ ၶုတ်း ယႃႉ လင်ၶႃးႁိူၼ်းၵႃႈၼိူဝ် မၼ်းၸဝ်ႈ သိုဝ်ႈ သိုဝ်ႈ သေယဝ်ႉ၊ဢဝ် ၵူၼ်းပဵၼ် ဢၼ် ၼွၼ်း ယူႇ ၼိူဝ် သၢတ်ႇ ၼၼ်ႉ ယွၼ်ႇ လူင်း ဢေႃႈ။- 5ၸဝ်ႈ ယေႇသု၊ႁၼ် တၢင်းယုမ်ႇမၢတ်ႈ ၶဝ် ယႂ်ႇ ထၢၼ်ႇ ႁိုဝ် ၼၼ်ႉ လႄႈ လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "လုၵ်ႈၸၢႆး ၵဝ်႟။ ဢပျတ်ႈ မႂ်း ၸိုင်၊ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 6သြႃႇ မေႃ ၵျၢမ်း ထမ်ႇမႃႉ ၵမ်ႈၽွင်ႈ ဢၼ် ၼင်ႈ ယူႇ ၵႃႈတီႈ ၼၼ်ႈ ၸိူဝ်း ၼၼ်ႉ ထၢင်ႇ ၼႂ်း ၸႂ် လႄႈ ဝႃႈ၊- 7"ႁဵတ်းသင် လႄႈ ၵေႃႉ ၼႆႉ ႁတ်း လၢတ်ႈ ၵႂၢမ်း ၸိူဝ်ႉ ၼင်ႇ ၼႆ ၼင်ႇ ႁိုဝ်။ ဢၼ် ၼႆႉ ၸိုင်၊ပဵၼ် တၢင်း ဢၼ် လၢတ်ႈ ၽိတ်းပိူင်ႈ ၽြႃးပဵၼ်ၸဝ်ႈ ဢေႃႈ။ လိူဝ် သေ ၽြႃးပဵၼ်ၸဝ်ႈ သူႇလဵဝ် ပႃးလဵဝ် ၵူၺ်း၊ၽူႈလႂ် ပွႆႇလွတ်ႈ ဢပျတ်ႈ လႆႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ႁုႁၼ် လွင်ႈတၢင်း ဢၼ် ၶဝ် ထၢင်ႇ ၼႂ်း ၸႂ် ၼၼ်ႉ လႄႈ လၢတ်ႈ တီႈ ၶဝ် လႄႈ ဝႃႈ၊ "ႁဵတ်းသင် ၼႂ်း ၸႂ် သူ ထၢင်ႇ ဝႃႈ ၸိူဝ်ႉ ၼင်ႇ ၼႆ။- 9ၵႂၢမ်း ၶေႃႈ လႂ် ယဵင်ႈၶႅၼ်း လၢတ်ႈ ငၢႆႈ တီႈ ၵူၼ်းတၢႆၽၢၵ်ႇ ၼႆႉ။ 'ဢပျတ်ႈ မႂ်း ၸိုင်၊ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊' ဝႃႈၼႆ ၼၼ်ႉ လၢတ်ႈ ငၢႆႈ ႁိုဝ်း။ ဢမ်ႇၼၼ်၊ 'လုၵ်ႉ လႄႈ ဢဝ် တီႈ ၼွၼ်း မႂ်း သေ ပႆ ၵႂႃႇ တႃႉ၊' ဝႃႈၼႆ ၼၼ်ႉ လၢတ်ႈ ငၢႆႈ ႁိုဝ်း။- 10ၼင်ႇ ႁိုဝ် သူ တၵ်း ႁု တၼ်းၶူဝ်း ၸဝ်ႈ လုၵ်ႈၵူၼ်း၊ဢၼ် ပွႆႇလွတ်ႈ ဢပျတ်ႈ လႆႈ ၼၼ်ႉ ၸိုင်၊ၵဝ် တၵ်း ႁဵတ်း ၼႄ သၢၵ်ႈသေႇ မၼ်း ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 11သမ်ႉ လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "ၵဝ် ဝႃႈ တီႈ မႂ်း။ လုၵ်ႉ ဢဝ် တီႈ ၼွၼ်း မႂ်း လႄႈ မိူဝ်း ႁိူၼ်း မႂ်း တႃႉ၊" ဝႃႈ ၼင်ႇ ၼႆ ဢေႃႈ။ 12ယၢမ်း မိူဝ်ႈ ဢၼ် ပိူၼ်ႈ ယင်း တိုၵ်ႉ ပႂ်ႉ တူၺ်း ယူႇ ၼၼ်ႉ၊ၵူၼ်းတၢႆၽၢၵ်ႇ ၼၼ်ႉ လုၵ်ႉ လႄႈ ၵဵပ်း သိမ်းဢဝ် သၢတ်ႇ မၼ်း သေယဝ်ႉ ဢွၵ်ႇ ၵႂႃႇ ဢေႃႈ။ ၶဝ် ၸိူဝ်း ၼၼ်ႉ ဢွၼ်ၵၼ် ဢၢမ်း ၼႃႇ လူင်လၢင် လႄႈ ယွင်ႈယေႃး ၽြႃးပဵၼ်ၸဝ်ႈ လႄႈ ဝႃႈ၊ "ဢမ်ႇ တွၼ်ႉ ႁၼ် ၸိူဝ်ႉ ၼင်ႇ ၼႆ သေပွၵ်ႈ၊" ဝႃႈ ၼင်ႇ ၼႆ ဢေႃႈ။ 13ၸဝ်ႈ ယေႇသု၊သမ်ႉ လူင်း ၵႂႃႇ ၵႃႈတီႈ ၽင်ႇ ၼွင် ၵႃႇလိလႄး၊ထႅင်ႈ လႄႈ မူႇၵူၼ်း ၼမ်ၼႃႇ ၸုတုမ် ၵႃႈတီႈ မၼ်းၸဝ်ႈ ဢေႃႈ။ မၼ်းၸဝ်ႈ ၵေႃႈ သင်ႇ သွၼ်ပၼ် ၶဝ် ဢေႃႈ။- 14ၼႂ်း မိူဝ်ႈ ဢၼ် မၼ်းၸဝ်ႈ ပႆ ၸွမ်း တၢင်း ၵႂႃႇ ယူႇ ၼၼ်ႉ၊ထူပ်း ႁၼ် လေႇဝိ၊လုၵ်ႈၸၢႆး ဢႃႇလၽေး၊ၼင်ႈ ယူႇ ၵႃႈၼႂ်း သုမ်ႉ ၵဵပ်းၶွၼ်ႇ ၼၼ်ႉ လႄႈ၊မၼ်းၸဝ်ႈ ႁွင်ႉ မၼ်း လႄႈ ဝႃႈ၊ "ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ ဢေႃႈ။ လေႇဝိ၊ၵေႃႈ လုၵ်ႉ ၸွမ်း မၼ်းၸဝ်ႈ ၵႂႃႇ ဢေႃႈ။ 15လိုၼ်း ၼၼ်ႉ၊ၸဝ်ႈ ယေႇသု၊ၵိၼ် ၶဝ်ႈၶမ်ႈ ၵႃႈၼႂ်း ႁိူၼ်း လေႇဝိ၊ဢေႃႈ။ ၵူၼ်း ၵဵပ်း ၵိၼ် ၶွၼ်ႇ တင်းလၢႆ၊ဢိၵ်ႇတင်း ၵူၼ်း ဢၼ် ဢမ်ႇလီ ၸိူဝ်း ၼၼ်ႉ ၼမ်ၼႃႇ ဢွၼ်ၵၼ် ၸွမ်း မၼ်းၸဝ်ႈ ၵႂႃႇ လႄႈ ၼႂ်း ၶဝ် ၼၼ်ႉ ၼမ်ၼႃႇ ၵေႃႈ၊ၵိၼ် ၶဝ်ႈ လူၺ်ႈ ၵၼ် တင်း တပႄးၸဝ်ႈ ၸိူဝ်း ၼၼ်ႉ ဢေႃႈ။- 16သြႃႇ မေႃ ၵျၢမ်း ထမ်ႇမႃႉ ဢၼ် ပဵၼ် ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ မိူဝ်ႈ ဢၼ် ႁၼ် ၸဝ်ႈ ယေႇသု၊ၵိၼ် ၶဝ်ႈ လူၺ်ႈ ၵၼ် တင်း ၵူၼ်း ဢၼ် ဢမ်ႇလီ လႂ် တင်း ၵူၼ်း ၵဵပ်း ၵိၼ် ၶွၼ်ႇ လႂ် ယူႇ ၼၼ်ႉ ၸိုင်၊ထၢမ် တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ႁဵတ်းသင် လႄႈ မၼ်း ၵိၼ် ၶဝ်ႈ လူၺ်ႈ ၵၼ် တင်း ၵူၼ်း ၵဵပ်း ၵိၼ် ၶွၼ်ႇ ဢိၵ်ႇတင်း ၵူၼ်း ဢၼ် ဢမ်ႇလီ ၸိူဝ်း ၼၼ်ႉ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 17ၸဝ်ႈ ယေႇသု၊ငိၼ်း လႄႈ လၢတ်ႈ တီႈ ၶဝ် လႄႈ ဝႃႈ၊ "ၵူၼ်း ယူႇ လီ ဢမ်ႇ လူဝ်ႇ သြႃႇ မေႃယႃ။ ၵူၼ်းၶႆႈၵူၼ်းပဵၼ် ၵူၺ်း လူဝ်ႇ သြႃႇ မေႃယႃ ဢေႃႈ။ ၵဝ် မႃး ႁႂ်ႈလႆႈ ႁွင်ႉ ဢဝ် ၵူၼ်း သိုဝ်ႈတေႃႇ ဢမ်ႇၸႂ်ႈ။ မႃး ႁႂ်ႈလႆႈ ႁွင်ႉ ဢဝ် ၵူၼ်း ဢၼ် ပိူင်ႈ တြႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 18ၽဝ်ႇ ၼိုင်ႈ၊မိူဝ်ႈ ဢၼ် တပႄး သြႃႇ ယူဝ်းႁၢၼ်ႇ၊တင်း ၵူၼ်း ၵိူင်း ၽႃႇရိသႄး၊တင်းလၢႆ ယင်း တိုၵ်ႉ ၵမ်သိၼ် ဢမ်ႇ ၵိၼ် တၢင်းၵိၼ် ယူႇ ၼၼ်ႉ ၸိုင်၊ၵူၼ်း ၵမ်ႈၽွင်ႈ ၶဝ်ႈ ၸူး ၵႃႈတီႈ ၸဝ်ႈ ယေႇသု၊လႄႈ လဝ်ႈထၢမ် ဝႃႈ၊ "ႁဵတ်းသင် လႄႈ တပႄး သြႃႇ ယူဝ်းႁၢၼ်ႇ၊ဢိၵ်ႇတင်း တပႄး ၽႃႇရိသႄး၊ၶဝ် ၵမ်တၢင်းၵိၼ် ယူႇ သေၵေႃႈ၊တပႄး ၸဝ်ႈႁဝ်း ၸိူဝ်း ၼႆႉ သမ်ႉ ဢမ်ႇ ၵမ်တၢင်းၵိၼ် ၵၼ် ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 19ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "သူ ထၢင်ႇ ပီႈၼွင်ႉ ၶႅၵ်ႇ ဢၼ် မီး ၼႂ်း ပၢင်ပွႆး သွင်ႇ မၢင်ႇၵလႃႇ ၼၼ်ႉ၊ၸၢင်ႈ ၵမ်တၢင်းၵိၼ် ၽွင်းမိူဝ်ႈ ဢၼ် လုၵ်ႈၶူၺ် မႂ်ႇ မီး ယူႇ လူၺ်ႈ ၶဝ် ၼၼ်ႉ ႁိုဝ်း။ ၸူဝ်ႈ ဢၼ် လုၵ်ႈၶူၺ် မႂ်ႇ ယင်း မီး ယူႇ လူၺ်ႈ ၵၼ် တင်း ၶဝ် ၸိုင်၊ၶဝ် ဢမ်ႇ ၸၢင်ႈ ၵမ်တၢင်းၵိၼ်။- 20ၵူၺ်းၵႃႈ၊ၶိင်ႇၵႃႇလႃႉ ဢၼ် တၵ်း လႆႈ ဢဝ် လုၵ်ႈၶူၺ် မႂ်ႇ ၽၢတ်ႇ ၵၼ် တင်း ၵေႃႉသႄႈ မၼ်း တင်းလၢႆ ၸိုင်၊တၵ်း ႁွတ်ႈမႃး ဢေႃႈ။ ၶိင်ႇ မိူဝ်ႈ ၼၼ်ႉ ၶဝ် တၵ်း ၵမ်တၢင်းၵိၼ် ဢေႃႈ။ 21"ၽူႈလႂ် ဢမ်ႇ ဢဝ် ၽႃႈ ၽႅၼ်ႇ ဢၼ် မႂ်ႇ ၽုင် ၵုပ်း ၶူဝ်း ၵဝ်ႇ။ ပေႃး ၽုင် ၸိုင်၊ၽႃႈ ၽႅၼ်ႇ မႂ်ႇ ၼၼ်ႉ တၵ်း ႁုတ်ႉ ၸၼ် ၶူဝ်း ၵဝ်ႇ ၼၼ်ႉ လႄႈ ႁူး မၼ်း တၵ်း ယဵင်ႈၶႅၼ်း ယႂ်ႇမႃး ဢေႃႈ။- 22ပိူင်လဵဝ် ၵၼ်၊ၽူႈလႂ် ဢမ်ႇ ဢဝ် ၼမ်ႉမၢၵ်ႇၸပိတ်ႉ ဢၼ် မႂ်ႇ သႂ်ႇ ၼႂ်း ထူင်ၼင် ဢၼ် ၵဝ်ႇ။ ပေႃး သႂ်ႇ ၸိုင်၊ၼမ်ႉမၢၵ်ႇၸပိတ်ႉ ဢၼ် မႂ်ႇ ၼၼ်ႉ တၵ်း ႁႂ်ႈ ထူင်ၼင် တႅၵ်ႇ လႄႈ ၼမ်ႉမၢၵ်ႇၸပိတ်ႉ ဢိၵ်ႇတင်း ထူင်ၼင် ၼၼ်ႉ တၵ်း လုလႅဝ် ဢေႃႈ။ ၼမ်ႉမၢၵ်ႇၸပိတ်ႉ ဢၼ် မႂ်ႇ တၵ်း လႆႈ သႂ်ႇ ၼႂ်း ထူင်ၼင် မႂ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၼႂ်း ဝၼ်း ၵမ်သိၼ် ဝၼ်း ၼိုင်ႈ ၸဝ်ႈ ယေႇသု၊ပႆ ၽႃႇ လတ်း ႁႆႈ ၶဝ်ႈၵျုင်ႇ ၵႂႃႇ ဢေႃႈ။ ၼႂ်း မိူဝ်ႈ ဢၼ် တပႄးၸဝ်ႈ တင်းလၢႆ ပႆ ၸွမ်း မၼ်းၸဝ်ႈ ၵႂႃႇ ယူႇ ၼၼ်ႉ၊ၶဝ် ယၵ်း ဢဝ် ႁူင်း ၶဝ်ႈၵျုင်ႇ ဢေႃႈ။- 24ၵူၼ်း ၵိူင်း ၽႃႇရိသႄး၊ၶဝ် လၢတ်ႈ တီႈ မၼ်းၸဝ်ႈ လႄႈ ဝႃႈ၊ "တူၺ်း လူး။ တၢင်း ဢၼ် ၶဝ် ႁဵတ်း ၼႆႉ ၶတ်းၵၼ် တင်း တြႃး ဝၼ်း ၵမ်သိၼ် ႁဝ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 25မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၸွင်ႇ သူ ဢမ်ႇ ယၢမ်ႈ ၽတ်းဢၢၼ်ႇ မႅၼ်ႈ လွင်ႈ တႃႇဝိတ်ႈ၊ႁဵတ်း ၵႃႈသင် ၼႂ်း မိူဝ်ႈ ဢၼ် မၼ်း ဢိုပ်း တၢင်းၵိၼ် လႄႈ ဢမ်ႇ ယူႇ လႆႈ ယဝ်ႉ ၼၼ်ႉ ယဝ်ႉ ႁိုဝ်း။ မၼ်း ဢိၵ်ႇတင်း ၵူၼ်း မၼ်း တင်းလၢႆ တွင်ႉမႆႈ လႄႈ၊- 26မၼ်း ၶဝ်ႈ ၵႂႃႇ ၵႃႈၼႂ်း ႁိူၼ်း ၽြႃးပဵၼ်ၸဝ်ႈ သေယဝ်ႉ၊ၵိၼ် ၶဝ်ႈမုၼ်း ဢၼ် သၢၵ်ႈလူႇ ဝႆႉ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ ဢမ်ႇၸႂ်ႈ ႁိုဝ်း။ လွင်ႈတၢင်း ၼၼ်ႉ ပဵၼ် ၼႂ်း ၸူဝ်ႈပၢၼ် ဢႃႇပျႃႇထႃႇ၊ႁဵတ်း ယဵၸ်ႈပရေႃးႁဵၵ်ႈလူင် ၼၼ်ႉ ယဝ်ႉ။ ၸွမ်းၼင်ႇ တြႃး ႁဝ်း ၸိုင်၊ယဵၸ်ႈပရေႃးႁဵၵ်ႈ ၶဝ် ၵူၺ်း ထုၵ်ႇလီ ၵိၼ် သေၵေႃႈ၊တႃႇဝိတ်ႈ၊ဢဝ် ၵိၼ် လႄႈ သမ်ႉ ဢဝ် ပၼ် တီႈ ၵူၼ်း မၼ်း လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 27လိူဝ် သေ ၼၼ်ႉ မၼ်းၸဝ်ႈ သမ်ႉ လၢတ်ႈ လႄႈ ဝႃႈ၊ "ဝၼ်း ၵမ်သိၼ် ၸိုင်၊ႁႂ်ႈ ပဵၼ် တၢင်းလီ ပုၼ်ႈ ၵူၼ်း ဢေႃႈ။ ၵူၼ်း ႁႂ်ႈ ပဵၼ် ပုၼ်ႈ ဝၼ်း ၵမ်သိၼ် ဢမ်ႇၸႂ်ႈ။- 28ပိူဝ်ႈ ၼႆ လႄႈ လုၵ်ႈၵူၼ်း၊ပဵၼ် ၸဝ်ႈ ဝၼ်း ၵမ်သိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ၵဝ်၊ဢၼ် ပဵၼ် ၵေႃႉ ဢၼ် လႆႈ ၶၢမ်ႇ တၢင်း ဢၼ် ယုၵ်ႉ တၢင်ႇ ဝႆႉ၊ၵႃႈၼႂ်း ဢရႃႇ ၵူၼ်း ဢုပ်ႉ ၸိူဝ်းၸဝ်ႈ ၼႆႉ၊တိုၵ်းယူင်း ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ၊ဢၼ် မီး ယူႇ ၵႃႈၼႂ်း သူ ၼၼ်ႉ ဢေႃႈ။ ၵဝ် ၼႆႉ၊ပဵၼ် ၵေႃႉ ဢၼ် ၶၢမ်ႇသၢၵ်ႈသေႇ လွင်ႈ တုၵ်ႉၶႃႉ တၢင်း ၽၢၼ် ၸဝ်ႈ ၶရိၸ်ႈ၊ဢိၵ်ႇတင်း ၵေႃႉ ဢၼ် တၵ်း ၶဝ်ႈပႃး ၼႂ်း မုၼ်သရေႇ ၸဝ်ႈ ဢၼ် တၵ်း ပေႃႇမႃး ၼၼ်ႉ ဢေႃႈ။- 2ဢၼ် ၵဝ် တိုၵ်းယူင်း သူ ၸမ်ႉ၊ဢွၼ်ၵၼ် လဵင်ႉ ထိင်း ၽုင် သူဝ်း ၽြႃးပဵၼ်ၸဝ်ႈ၊ၽုင် သူဝ်း ဢၼ် ဢၢပ်ႈ ဝႆႉ၊ၼႂ်း မိုဝ်း သူ ၼၼ်ႉ တႃႉ။ ယင်း ဢမ်ႇ မၢတ်ႈ ပဵၼ် ၵၢၼ် ဢၼ် ႁဵတ်း လူၺ်ႈ ၵႂၢမ်းသင်ႇ လႄႈ ႁႂ်ႈ ပဵၼ် တၢင်း ဢၼ် ႁဵတ်း ၸွမ်း ဢလူဝ်ႇ ၽြႃးပဵၼ်ၸဝ်ႈ ဢၼ် ပႃးၸႂ် ပႃး ၶေႃး လႄႈ လဵင်ႉလူ လဵင်ႉ ထိင်း တႃႉ။ ယင်း ဢမ်ႇ တူၺ်း ႁၼ် ငိုၼ်း ၵူၺ်း လႄႈ ပႃး တင်း ၸႂ် ၸေႇတၼႃႇ သေယဝ်ႉ၊ပွင်ႁဵတ်း ၼႃႈၵၢၼ် မၼ်းၸဝ်ႈ တႃႉ။- 3ယင်း ဢမ်ႇ ဝႆႉ ဢႃႇၼႃႇ လႄႈ ဢုပ်ႉ ၵႃႈၼိူဝ် ၸိူဝ်းၸဝ်ႈ ဢၼ် ဢၢပ်ႈ ဝႆႉ ၵႃႈၼႂ်း မိုဝ်း သူ ၼၼ်ႉ သေလႄႈ ပဵၼ် ပုင်ႇ သၢၵ်ႈသေႇ ၵႃႈတီႈ ၽုင် သူဝ်း ၸဝ်ႈ တႃႉ။- 4ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊မိူဝ်ႈ ဢၼ် ၸဝ်ႈ လဵင်ႉ ထိင်း သူဝ်း လူင် ပေႃႇမႃး ၼၼ်ႉ သူ တေ လႆႈ ႁပ်ႉ ဢဝ် သရၽူႇ ဢၼ် မီး သရေႇ၊ဢၼ် ဢမ်ႇ ၸၢင်ႈ ႁဵဝ်ႇ ၸၢင်ႈ ၸွပ်ႈ ၼၼ်ႉ ဢေႃႈ။ 5မိူၼ် ၸိူဝ်ႉ ၼင်ႇ ၼၼ် သူ ၸိူဝ်း ဢၼ် ပဵၼ် ၵူၼ်းဢွၼ်ႇ ၶဝ်႟။ ထွမ်ႇ သူပ်း ဢဝ် ၵႂၢမ်း ၵူၼ်း ဢုပ်ႉ ၸိူဝ်းၸဝ်ႈ၊ၸိူဝ်း ၼၼ်ႉ တႃႉ။ သူ ၵူႈ ၵေႃႉ၊ဢဝ် ႁူဝ်ၸႂ် ဢၼ် ၶျႃးတႅမ်ႇ ၼၼ်ႉ ၼုင်ႈ မႆ တူဝ်ၸဝ်ႈၵဝ်ႇ သေ၊ၵေႃႉ ၼိုင်ႈ လႄႈ ၵေႃႉ ၼိုင်ႈ ဢဝ် တူဝ် လူင်း တႅမ်ႇ တီႈ ၵၼ် တႃႉ။ ပိူဝ်ႈ ဢၼ် ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၽြႃးပဵၼ်ၸဝ်ႈ ၶတ်းၶႂၢင် ၶဝ် ၸိူဝ်း ဢၼ် ႁူဝ်ၸႂ်ၽႅၼ်သုင် ၼၼ်ႉ ဢေႃႈ။ မၼ်းၸဝ်ႈ ၼႄပျႃး ၵျေးၸူး ၸဝ်ႈ တီႈ ၶဝ် ၸိူဝ်း ဢၼ် ႁူဝ်ၸႂ် ၶျႃးတႅမ်ႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 6ပိူဝ်ႈ ၼႆ လႄႈ ဢွၼ်ၵၼ် ဢဝ် တူဝ်ၸဝ်ႈၵဝ်ႇ ၶျႃးတႅမ်ႇ၊ၵႃႈတႂ်ႈ မိုဝ်း ၽြႃးပဵၼ်ၸဝ်ႈ ဢၼ် တၼ်းၶူဝ်း ယႂ်ႇ ၼႃႇ ၼၼ်ႉ ႁႂ်ႈ မၼ်းၸဝ်ႈ လႆႈ ယွင်ႈယေႃး သူ ၼႂ်း ၶိင်ႇၵႃႇလႃႉ မၼ်းၸဝ်ႈ ဢၼ် လီ ဢၼ် ထုၵ်ႇ ၼၼ်ႉ တႃႉ။- 7ပိူဝ်ႈ ဢၼ် မၼ်းၸဝ်ႈ မႆႈၸႂ် ပႂ်ႉထိင်း သူ ယူႇ လႄႈ ဢွၼ်ၵၼ် ဢဝ် လွင်ႈတၢင်း ဢၼ် မႆႈၸႂ် ၽိုတ်ႇ ၸႂ် တင်းသဵင်ႈတင်းလူင် ၼၼ်ႉ ဢၢပ်ႈ ဝၢင်း ၵႃႈတီႈ မၼ်းၸဝ်ႈ တႃႉ။ 8ဢွၼ်ၵၼ် မီး သမ်ႇမႃႇ သတိ လႄႈ ပႂ်ႉ ယူႇ တႃႉ။ ရၢၼ်ႇသူႇ သူ ဢၼ် ဝႃႈ၊မႃႇၼၢတ်ႈ ၼၼ်ႉ ပဵၼ် ၸိူဝ်ႉ ၼင်ႇ သၢင်ႇသီႈ ဢၼ် ႁွင်ႉ ယူႇ လႄႈ၊မၼ်း လႄႇ လဵပ်ႈ ပုၼ်ႈ တၵ်း လႆႈ ၶူပ်း ၵိၼ် ၽူႈလႂ် ၼၼ်ႉ ယူႇ ဢေႃႈ။- 9ဢွၼ်ၵၼ် တႄႇ ယူႇ ၼႂ်း တၢင်းယုမ်ႇမၢတ်ႈ လႄႈ ၶတ်းၶႂၢင် ႁႄႉၶႅၼ် မႃႇၼၢတ်ႈ တႃႉ။ သူ ႁု လွင်ႈ ဢၼ် ပီႈၼွင်ႉ သူ ၸိူဝ်း ဢၼ် ယုမ်ႇမၢတ်ႈ မိူၼ် သူ ၼႂ်း မိူင်း ၵူၼ်း ၼႆႉ ၵူႈတီႈၵူႈလႅၼ် ၵေႃႈ လႆႈ ၶၢမ်ႇ တုၵ်ႉၶႃႉ တၢင်း ၽၢၼ် မိူၼ် ၵၼ် တင်း သူ ၼၼ်ႉ ယူႇ ဢေႃႈ။- 10ၵူၺ်းၵႃႈ၊ဝၢႆးသေ ဢၼ် သူ လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ယဝ်ႉ၊ၵမ်းဢွၼ်ႇၼိုင်ႈ ၼၼ်ႉ၊ၽြႃးပဵၼ်ၸဝ်ႈ ဢၼ် ႁဵတ်း ၵျေးၸူး တင်းသဵင်ႈတင်းလူင်၊ၽြႃး ဢၼ် ႁွင်ႉ ဢဝ် သူ ႁႂ်ႈလႆႈ ၶဝ်ႈပႃး လႄႈ ၶၢမ်ႇ ဢဝ် မုၼ်သရေႇ ထႃႇဝရႃႉ၊ၵွပ်ႈ လူၺ်ႈ ၸဝ်ႈ ၶရိၸ်ႈ၊ၼၼ်ႉ၊တူဝ် မၼ်းၸဝ်ႈ တၵ်း ႁႂ်ႈ သူ ၸေးၸုမ်ႇ လႄႈ မီး ဢဵၼ် မီး ႁႅင်း ယူႇ၊တႄႇ မၼ်ႈ ယူႇ ၼႂ်း ငဝ်ႈႁၢၵ်ႈ ဢၼ် မၢၼ်ႇ ဢၼ် မႅၼ်ႈ ၼၼ်ႉ ယူႇ ဢေႃႈ။- 11ႁႂ်ႈ မၼ်းၸဝ်ႈ မီး မုၼ်သရေႇ တၼ်းၶူဝ်း ၸဝ်ႈ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 12ၵဝ် ၸႂ်ႉ သီႇလႃႉ၊ၵေႃႉ ဢၼ် ၵဝ် မၢတ်ႈ မၼ်း ပဵၼ် ၼွင်ႉ ၵဝ် ဢၼ် မီး သဵတ်ႈၸႃႇ ၵႃႈၼႂ်း ၼႃႈၵၢၼ် ၸဝ်ႈ ၼၼ်ႉ၊ၸွႆႈ တႅမ်ႈလိၵ်ႈ ဢွၼ်ႇ ပွတ်း ၼႆႉ ၽၢၵ်ႇ ထိုင် သူ၊ႁႂ်ႈလႆႈ ပၼ် ဢဵၼ် ပၼ်ႁႅင်း သူ၊ဢိၵ်ႇတင်း ႁႂ်ႈလႆႈ ၶၢမ်ႇသၢၵ်ႈသေႇ လွင်ႈ ဢၼ် ၼႆႉ ပဵၼ် ၵျေးၸူး ၽြႃးပဵၼ်ၸဝ်ႈ ၸႅတ်ႈ ၸႅတ်ႈ ၼၼ်ႉ ဢေႃႈ။ ဢွၼ်ၵၼ် တႄႇ ၼိမ် မၼ်ႈၶိူင်ႇ ယူႇ ၵႃႈၼႂ်း ၵျေးၸူး တႃႉ။ 13ၸိူဝ်းၸဝ်ႈ မိူင်း ပႃႇပုလုၼ်ႇ၊ဢၼ် ပဵၼ် မိူၼ် ၸိူဝ်ႉ ၼင်ႇ ၼွင်ႉယိင်း သူ ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဝႆႉ၊ဢိၵ်ႇတင်း လုၵ်ႈၸၢႆး ၵဝ် မႃႇၵု၊ၼၼ်ႉ တၵ်ႉၼၢႆ ၽၢၵ်ႇ ၵႂၢမ်း မႅတ်ႈတႃႇ ပၼ် သူ ဢေႃႈ။ 14ၵေႃႉ ၼိုင်ႈ လႄႈ ၵေႃႉ ၼိုင်ႈ ၼင်ႇ ၵၼ် ၵၼ် ဢဝ် တင်း တၢင်း ၼူမ် ၵၼ်၊ဢၼ် ပဵၼ် မႅတ်ႈတႃႇ ၶရိၸ်ႈယၢၼ်ႇ ၼၼ်ႉ တၵ်ႉလၢတ်ႈ တေႃႇ ၵၼ် တႃႉ။ ႁႂ်ႈ တၢင်းၼိမ် မီး ၵႃႈၼိူဝ် သူ ၸိူဝ်း ဢၼ် ပဵၼ် ၵူၼ်း ၸဝ်ႈ ၶရိၸ်ႈ၊ၼၼ်ႉ ၵူႈၵေႃႉၵူႈၵူၼ်း သေၵမ်း လူၺ်ႈ။
Copyright
Learn More


text:
1မိူဝ်ႈ ၵေႃႇၸႃႉ ႁူဝ်ပိုင်း ၼၼ်ႉ၊မီး ၼုၵ်ႈၵပၢတ်ႈ ၸဝ်ႈ ဢေႃႈ။ ၼုၵ်ႈၵပၢတ်ႈ ၸဝ်ႈ ၼၼ်ႉ၊မီး လူၺ်ႈ ၵၼ် တင်း ၽြႃးပဵၼ်ၸဝ်ႈ လႄႈ ၼုၵ်ႈၵပၢတ်ႈ ၸဝ်ႈ ၼၼ်ႉ၊ပဵၼ် ၽြႃးပဵၼ်ၸဝ်ႈ ဢေႃႈ။- 2မၼ်းၸဝ်ႈ ၼၼ်ႉ၊မီး ယူႇ ၸဵမ်မိူဝ်ႈ ႁူဝ်ပိုင်း ႁူမ်ႈ လူၺ်ႈ ၵၼ် တင်း ၽြႃးပဵၼ်ၸဝ်ႈ လႄႈ၊- 3ၽြႃးပဵၼ်ၸဝ်ႈ ၽၢၼ်ႇသၢင်း ႁဵတ်း ပဵၼ် ၶိူင်ႈပိူင် ၵႃႈမီး တင်းသဵင်ႈတင်းလူင် ဢေႃႈ။ ၶိူင်ႈပိူင် ဢၼ် ၵၢင်းလွတ်ႈ သေ တၢင်း ဢၼ် မၼ်းၸဝ်ႈ ၽၢၼ်ႇသၢင်း ႁဵတ်း ပဵၼ် ၼၼ်ႉ၊ဢမ်ႇ မီး သေ ၸိူဝ်ႉ သေ မဵဝ်း ဢေႃႈ။- 4ၵႃႈၼႂ်း မၼ်းၸဝ်ႈ ၼၼ်ႉ၊မီး ဢသၢၵ်ႈ လႄႈ ဢသၢၵ်ႈ ၼၼ်ႉ၊သမ်ႉ ပဵၼ် ဢၼ်လႅင်း တီႈ ၵူၼ်း တင်းလၢႆ ဢေႃႈ။- 5ဢၼ်လႅင်း ၼၼ်ႉ ၵေႃႈ၊ထွင်ႇ ႁိူဝ်ႈ ၼႂ်း ဢၼ် လပ်းသိင်ႇ လႄႈ ဢၼ် လပ်းသိင်ႇ ဢမ်ႇ ၸၢင်ႈ ပႄႉၼႅင်ႇ မၼ်း လႆႈ ဢေႃႈ။ 6ၽြႃးပဵၼ်ၸဝ်ႈ ၼၼ်ႉ၊ပွႆႇၸႂ်ႉ ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ယူဝ်းႁၢၼ်ႇ၊ၼၼ်ႉ မႃး ဢေႃႈ။- 7ၵေႃႉ ၼၼ်ႉ၊မႃး ႁႂ်ႈ ပဵၼ် သၢၵ်ႈသေႇ သေလႄႈ ၶၢမ်ႇသၢၵ်ႈသေႇ လွင်ႈ ဢၼ်လႅင်း ၸဝ်ႈ ၼၼ်ႉ၊ႁႂ်ႈ ၵူၼ်း တင်းသဵင်ႈတင်းလူင် လႆႈ ဢွၼ်ၵၼ် ယုမ်ႇမၢတ်ႈ ၵွပ်ႈပိူဝ်ႈ မၼ်း ဢေႃႈ။- 8ယူဝ်းႁၢၼ်ႇ၊ၼၼ်ႉ၊မၼ်း ပဵၼ် ဢၼ်လႅင်း ၸဝ်ႈ ဢမ်ႇၸႂ်ႈ၊မၼ်း မႃး ႁႂ်ႈလႆႈ ၶၢမ်ႇသၢၵ်ႈသေႇ လွင်ႈ ဢၼ်လႅင်း ၸဝ်ႈ ၵူၺ်း ဢေႃႈ။- 9ဢၼ်လႅင်း ဢၼ် ၸိုဝ်ႈ ဢၼ် ၸႂ်ႈ၊ဢၼ် ထွင်ႇ ႁိူဝ်ႈ တီႈ ၵူၼ်း ၵူႈၵေႃႉၵူႈၵူၼ်း ၼၼ်ႉ၊မႃး ၼႂ်း လေႃးၵႃႉ ၼႆႉ ယူႇ ယဝ်ႉ လႄႈ။ 10မၼ်းၸဝ်ႈ မီး ယူႇ ၼႂ်း လေႃးၵႃႉ ၼႆႉ ယဝ်ႉ။ လေႃးၵႃႉ ၼႆႉ ၵေႃႈ လႆႈ ၶၢမ်ႇ တၢင်း ဢၼ် ၽၢၼ်ႇသၢင်း ႁဵတ်း ပဵၼ် ၵွပ်ႈပိူဝ်ႈ မၼ်းၸဝ်ႈ ယဝ်ႉ ဢေႃႈ။ ၼႂ်းဝႃႈၼၼ် သေၵေႃႈ၊လေႃးၵႃႉ ၼႆႉ ဢမ်ႇ ႁုၸၵ်း မၼ်းၸဝ်ႈ။- 11မၼ်းၸဝ်ႈ မႃး ၸူး ဝၢၼ်ႈမိူင်း မၼ်းၸဝ်ႈ သေၵေႃႈ၊ၵူၼ်း မဵဝ်း မၼ်းၸဝ်ႈ တင်းလၢႆ ယင်း ဢမ်ႇ ႁပ်ႉတုင်း ဢဝ် မၼ်းၸဝ်ႈ လႄႈ ယူႇ ဢေႃႈ။- 12တီႈ ၶဝ် ၸိူဝ်း ဢၼ် ႁပ်ႉတုင်း ဢဝ် မၼ်းၸဝ်ႈ လႄႈ သမ်ႉ ယုမ်ႇမၢတ်ႈ မၼ်းၸဝ်ႈ ၸိူဝ်း ၼၼ်ႉ၊ၵႃႈမီး တင်းသဵင်ႈတင်းလူင် ၸမ်ႉ၊မၼ်းၸဝ်ႈ ပၼ် ဢၶႂၢင်ႉ တၼ်းၶူဝ်း ဢၼ် လႆႈ ပဵၼ် လုၵ်ႈလၢင်း ၽြႃးပဵၼ်ၸဝ်ႈ ဢေႃႈ။- 13ၶဝ် ၸိူဝ်း ၼၼ်ႉ၊ပဵၼ် လုၵ်ႈလၢင်း ၽြႃးပဵၼ်ၸဝ်ႈ မႃး ၵွပ်ႈပိူဝ်ႈ ၵိူတ်ႇလဵင်ႉ မႃး ၸွမ်းၼင်ႇ ၸႃႇတိ ၵူၼ်း ဢမ်ႇၸႂ်ႈ။ ပဵၼ် လုၵ်ႈလၢင်း ဢၼ် ၵိူတ်ႇလဵင်ႉ မႃး ၵွပ်ႈပိူဝ်ႈ ၼိူဝ်ႉလိူတ်ႈ ၵူၼ်း ဢမ်ႇၸႂ်ႈ။ ပဵၼ် လုၵ်ႈလၢင်း ဢၼ် ၵိူတ်ႇ ပဵၼ် မႃး ၸွမ်းၼင်ႇ ဢလူဝ်ႇ ၵၢင်ၸႂ် ၵူၼ်း ၵေႃႈ ဢမ်ႇၸႂ်ႈ။ ပဵၼ် လုၵ်ႈလၢင်း ဢၼ် ၵိူတ်ႇ ပဵၼ် မႃး ၵွပ်ႈ လူၺ်ႈ ၽြႃးပဵၼ်ၸဝ်ႈ ဢေႃႈ။ 14ၼုၵ်ႈၵပၢတ်ႈ ၸဝ်ႈ ၼၼ်ႉ၊လႆႈ မႃး ၶၢမ်ႇ ဢဝ် ၸႃႇတိ ၵူၼ်း လႄႈ ပျေႉၸုမ်ႇ တင်း ၵျေးၸူး ၸဝ်ႈ၊ဢိၵ်ႇတင်း သဵတ်ႈၸႃႇ ၸဝ်ႈ သေလႄႈ တႄႇ ယူႇ ၸွမ်း ႁဝ်း ဢေႃႈ။ ႁဝ်း ၵေႃႈ လႆႈ ႁၼ် မုၼ်ၽုင်း မၼ်းၸဝ်ႈ ဢၼ် ပဵၼ် ၸိူဝ်ႉ ၼင်ႇ မုၼ်ၽုင်း လုၵ်ႈၸဝ်ႈ ပႃးလဵဝ် ၵူၺ်း ဢၼ် လႆႈ မႃး ၵႃႈတီႈ ပေႃႈၸဝ်ႈ ၼၼ်ႉ ဢေႃႈ။ 15သြႃႇ ယူဝ်းႁၢၼ်ႇ၊ၶၢမ်ႇသၢၵ်ႈသေႇ လွင်ႈ မၼ်းၸဝ်ႈ လႄႈ ႁွင်ႉ ပၢဝ်ႇ ဝႃႈ၊ "ၸဝ်ႈ ဢၼ် ၵဝ် လၢတ်ႈ လႄႈ ဝႃႈ၊ 'ၸဝ်ႈ ဢၼ် မႃး လိုၼ်းလင် ၵဝ် ၼၼ်ႉ၊ယင်း ယႂ်ႇ မျၢတ်ႈ ၼႃႇ သေ ၵဝ် ပိူဝ်ႈ ဢၼ် မၼ်းၸဝ်ႈ မီး ဝႆႉ ဢွၼ်တၢင်း ၵဝ် ဢမ်ႇ ပႆႇ ၵိူတ်ႇ ၼၼ်ႉ ဢေႃႈ' ဝႃႈ ၼင်ႇ ၼႆ ၼၼ်ႉ ပဵၼ် ၸဝ်ႈ ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 16ၵႃႈၼႂ်း တၢင်း ဢၼ် ပျေႉၸုမ်ႇ မၼ်းၸဝ်ႈ ၼၼ်ႉ၊ႁဝ်း ၵႃႈမီး တင်းသဵင်ႈတင်းလူင် လႆႈ ႁပ်ႉ ၶၢမ်ႇ ဢဝ် မၢင်ႇၵလႃႇ ၵျေးၸူး ၸဝ်ႈ မဵဝ်း ၼိုင်ႈ ယဝ်ႉ၊သမ်ႉ ထၢပ်ႈ သႂ်ႇ ထႅင်ႈ မဵဝ်း ၼိုင်ႈ ဢေႃႈ။- 17လွင်ႈ မၼ်း ၸမ်ႉ၊ပိင်းၺၢပ်ႈတြႃး ၸိုင်၊ၽြႃးပဵၼ်ၸဝ်ႈ ပၼ် ၼႂ်း မိုဝ်း မူဝ်းသေႇ၊ဢေႃႈ။ ၵျေးၸူး တြႃး တင်း သဵတ်ႈၸႃႇ တြႃး ၸမ်ႉ၊ပဵၼ် မႃး ၵွပ်ႈ လူၺ်ႈ ၸဝ်ႈ ယေႇသု ၶရိၸ်ႈ၊ဢေႃႈ။- 18ၽူႈလႂ် ဢမ်ႇ တွၼ်ႉ လႆႈ ႁၼ် ၽြႃးပဵၼ်ၸဝ်ႈ။ ၼႂ်းဝႃႈၼၼ် သေၵေႃႈ၊လုၵ်ႈၸဝ်ႈ ပႃးလဵဝ် ၵူၺ်း ဢၼ် ႁၵ်ႉပႅင်း ၸမ်ၸႂ် ပေႃႈၸဝ်ႈ ၼၼ်ႉ၊ႁႂ်ႈ မၼ်းၸဝ်ႈ ထၢင်ႇသႃး မႃး ဢေႃႈ။ 19ၼႆႉ ၸမ်ႉ၊ပဵၼ် လွင်ႈ သြႃႇ ယူဝ်းႁၢၼ်ႇ၊ဢေႃႈ။ မိူဝ်ႈ ဢၼ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ်၊ဢၼ် မီး ၼႂ်း ဝဵင်း ယေႇရုသလႅမ်ႇ၊ပွႆႇၸႂ်ႉ ယဵၸ်ႈပရေႃးႁဵၵ်ႈ ၶဝ် တင်း ၵူၼ်း မဵဝ်း လေႇဝိ၊တင်းလၢႆ၊ၵႂႃႇၸူး သြႃႇ ယူဝ်းႁၢၼ်ႇ၊ႁႂ်ႈလႆႈ ထၢမ် မၼ်း လႄႈ ဝႃႈ၊ "မႂ်း ပဵၼ် ၽူႈလႂ်" ဝႃႈ ၼင်ႇ ၼႆ ၼၼ်ႉ ဢေႃႈ။ 20မၼ်း ယင်း ဢမ်ႇ သိူင်ႇ ဢမ်ႇ လပ်ႉ လႄႈ ၶိုၼ်း လၢတ်ႈ ဝႃႈ၊ "ၵဝ် ဢမ်ႇၸႂ်ႈ ၸဝ်ႈ ၶရိၸ်ႈ၊ၵူၺ်း၊" ဝႃႈၼႆ ၶၢမ်ႇသၢၵ်ႈသေႇ လႅင်း လႅင်း ဢေႃႈ။ 21ၶဝ် သမ်ႉ ထၢမ် လႄႈ ဝႃႈ၊ "ပေႃး ပဵၼ် ၼႆ ၸိုင်၊မႂ်း ပဵၼ် ၽူႈလႂ်။ ပဵၼ် ဢေးလိယႃႉ၊ႁိုဝ်း၊" ဝႃႈ ၼင်ႇ ၼႆ လႄႈ မၼ်း ၶိုၼ်း ဝႃႈ၊ "ၵဝ် ဢမ်ႇၸႂ်ႈ၊" ဝႃႈ ၼင်ႇ ၼႆ ဢေႃႈ။ ၶဝ် သမ်ႉ ၶိုၼ်း ထၢမ် ဝႃႈ၊ပဵၼ် "ပရေႃးၽႅတ်ႈ ဢၼ် ၵျၢမ်းလိၵ်ႈ လၢတ်ႈ ဝႆႉ ၼၼ်ႉ ႁိုဝ်း၊" ဝႃႈၼႆ လႄႈ မၼ်း ၶိုၼ်း ဝႃႈ၊ "ဢမ်ႇၸႂ်ႈ ၵူၺ်း၊" ဝႃႈ ၼင်ႇ ၼႆ ဢေႃႈ။ 22ၶဝ် ၸင်ႇ လၢတ်ႈ လႄႈ ဝႃႈ၊ "မႂ်း ပဵၼ် ၽူႈလႂ်။ ႁဝ်း လူဝ်ႇ လႆႈ ၵႂၢမ်း ဢၼ် တေ ၶိုၼ်း ၵႂႃႇ ၶႆႈၼႄ ၶဝ် ၸိူဝ်း ဢၼ် ပွႆႇၸႂ်ႉ ႁဝ်း မႃး ၼၼ်ႉ ဢေႃႈ။ မႂ်း မီး လွင်ႈတၢင်း ဢၼ် တၵ်း လၢတ်ႈ လွင်ႈ တူဝ်ၸဝ်ႈၵဝ်ႇ ၸိူဝ်ႉ ၼင်ႇ ႁိုဝ်၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်။ 23သြႃႇ ယူဝ်းႁၢၼ်ႇ၊ၵေႃႈ လၢတ်ႈ လႄႈ ဝႃႈ၊ "ၵဝ် ပဵၼ် သဵင် ၵေႃႉ ဢၼ် ႁွင်ႉ ပၢဝ်ႇ ယူႇ ၵႃႈၼႂ်း ထိူၼ်ႇလႅင်ႉ လႄႈ ဝႃႈ၊ 'ႁႂ်ႈ သဵၼ်ႈတၢင်း ထႃႇဝရႃႉ ၽြႃး သိုဝ်ႈ တႃႉ၊' ဢၼ် ဝႃႈ မႅၼ်ႈ ၸွမ်း ၵႂၢမ်း ပရေႃးၽႅတ်ႈ ဢိသႃႇယႃႉ၊ႁေႃးလၢတ်ႈ ဝႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 24ၶဝ် ၸိူဝ်း ဢၼ် မႃး ၼၼ်ႉ၊ပဵၼ် ၵူၼ်း ၵိူင်း ၽႃႇရိသႄး၊ၶဝ် ပွႆႇၸႂ်ႉ မႃး ဢေႃႈ။- 25ၶဝ် ၼၼ်ႉ သမ်ႉ ထၢမ် ထႅင်ႈ လႄႈ ဝႃႈ၊ "မႂ်း ၼႆႉ ပဵၼ် ၸဝ်ႈ ၶရိၸ်ႈ၊ၵေႃႈ ဢမ်ႇၸႂ်ႈ။ ဢေးလိယႃႉ၊ၵေႃႈ ဢမ်ႇၸႂ်ႈ။ ပဵၼ် ပရေႃးၽႅတ်ႈ ဢၼ် ၵျၢမ်းလိၵ်ႈ လၢတ်ႈ ဝႆႉ ၼၼ်ႉ ၵေႃႈ ဢမ်ႇၸႂ်ႈ၊ႁဵတ်းသင် လႄႈ မႂ်း ပၼ် မၢင်ႇၵလႃႇ ပပ်ႉတိၸမ်ႇ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 26သြႃႇ ယူဝ်းႁၢၼ်ႇ၊ၶိုၼ်း လၢတ်ႈ လႄႈ ဝႃႈ၊ "ၵဝ် ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ၼမ်ႉ ဢေႃႈ။ ၵူၺ်းၵႃႈ၊ၼႂ်း ၵႄႈၵၢင် သူ မီး ၸဝ်ႈ ပႃး ၼိုင်ႈ ဢၼ် သူ ဢမ်ႇ ႁုၸၵ်း ၼၼ်ႉ ဢေႃႈ။- 27ပိၵ်ႉသမ်ႉ ၸဝ်ႈ ၼၼ်ႉ မႃး လိုၼ်းလင် ၵဝ် သေၵေႃႈ၊ၵဝ် ၼႆႉ ယင်း ဢမ်ႇ ထိူၵ်ႈ ၵႄႈ သၢႆ ၶႅပ်းတိၼ် ၸဝ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 28လွင်ႈတၢင်း ၸိူဝ်း ၼႆႉ၊ပဵၼ် ၼႂ်း ဝၢၼ်ႈ ပေႇထၼိ၊ၽၢႆႇ ပုၼ်ႈ ၼမ်ႉ ယေႃးတၢၼ်ႇ၊တီႈ ဢၼ် သြႃႇ ယူဝ်းႁၢၼ်ႇ၊ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ ဢေႃႈ။ 29ထႅင်ႈ ဝၼ်း ၼိုင်ႈ၊သြႃႇ ယူဝ်းႁၢၼ်ႇ၊ႁၼ် ၸဝ်ႈ ယေႇသု၊မႃး ၸူး မၼ်း ယူႇ လႄႈ၊လၢတ်ႈ လႄႈ ဝႃႈ၊ "တူၺ်း လူး။ ၸဝ်ႈ ၼၼ်ႉ ပဵၼ် သူဝ်းဢွၼ်ႇ ၽြႃးပဵၼ်ၸဝ်ႈ၊ၸဝ်ႈ ဢၼ် ဢဝ် ဢပျတ်ႈ ၵူၼ်းလေႃးၵီႇ ၼႆႉ ၵႂႃႇ ၼၼ်ႉ ယဝ်ႉ။- 30ၸဝ်ႈ ဢၼ် ၵဝ် လၢတ်ႈ လႄႈ ဝႃႈ၊ 'ၸဝ်ႈ ဢၼ် မႃး လိုၼ်းလင် ၵဝ် ၼၼ်ႉ၊ယင်း ယႂ်ႇ မျၢတ်ႈ ၼႃႇ သေ ၵဝ်၊ပိူဝ်ႈ ဢၼ် မၼ်းၸဝ်ႈ မီး ဝႆႉ ယူႇ ဢွၼ်တၢင်း ၵဝ် ၵိူတ်ႇလဵင်ႉ မႃး ၼၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ၊ပဵၼ် ၸဝ်ႈ ၼႆႉ ယဝ်ႉ။- 31ၸဝ်ႈ ၼၼ်ႉ၊ပဵၼ် ၽူႈလႂ် ဝႃႈၼႆ ၵဝ် ဢမ်ႇ လႆႈ ႁု။ ၼႂ်းဝႃႈၼၼ် သေၵေႃႈ၊ၼင်ႇ ႁိုဝ် ၸဝ်ႈ ၼၼ်ႉ တၵ်း လႆႈ ထၢင်ႇသႃး တီႈ ၵူၼ်း မဵဝ်း ဢိသရေး၊ၸိုင်၊ၵဝ် ၸင်ႇ မႃး ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ၼမ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 32လိူဝ် သေ ၼၼ်ႉ၊သြႃႇ ယူဝ်းႁၢၼ်ႇ၊ၶၢမ်ႇသၢၵ်ႈသေႇ လႄႈ လၢတ်ႈ ဝႃႈ၊ "ၵဝ် လႆႈ ႁၼ် ဝိၺိၺ်ႇ ၸဝ်ႈ ပဵၼ် ၸိူဝ်ႉ ၼင်ႇ ႁၢင်ႈ ၼူၵ်ႉတူႈ ဢၼ် လုၵ်ႉ သေ ၵႃႈၼိူဝ် ၵၢင်ႁၢဝ် လူင်း မႃး မီး ယူႇ ၵႃႈၼိူဝ် မၼ်းၸဝ်ႈ ၼၼ်ႉ ဢေႃႈ။- 33ၸဝ်ႈ ၼၼ်ႉ၊ပဵၼ် ၽူႈလႂ် ဝႃႈၼႆ ၵဝ် ယင်း ဢမ်ႇ ပႆႇ လႆႈ ႁု။ ၵူၺ်းၵႃႈ၊ၽြႃးပဵၼ်ၸဝ်ႈ ဢၼ် ပွႆႇၸႂ်ႉ ၵဝ် မႃး ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ၼမ်ႉ ၼၼ်ႉ၊မီး ဢမိင်ႉ တီႈ ၵဝ် လႄႈ ဝႃႈ၊ 'မႂ်း တၵ်း လႆႈ ႁၼ် ဝိၺိၺ်ႇ ၸဝ်ႈ လူင်း မႃး မီး ယူႇ ၼိူဝ် ၵူၼ်း ၵေႃႉ ၼိုင်ႈ ဢေႃႈ။ ၵေႃႉ ၼၼ်ႉ ပဵၼ် ၵေႃႉ ဢၼ် ပၼ် မၢင်ႇၵလႃႇ ပပ်ႉတိၸမ်ႇ လူၺ်ႈ ဝိၺိၺ်ႇ မူတ်းၸၢင်ႇ ၸဝ်ႈ ယဝ်ႉ၊' ဝႃႈၼႆ၊- 34ၵႃႈ ၼင်ႇ ဢၼ် ဝႃႈ ၼၼ်ႉ၊ၵဝ် လႆႈ ႁၼ် ယဝ်ႉ လႄႈ ၶၢမ်ႇသၢၵ်ႈသေႇ လွင်ႈ ဢၼ် ၸဝ်ႈ ၼၼ်ႉ ပဵၼ် လုၵ်ႈၽြႃးပဵၼ်ၸဝ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 35ဝၢႆးသေ ၼၼ်ႉ ထႅင်ႈ ဝၼ်း ၼိုင်ႈ၊သြႃႇ ယူဝ်းႁၢၼ်ႇ၊ၸုၵ်း ယူႇ လူၺ်ႈ ၵၼ် တင်း တပႄး မၼ်း သွင် ၵေႃႉ လႄႈ၊- 36တူၺ်း ႁၼ် ၸဝ်ႈ ယေႇသု၊ပႆ တၢင်း ၵႂႃႇ ယူႇ ၼၼ်ႉ သေလႄႈ လၢတ်ႈ ဝႃႈ၊ "တူၺ်း သူဝ်းဢွၼ်ႇ ၽြႃးပဵၼ်ၸဝ်ႈ တႃႉ။" ဝႃႈ ၼင်ႇ ၼႆ ဢေႃႈ။ 37တပႄး မၼ်း သွင် ၵေႃႉ ၼၼ်ႉ၊လႆႈ ငိၼ်း ၵႂၢမ်း မၼ်း လႄႈ ၵႂႃႇ ၸွမ်း ၸဝ်ႈ ယေႇသု၊ဢေႃႈ။- 38ၸဝ်ႈ ယေႇသု၊ဝၢႆႇ တူၺ်း လႄႈ ႁၼ် ၶဝ် ၸွမ်း မႃး ယူႇ ၼၼ်ႉ ၸင်ႇ ထၢမ် ဝႃႈ၊ "သူ ႁႃ ၵႃႈသင်၊" ဝႃႈ ၼင်ႇ ၼႆ လႄႈ ၶဝ် ၶိုၼ်း လၢတ်ႈ လႄႈ ဝႃႈ၊ "ရပ်ႉပိ။ ၸဝ်ႈ သြႃႇ ႁဝ်း ယူႇ ၵႃႈ လႂ် ၶႃႈ၊" ဝႃႈ ၼင်ႇ ၼႆ ဢေႃႈ။ (ရပ်ႉပိ ၼၼ်ႉ၊ပွင်ႇဝႃႈ သြႃႇလူင် ဢေႃႈ။) 39မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "မႃး တူၺ်း တႃႉ၊" ဝႃႈ ၼင်ႇ ၼႆ လႄႈ၊ၶဝ် ၵေႃႈ ၵႂႃႇ လႄႈ လႆႈ ႁၼ် တီႈ ယူႇ မၼ်းၸဝ်ႈ ဢေႃႈ။ ပိူဝ်ႈ ဢၼ် ၶိင်ႇ ယၢမ်း ၼၼ်ႉ၊မီး သီႇ မွင်း ဝၢႆးဝၼ်း ယဝ်ႉ လႄႈ ဝၼ်း ၼၼ်ႉ ၶဝ် ယူႇ ၸွမ်း မၼ်းၸဝ်ႈ သေ ဢေႃႈ။ 40ၼႂ်း ၶဝ် သွင် ၵေႃႉ ဢၼ် လႆႈ ငိၼ်း ၵႂၢမ်း သြႃႇ ယူဝ်းႁၢၼ်ႇ၊လႄႈ ၵႂႃႇ ၸွမ်း ၸဝ်ႈ ယေႇသု၊ၼၼ်ႉ ၵေႃႉ ၼိုင်ႈ ၸမ်ႉ၊ပဵၼ် ဢၼ်ႇတရေႇ၊ၼွင်ႉၸၢႆး သိမုၼ်ႇ ပေႇတရု၊ဢေႃႈ။- 41မၼ်း ၵႂႃႇ သွၵ်ႈ ႁၼ် ပီႈဢၢႆႈ မၼ်း ဢွၼ်တၢင်း ပိူၼ်ႈ လႄႈ လၢတ်ႈၼႄ မၼ်း လႄႈ ဝႃႈ၊ "ႁဝ်း လႆႈ ထူပ်း ႁၼ် ၸဝ်ႈ မေႇသိ၊ယဝ်ႉ၊" ဝႃႈ ၼင်ႇ ၼႆ ဢေႃႈ။ (ၸဝ်ႈ မေႇသိ၊ၼၼ်ႉ ပွင်ႇဝႃႈ ၸဝ်ႈ ၶရိၸ်ႈ၊ဢေႃႈ)။- 42မၼ်း ၸင်ႇ ဢွၼ် သိမုၼ်ႇ၊ၵႂႃႇၸူး ၸဝ်ႈ ယေႇသု၊ဢေႃႈ။ ၸဝ်ႈ ယေႇသု၊ယႅၵ်ႉ တူၺ်း မၼ်း သေလႄႈ လၢတ်ႈ ဝႃႈ၊ "မႂ်း ပဵၼ် သိမုၼ်ႇ၊လုၵ်ႈၸၢႆး ယူဝ်းၼႃႉ၊ဢေႃႈ။ ၸိုဝ်ႈသဵင် မႂ်း ၸိုင် တၵ်း လႆႈ ႁွင်ႉဝႃႈ၊ၵေးၽႃႉ၊ယဝ်ႉ၊" ဝႃႈ ၼင်ႇ ၼႆ ဢေႃႈ။ (ၵေးၽႃႉ၊ၼႆႉ၊ဢထိၵ်ႈပႄႇ မၼ်း မိူၼ် ၵၼ် တင်း ပေႇတရု၊ဢၼ် ပွင်ႇဝႃႈ၊ "မၢၵ်ႇႁိၼ်" ဢေႃႈ။) 43ထႅင်ႈ ဝၼ်း ၼိုင်ႈ၊ၸဝ်ႈ ယေႇသု၊မီး ဢလူဝ်ႇ ၶႂ်ႈ ၵႂႃႇ ၵႃႈတီႈ မိူင်း ၵႃႇလိလႄး၊ဢေႃႈ။ မၼ်းၸဝ်ႈ ႁၼ် ၽိလိပ်ႉပု၊လႄႈ လၢတ်ႈ ဝႃႈ၊ "ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ ဢေႃႈ။- 44ၽိလိပ်ႉပု၊ၼၼ်ႉ၊ပဵၼ် ၵူၼ်း ဝဵင်း ပႅတ်ႉၸေးတႃႉ၊မိူၼ် ၵၼ် တင်း ဢၼ်ႇတရေႇ၊တင်း ပေႇတရု၊ၶဝ် ဢေႃႈ။- 45ၽိလိပ်ႉပု၊ၵႂႃႇ သွၵ်ႈ ႁၼ် ၼႃႇႀၼေႇလႃႉ၊လႄႈ လၢတ်ႈၼႄ မၼ်း လႄႈ ဝႃႈ၊ "ႁဝ်း လႆႈ ထူပ်း ႁၼ် ၸဝ်ႈ ဢၼ် မူဝ်းသေႇ၊တႅမ်ႈ ဝႆႉ လွင်ႈ မၼ်း ၼႂ်း ပိင်းၺၢပ်ႈတြႃး၊ဢိၵ်ႇတင်း ပရေႃးၽႅတ်ႈ ၶဝ် တႅမ်ႈ ဝႆႉ ၼၼ်ႉ ယဝ်ႉ။ ၸဝ်ႈ ၼၼ်ႉ၊ပဵၼ် ၸဝ်ႈ ယေႇသု၊ၵူၼ်း ဝဵင်း ၼႃႇၸရႅတ်ႈ၊လုၵ်ႈၸၢႆး ယူဝ်းသႅပ်ႈ၊ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 46ၼႃႇႀၼေႇလႃႉ၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "လွင်ႈတၢင်း ဢၼ် လီ ဢၼ် ငၢမ်း သေ ၸိူဝ်ႉ သေ ပိူင် ၸၢင်ႈ ပေႃႇမႃး ၵႃႈတီႈ ဝဵင်း ၼႃႇၸရႅတ်ႈ၊လႆႈ ႁိုဝ်း၊" ဝႃႈ ၼင်ႇ ၼႆ လႄႈ၊ ၽိလိပ်ႉပု၊ၶိုၼ်း လၢတ်ႈ လႄႈ ဝႃႈ၊ "ၸွမ်း မႃး တူၺ်း တႃႉ၊" ဝႃႈ ၼင်ႇ ၼႆ ဢေႃႈ။ 47ၸဝ်ႈ ယေႇသု၊ႁၼ် ၼႃႇႀၼေႇလႃႉ၊မႃး ၸူး မၼ်းၸဝ်ႈ ယူႇ ၼၼ်ႉ သေယဝ်ႉ၊လၢတ်ႈ လွင်ႈ မၼ်း လႄႈ ဝႃႈ၊ "တူၺ်း လူး။ ၵေႃႉ ၼႆႉ ပဵၼ် ၵူၼ်း မဵဝ်း ဢိသရေး၊ၸႅတ်ႈ ၸႅတ်ႈ၊ၵေႃႉ ဢၼ် ဢမ်ႇ မီး တီႈ တၵ်း ပႅတ်ႉလႅၼ် လႆႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 48ၼႃႇႀၼေႇလႃႉ၊ၵေႃႈ ထၢမ် လႄႈ ဝႃႈ၊ "ၸဝ်ႈႁဝ်း ပဵၼ် ၸိူဝ်ႉ ၼင်ႇ ႁိုဝ် လႄႈ ႁုၸၵ်း ၵဝ်ၶႃႈ တီႈၶႃႈ၊" ဝႃႈ ၼင်ႇ ၼႆ လႄႈ၊ ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၸူဝ်ႈ ဢၼ် ၽိလိပ်ႉပု၊ဢမ်ႇ ပႆႇ ႁွင်ႉ ဢဝ် မႂ်း မႃး ၼၼ်ႉ၊ၵဝ် ႁၼ် မႂ်း မီး ယူႇ တႂ်ႈ တူၼ်ႈ မၢၵ်ႇလိူဝ်ႇ ပုၼ်ႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 49ၼႃႇႀၼေႇလႃႉ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၸဝ်ႈ သြႃႇ ႁဝ်း ပဵၼ် လုၵ်ႈၽြႃးပဵၼ်ၸဝ်ႈ တီႈၶႃႈ ဢေႃႈ။ ၶုၼ်ႁေႃၶမ်း ၵူၼ်း မဵဝ်း ဢိသရေး၊ၵေႃႈ ပဵၼ် တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 50ၸဝ်ႈ ယေႇသု၊ၵေႃႈ သမ်ႉ လၢတ်ႈ လႄႈ ဝႃႈ၊ "ပိူဝ်ႈ ဢၼ် ၵဝ် ဝႃႈ၊ၵဝ် ႁၼ် မႂ်း မီး ယူႇ တႂ်ႈ တူၼ်ႈ မၢၵ်ႇလိူဝ်ႇ ပုၼ်ႉ၊ဝႃႈ ၼင်ႇ ၼႆ လႄႈ မႂ်း ၸင်ႇ ယုမ်ႇ ႁိုဝ်း။ မႂ်း ယင်း တၵ်း လႆႈ ႁၼ် လွင်ႈတၢင်း ဢၼ် ယဵင်ႈၶႅၼ်း ယႂ်ႇ ၼႃႇ သေ ဢၼ် ၼႆႉ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 51သမ်ႉ လၢတ်ႈ တီႈ ၶဝ် လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊သူ တၵ်း လႆႈ ႁၼ် ၵၢင်ႁၢဝ် ၽုၺ်ႇ ပိုတ်ႇ ဝႆႉ၊ဢိၵ်ႇတင်း တမၢၼ်ႇၵၢင်ႁၢဝ် ၽြႃးပဵၼ်ၸဝ်ႈ တင်းလၢႆ၊ၶိုၼ်ႈ ၶိုၼ်ႈ လူင်း လူင်း ၸူး လုၵ်ႈၵူၼ်း၊ယူႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။
Copyright
Learn More


text:
1ထွမ်ႇငိၼ်း တႃႉ။ ၵူၼ်းမၢၵ်ႈၵူၼ်းမီး ၶဝ်႟။ ဢွၼ်ၵၼ် ႁွင်ႉသႅၼ်ႇ ႁွင်ႉႁႆႈ ၵွပ်ႈပိူဝ်ႈ ၽေး တုၵ်ႉၶႃႉ ဝူၺ်ႇတၼႃႇ ဢၼ် တၵ်း ႁွတ်ႈမႃး ၵႃႈၼိူဝ် သူ ၼၼ်ႉ တႃႉ။- 2ၸေးၸိမ်ႇ ဢုၵ်ႉၸႃႇ သူ ၽင်ႉ ဢု ၵႂႃႇ ယဝ်ႉ။ ၶူဝ်းလဵင်း သူ ၵေႃႈ မူင်ႈမႅင်း ၶူပ်း ၵိၼ် ပႅတ်ႈ ယဝ်ႉ ယဝ်ႉ။- 3ငိုၼ်း ၶမ်း သူ ၵေႃႈ ႁေႃ ၵိၼ် ပႅတ်ႈ ယဝ်ႉ။ ႁေႃ ၼၼ်ႉ တၵ်း ပဵၼ် သၢၵ်ႈသေႇ ၼႄပျႃး တၢင်းၵမ် တၢင်းၵျၢင်ႉ သူ လႄႈ ၵိၼ် ပႅတ်ႈ ၼိူဝ်ႉ သူ မိူၼ် ၸိူဝ်ႉ ၼင်ႇ ၽႆးမႆႈ ၼၼ်ႉ ဢေႃႈ။ သူ လႆႈ သိမ်းပႅင်း ၸေးၸိမ်ႇ ဢုၵ်ႉၸႃႇ သူ ဝႆႉ၊ၵႃႈၼႂ်း ဝၼ်း လိုၼ်းသုတ်း ၼၼ်ႉ ယဝ်ႉ။- 4တူၺ်း လူး။ သူ ယင်း ဢမ်ႇ ပၼ် ၵႃႈႁႅင်း ၵူၼ်း ၸိူဝ်း ဢၼ် ပၢတ်ႇ ၶဝ်ႈ ၵႃႈၼႂ်း တူင်ႈၼႃး သူ ၼၼ်ႉ ယဝ်ႉ။ ထွမ်ႇငိၼ်း သဵင် ဢၼ် ၶဝ် ႁွင်ႉသႅၼ်ႇ ပုၼ်ႈ ၵႃႈႁႅင်း ၶဝ် ၼၼ်ႉ တႃႉ။ သဵင် ႁွင်ႉသႅၼ်ႇ ၵူၼ်း ပၢတ်ႈ ၶဝ်ႈ ၸိူဝ်း ၼၼ်ႉ၊ၶိုၼ်ႈ ႁွတ်ႈ ၵႂႃႇ ထိုင် ႁူ ထႃႇဝရႃႉ ၽြႃး၊ၸဝ်ႈ ဢၼၼ်ႇတႃႉ တၼ်းၶူဝ်း ပုၼ်ႉ ယဝ်ႉ ဢေႃႈ။- 5သူ ၸၢမ်ႇၸႃး ၸေးၸိမ်ႇ တၢင်း ၶျၢမ်းသႃႇ လေႃးၵႃႉ ၼႆႉ လႄႈ မူၼ်ႈပျေႃႇ ၼႃႇ ယဝ်ႉ ယဝ်ႉ။ သူ လဵင်ႉ တူဝ် တူဝ် သူ ႁႂ်ႈ ပီး လီ မၼ်း လီ လႄႈ ပႂ်ႉထႃႈ ဝၼ်း ဢၼ် လႆႈ ၶၢမ်ႇ ဢဝ်တၢႆ ၼၼ်ႉ ဢေႃႈ။- 6သူ လႆႈ ၸီႇယၢင်ႇ ဢဝ်တၢႆ ၵူၼ်း ဢၼ် သိုဝ်ႈတေႃႇ ၼၼ်ႉ ယဝ်ႉ။ မၼ်း ၵေႃႈ ဢမ်ႇ တွပ်ႇ ဢမ်ႇ ထဵင် သူ။ 7ပိူဝ်ႈ ၼႆ လႄႈ ပီႈၼွင်ႉ ၶဝ်႟။ ယိူၼ်ႉၸႂ် ပႂ်ႉထႃႈ တေႃႇထိုင်ႁွတ်ႈ ၸဝ်ႈၽြႃး ၵျွ မႃး ၼၼ်ႉ တႃႉ။ တူၺ်း လူး။ ၸဝ်ႈႁႆႈ ၸဝ်ႈၼႃး ၶဝ် ယိူၼ်ႉၸႂ် ပႂ်ႉထႃႈ ႁႂ်ႈလႆႈ ဢဝ် မၢၵ်ႇ ၼမ်ႉ ႁူင်း လိၼ် ဢၼ် ထိူၵ်ႈၵႃႈ ယႂ်ႇ ၼႃႇ ၼၼ်ႉ ဢေႃႈ။ ၶဝ် ၸၢင်ႈ ယိူၼ်ႉၸႂ် ပႂ်ႉထႃႈ ၽူၼ် ႁူဝ်ပီ၊ဢိၵ်ႇတင်း ၽူၼ် ႁၢင် ပီ ဢေႃႈ။- 8သူ ၵေႃႈ၊ယိူၼ်ႉၸႂ် လႄႈ ပႂ်ႉထႃႈ ယူႇ တႃႉ။ ပိူဝ်ႈ ဢၼ် မိုဝ်ႉ ဝၼ်း ဢၼ် ၸဝ်ႈၽြႃး တၵ်း ၵျွ မႃး ၼၼ်ႉ၊ၸမ် တၵ်း ႁွတ်ႈမႃး ယဝ်ႉ လႄႈ ႁႂ်ႈ ၸႂ် သူ မၼ်ႈၶိူင်ႇ ယူႇ တႃႉ။ 9ပီႈၼွင်ႉ ၶဝ်႟။ ၼင်ႇ ႁိုဝ် ၽြႃးပဵၼ်ၸဝ်ႈ တၵ်း ဢမ်ႇ ၸီႇယၢင်ႇ ၵႃႈၼိူဝ် သူ ၸိုင်၊သူ ၵေႃႉ ၼိုင်ႈ လႄႈ ၵေႃႉ ၼိုင်ႈ ယႃႇပေ ပွင်ႉ မေႃး တၢင်ႇ ဢပျတ်ႈ တီႈ ၵၼ်။ တူၺ်း လူး။ ၸဝ်ႈ ဢၼ် ၸီႇယၢင်ႇ တြႃး ၼၼ်ႉ၊ပေႃး မႃး မီး ယူႇ ၵႃႈတီႈ ၽၢႆႇၼႃႈ ၽၵ်းတူ ဝႆႉ ယဝ်ႉ။- 10ပီႈၼွင်ႉ ၶဝ်႟။ တူၺ်း ပုင်ႇ သၢၵ်ႈသေႇ ပရေႃးၽႅတ်ႈ ၸိူဝ်း ဢၼ် ဢိင် ၼႃႇမႃႉ ၸိုဝ်ႈသဵင် ၽြႃးပဵၼ်ၸဝ်ႈ သေလႄႈ ႁေႃးလၢတ်ႈ ၸိူဝ်း ၼၼ်ႉ တႃႉ။ ၶဝ် ၼၼ်ႉ ပဵၼ် ပုင်ႇ သၢၵ်ႈသေႇ တီႈ လွင်ႈတၢင်း ဢၼ် ယိူၼ်ႉၸႂ် ပႂ်ႉထႃႈ၊ဢိၵ်ႇတင်း တၢင်း ဢၼ် ၶၢမ်ႇ တုၵ်ႉၶႃႉ တၢင်း ၽၢၼ် ၼၼ်ႉ ဢေႃႈ။- 11တူၺ်း လူး။ ႁဝ်း ႁွင်ႉ ၶဝ် ၸိူဝ်း ဢၼ် ယိူၼ်ႉၸႂ် ပႂ်ႉထႃႈ ၼၼ်ႉ၊ပဵၼ် ၵေႃႉ ဢၼ် မီး မၢင်ႇၵလႃႇ ဢေႃႈ။ သူ လႆႈ ငိၼ်း လွင်ႈ ဢၼ် ယေႃးၽႃႉ၊ယိူၼ်ႉၸႂ် လႆႈ ထၢၼ်ႇ ႁိုဝ် ၼၼ်ႉ ယဝ်ႉ။ သမ်ႉ လႆႈ ႁု လွင်ႈ ဢၼ် ၵမ်းလိုၼ်းသုတ်း ၼၼ်ႉ၊ထႃႇဝရႃႉ ၽြႃး ပၼ်တၢင်းလီ တီႈ မၼ်း ၸိူဝ်ႉ ၼင်ႇ ႁိုဝ် ၼၼ်ႉ ယဝ်ႉ။ လွင်ႈ မၼ်း ၸမ်ႉ၊ထႃႇဝရႃႉ ၽြႃး ၸၢင်ႈႁၵ်ႉ ဢဵတ်းလူ လႄႈ မီး ၸႂ် ၵရုၼႃႇ ဢေႃႈ။ 12ပီႈၼွင်ႉ ၶဝ်႟။ လိူဝ်တွၼ်း ၼႃႇ သေပိူၼ်ႈ၊ၼႂ်း မိူဝ်ႈ ဢၼ် သူ ဝႆႉၵတိ သေ ၸိူဝ်ႉ သေ ပိူင် ၼၼ်ႉ ၸိုင်၊ယႃႇပေ တိူင်ႇၵၢဝ်ႇ လႃးလႃး။ ယႃႇပေ ဢဝ် ၵၢင်ႁၢဝ် ဢိၵ်ႇတင်း လိၼ်မိူင်း၊ဢိၵ်ႇတင်း တၢင်ႇၸိူဝ်ႉ တၢင်ႇ ပိူင် ၼၼ်ႉ သေလႄႈ တိူင်ႇၵၢဝ်ႇ။ ဢၼ် ၸိုဝ်ႈၸႂ်ႈ ၸိုင် ႁႂ်ႈ လၢတ်ႈ ဝႃႈ၊ "ၸႂ်ႈ ဢေႃႈ" ဝႃႈၼႆ လႄႈ၊ဢၼ် ဢမ်ႇ ၸိုဝ်ႈ ဢမ်ႇၸႂ်ႈ ၵေႃႈ ႁႂ်ႈ လၢတ်ႈ ဝႃႈ၊ "ဢမ်ႇၸႂ်ႈ" ဝႃႈ ၼင်ႇ ၼႆ တႃႉ။ ပေႃး ႁဵတ်း ၸိူဝ်ႉ ၼင်ႇ ၼႆ ၸိုင်၊သူ တေ ၵၢင်းလွတ်ႈ တင်း တၢင်း ဢၼ် ၽြႃးပဵၼ်ၸဝ်ႈ ၸီႇယၢင်ႇ ၵႃႈၼိူဝ် သူ ဢေႃႈ။ 13ၼႂ်း သူ ၼၼ်ႉ၊ၸွင်ႇ သေၵေႃႉသေၵူၼ်း မီး တၢင်း ဢၼ် တုၵ်ႉၶႃႉ ယၢပ်ႇၸႂ် ႁိုဝ်း။ ပေႃး မီး ၸိုင်၊ႁႂ်ႈ မၼ်း သူးတွင်း တႃႉ။ ၸွင်ႇ သေၵေႃႉသေၵူၼ်း မီး တၢင်း ဢၼ် သိူဝ်းပျေႃႇ ႁိုဝ်း။ ပေႃး မီး ၸိုင်၊ႁႂ်ႈ မၼ်း ႁဵတ်းၵႂၢမ်း ယွင်ႈယေႃး တႃႉ။- 14ၸွင်ႇ သေၵေႃႉသေၵူၼ်း မီး တၢင်းၶႆႈတၢင်းပဵၼ် ႁိုဝ်း။ ပေႃး မီး ၸိုင်၊ႁႂ်ႈ မၼ်း ႁွင်ႉ ဢဝ် ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ မႃး တႃႉ။ ၶဝ် တၵ်း ဢိင်ပိုင်ႈ ၼႃႇမႃႉ ၸိုဝ်ႈသဵင် ၸဝ်ႈၽြႃး သေလႄႈ ဢဝ် ၼမ်ႉမၼ်း တႃး ၵူၼ်းပဵၼ် ၼၼ်ႉ လႄႈ သူးတွင်း ပုၼ်ႈ မၼ်း ဢေႃႈ။- 15ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊တၢင်း သူးတွင်း ဢၼ် ပႃး တၢင်းယုမ်ႇမၢတ်ႈ ၼၼ်ႉ၊တၵ်း ႁဵတ်း ႁႂ်ႈ ၵူၼ်းပဵၼ် ၼၼ်ႉ ၸိုၼ်ႈ ႁၢႆ ၶႅၼ်း မႃး လႄႈ ၸဝ်ႈၽြႃး တၵ်း ႁႂ်ႈ မၼ်း လုၵ်ႉ ၶိုၼ်း ဢေႃႈ။ ဢပျတ်ႈ ဢၼ် မၼ်း ႁဵတ်း မႅၼ်ႈ ၼၼ်ႉ ၵေႃႈ၊မၼ်းၸဝ်ႈ တၵ်း ပွႆႇလွတ်ႈ ဢေႃႈ။- 16သူ ၼင်ႇ ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ၊ဝုၼ်ႇ ၶၢမ်ႇ တွင်းပၢၼ်ႇ တၢင်းၽိတ်း တီႈ ၵၼ် သေလႄႈ သူးတွင်း ပုၼ်ႈ ၵၼ် ႁႂ်ႈ လွတ်ႈၵၢင်း သေ ၽေး တၢင်းၶႆႈတၢင်းပဵၼ် တႃႉ။ ၵႂၢမ်း သူးတွင်း ဢၼ် ၵူၼ်း သိုဝ်ႈတေႃႇ လဝ်ႈ ယွၼ်း ၼၼ်ႉ၊မီး ႁႅင်း တၼ်းၶူဝ်း ဢၼ် ယႂ်ႇ ၼႃႇ ဢေႃႈ။- 17ဢေးလိယႃႉ၊ၼၼ်ႉ ပဵၼ် ၵူၼ်း ဢၼ် မီး ၸႂ်သၽေႃး မိူၼ် ၸိူဝ်ႉ ၼင်ႇ ႁဝ်း ၵူၺ်း ဢေႃႈ။ မၼ်း ပႃးၸႂ် ပႃး ၶေႃး သူးတွင်း ၼင်ႇ ႁိုဝ် ၽူၼ် တၵ်း ဢမ်ႇ တူၵ်း ၼၼ်ႉ၊ၽူၼ် ၵေႃႈ ဢမ်ႇ တူၵ်း ၵႃႈၼိူဝ် လိၼ်မိူင်း လႄႈ ႁိုင် သၢမ် ပီ ပၢႆ ႁူၵ်း လိူၼ် တဵမ်တဵမ် ဢေႃႈ။- 18ဝၢႆး ၼၼ်ႉ၊မၼ်း သမ်ႉ ၶိုၼ်း သူးတွင်း လႄႈ တွင်ႉၽႃႉ ၵေႃႈ၊ႁႂ်ႈ ၽူၼ်တူၵ်း မႃး ဢေႃႈ။ လိၼ်မိူင်း ၵေႃႈ၊ၸင်ႇ မီး မၢၵ်ႇ ၶဝ်ႈ မၢၵ်ႇ ၼမ်ႉ လႂ် မႃး ဢေႃႈ။ 19ပီႈၼွင်ႉ ၶဝ်႟။ ၼႂ်း သူ ၼႆႉ၊ပေႃး သေၵေႃႉသေၵူၼ်း ၽိတ်းပိူင်ႈ သေ သဵၼ်ႈတၢင်း သမ်ႇမႃႇ တြႃး ၵႂႃႇ လႄႈ ၵူၼ်း ၵေႃႉ ဢၼ် ဢွၼ် မၼ်း ပွၵ်ႈ ၶိုၼ်း မႃး ၼၼ်ႉ၊- 20ႁႂ်ႈ မၼ်း ႁု ဝႃႈ၊တၢင်း ဢၼ် ၸွႆႈထႅမ် ႁႂ်ႈ ၵူၼ်း ဢၼ် မီး ဢပျတ်ႈ ပိၼ်ႇၸႂ် မႃး ၼၼ်ႉ၊ပဵၼ် တၢင်း ဢၼ် ၵႄႇသႄႇ ၶျွတ်ႈ ဢဝ် ၸႂ်ဝိၺိၺ်ႇ သဵၼ်ႈ ၼိုင်ႈ ယဝ်ႉ၊ဢိၵ်ႇတင်း ပဵၼ် တၢင်း ဢၼ် ႁႂ်ႈ လွတ်ႈ သေ တၢင်းတၢႆ၊ဢိၵ်ႇတင်း လွတ်ႈ သေ တၢင်း ဢၼ် ႁူမ်ႇ ဢပျတ်ႈ ဝႆႉ ၼမ်ၼႃႇ ၼၼ်ႉ ဢေႃႈ။
Copyright
Learn More


text:
1မီး ဝၼ်း ၼိုင်ႈ ၸဝ်ႈ ယေႇသု၊ၸုၵ်း ယူႇ ၵႃႈၼိူဝ် ၽင်ႇ ၼွင် ၵိၼ်ႇၼီႇၸရိတ်ႈ၊လႄႈ၊ၵူၼ်း ၼမ်ၼႃႇ ၽိုတ်ႉ ဢီး ၸူး တီႈ မၼ်းၸဝ်ႈ ႁႂ်ႈလႆႈ ထွမ်ႇဢဝ် ၼုၵ်ႈၵပၢတ်ႈ တြႃး ၽြႃးပဵၼ်ၸဝ်ႈ ဢေႃႈ။- 2မၼ်းၸဝ်ႈ ႁၼ် ႁိူဝ်း သွင် လမ်း သိူၵ်ႈ ယူႇ တီႈ ၽင်ႇ ၼွင် ဝႆႉ လႄႈ ၵူၼ်းလႃႈၼမ်ႉ တင်းလၢႆ သုၵ်ႈ သၢႆႇ ၶႄ ၶဝ် ယူႇ ၵႃႈ ၼွၵ်ႈ ႁိူဝ်း ဢေႃႈ။- 3ၼႂ်း ႁိူဝ်း ၸိူဝ်း ၼၼ်ႉ မၼ်းၸဝ်ႈ ၶဝ်ႈ ၵႃႈၼႂ်း ႁိူဝ်း လမ်း ၼိုင်ႈ ဢၼ် ပဵၼ် ႁိူဝ်း သိမုၼ်ႇ၊သေယဝ်ႉ၊ယွၼ်း ႁႂ်ႈ မၼ်း ၽၢႆး ႁိူဝ်း ဢွၵ်ႇ ၵႂႃႇ ဢိတ်းဢွၼ်ႇ ၼိုင်ႈ ယဝ်ႉ ၸင်ႇ၊ၼင်ႈ ၵႃႈၼႂ်း ႁိူဝ်း ၼၼ်ႉ သေလႄႈ သင်ႇ သွၼ်ပၼ် ဢေႃးဝႃႇတႃႉ တီႈ ၵူၼ်း တင်းလၢႆ ၸိူဝ်း ၼၼ်ႉ ဢေႃႈ။ 4ဝၢႆးသေ မၼ်းၸဝ်ႈ ႁေႃးလၢတ်ႈ သုတ်း ယဝ်ႉ ၸိုင်၊မၼ်းၸဝ်ႈ လၢတ်ႈ တီႈ သိမုၼ်ႇ၊လႄႈ ဝႃႈ၊ "ၽၢႆး ၵႂႃႇ ၵႃႈတီႈ ဢၼ် ၼမ်ႉ လိုၵ်ႉ ပုၼ်ႉ တႃႉ။ ဢွၼ်ၵၼ် ဝၢၼ်ႇ ၶႄ သူ တူၵ်း ႁႂ်ႈလႆႈ ႁူမ်ႇ ပႃ တႃႉ၊" ဝႃႈ ၼင်ႇ ၼႆ လႄႈ။ 5သိမုၼ်ႇ၊ၶိုၼ်း လၢတ်ႈ လႄႈ ဝႃႈ၊ "ၸဝ်ႈ႟။ ႁဝ်းၶႃႈ ပေႃး လႆႈ ၶတ်းၸႂ် ၵျူဝ်းၸႃး တင်းၶိုၼ်း ယဝ်ႉ သေၵေႃႈ၊ဢမ်ႇ လႆႈ ပႃ သေ တူဝ် ၶႃႈ။ ၼႂ်းဝႃႈၼၼ် သေၵေႃႈ၊ပေႃး ၸဝ်ႈႁဝ်း မီး ဢမိင်ႉ ၸိုင်၊ၵဝ်ၶႃႈ တၵ်း ဝၢၼ်ႇ ၶႄ လူင်း ၵႂႃႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 6ၶဝ် ၵေႃႈ ဝၢၼ်ႇ တူၵ်း ၸိူဝ်ႉ ၼင်ႇ ၼၼ် လႄႈ ႁူမ်ႇ မႅၼ်ႈ ပႃ ၼမ်ၼႃႇ တေႃႇထိုင်ႁွတ်ႈ ၶႄ ၶဝ် ထၢၼ်ႈပေႃး ၸမ် တေ သိၵ်ႇ တေ ၶၢတ်ႇ ၵႂႃႇ ဢေႃႈ။- 7ပိူဝ်ႈ ၼႆ လႄႈ ၶဝ် ၸင်ႇ ၵႂၵ်း မိုဝ်း ႁွင်ႉ ဢဝ် ၵေႃႉသႄႈ ၶဝ် ဢၼ် ယူႇ ၵႃႈတီႈ ႁိူဝ်း တၢင်ႇ လမ်း ၼၼ်ႉ ႁႂ်ႈ မႃး ၸွႆႈ ၶဝ် ဢေႃႈ။ ၶဝ် ၵေႃႈ မႃး လႄႈ လႆႈ ပႃ ၼမ်ၼႃႇ တဵမ် ႁိူဝ်း တင်း သွင် လမ်း ထၢၼ်ႈပေႃး ၸမ် တၵ်း ၸူမ် ၵႂႃႇ ဢေႃႈ။- 8မိူဝ်ႈ ဢၼ် သိမုၼ်ႇ၊ႁၼ် လွင်ႈတၢင်း ၼၼ်ႉ ၸိုင်၊မၼ်း ၶုပ်ႉၶဝ်ႇ ၽၢႆႇၼႃႈ ၸဝ်ႈ ယေႇသု၊လႄႈ လဝ်ႈလၢတ်ႈ ဝႃႈ၊ "ၸဝ်ႈႁဝ်း တီႈၶႃႈ။ ပိူဝ်ႈ ဢၼ် ၵဝ်ၶႃႈ ပဵၼ် ၵေႃႉ ဢၼ် မီး ဢပျတ်ႈ ၼမ်ၼႃႇ လႄႈ ၶႅၼ်းတေႃႈ ဢွၵ်ႇ သေ ၵႃႈတီႈ ၵဝ်ၶႃႈ ၵႂႃႇ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 9ႁဵတ်း ႁိုဝ် လႄႈ လဝ်ႈလၢတ်ႈ ၸိူဝ်ႉ ၼင်ႇ ၼႆ ၼၼ်ႉ ၸမ်ႉ၊ပိူဝ်ႈ ဢၼ် ဝူၼ်ႉ တူၺ်း လွင်ႈ ဢၼ် လႆႈ ပႃ ၼမ်ၼႃႇ ထၼ်ႇ ၼၼ်ႉ လႄႈ မၼ်း တင်း ၵူၼ်း ဢၼ် မီး လူၺ်ႈ ၵၼ် တင်း မၼ်း၊- 10ဢိၵ်ႇတင်း ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊လုၵ်ႈၸၢႆး ၸေႇပေႇတႄး၊ဢၼ် ပဵၼ် ၵူၼ်း ႁူမ်ႈ ၵၢၼ် ၵၼ် တင်း မၼ်း ၸိူဝ်း ၼၼ်ႉ ဢၢမ်း ဢေႃး ၼႃႇ ဢေႃႈ။ ၸဝ်ႈ ယေႇသု၊ၵေႃႈ လၢတ်ႈ တီႈ သိမုၼ်ႇ၊လႄႈ ဝႃႈ၊ "ယႃႇပေ ၵူဝ်။ တႄႇ ဢဝ် မိူဝ်ႈလဵဝ် ၼႆႉ ၵႂႃႇ သူ တၵ်း ပဵၼ် ၵေႃႉ ဢၼ် တိဢဝ် ၵူၼ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 11ၶဝ် ၵေႃႈ ဢဝ် ႁိူဝ်း ၶဝ် ၸၼ် တၢင်ႇ ၵွင်း ဝႆႉ သေယဝ်ႉ၊ဝႆႉ ပႅတ်ႈ တင်းသဵင်ႈတင်းလူင် လႄႈ ၸွမ်း ၸဝ်ႈ ယေႇသု၊ၵႂႃႇ သေ ဢေႃႈ။ 12ၽဝ်ႇ ၼိုင်ႈ မိူဝ်ႈ ဢၼ် ၸဝ်ႈ ယေႇသု၊မီး ယူႇ ၵႃႈၼႂ်း ဝဵင်း ဝဵင်း ၼိုင်ႈ ၼၼ်ႉ ၵူၼ်း ၵေႃႉ ၼိုင်ႈ ဢၼ် ပဵၼ် တုတ်ႈ တင်း တူဝ် တင်း ၶိင်း မႃး လႄႈ မိူဝ်ႈ ဢၼ် ႁၼ် မၼ်းၸဝ်ႈ ၸိုင်၊ၶုပ်ႉမူပ်ႇ တွင်းပၢၼ်ႇ လႄႈ ဝႃႈ၊ "ၸဝ်ႈ႟။ ပေႃး ၸဝ်ႈႁဝ်း မီး ဢလူဝ်ႇ ၸိုင်၊ႁႂ်ႈ ၵဝ်ၶႃႈ မူတ်းသႂ် လႆႈ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 13မၼ်းၸဝ်ႈ ၵေႃႈ ယိုၼ်း မိုဝ်း တိူဝ်ႉ သႂ်ႇ တီႈ မၼ်း လႄႈ လၢတ်ႈ ဝႃႈ၊ "ၵဝ် မီး ဢလူဝ်ႇ ယူႇ။ ႁႂ်ႈ မူတ်းသႂ် တႃႉ၊" ဝႃႈ ၼင်ႇ ၼႆ ဢေႃႈ။ တုတ်ႈ မၼ်း ၵေႃႈ ႁၢႆ ၵမ်းလဵဝ် ဢေႃႈ။- 14ၸဝ်ႈ ယေႇသု၊ၸင်ႇ ႁၢမ်ႈ မၼ်း လႄႈ ဝႃႈ၊ "မႂ်း ယႃႇပေ ၵႂႃႇ လၢတ်ႈ လွင်ႈ ၼႆႉ တီႈ ၽူႈလႂ် သေၵေႃႉသေၵူၼ်း။ ၵူၺ်း ၵႂႃႇ၊ၼႄ တူဝ် မႂ်း တီႈ ယဵၸ်ႈပရေႃးႁဵၵ်ႈ ႁႂ်ႈ မၼ်း ၸႅတ်ႈ သေး တူၺ်း မႂ်း သေယဝ်ႉ၊လွင်ႈ ဢၼ် မႂ်း မူတ်းသႂ် ၼႆႉ ၼင်ႇ ႁိုဝ် တၵ်း ပဵၼ် သၢၵ်ႈသေႇ တီႈ ၵူၼ်း တင်းလၢႆ ၸိုင်၊ႁဵတ်း တၢင်းလူႇ ၸွမ်း ၵႃႈ ၼင်ႇ ဢၼ် တြႃး မူဝ်းသေႇ၊ပိင်းၺၢပ်ႈ ဝႆႉ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 15ၵူၺ်းၵႃႈ၊ၶၢဝ်ႇငၢဝ်း လွင်ႈ မၼ်းၸဝ်ႈ ယဵင်ႈၶႅၼ်း ၸွတ်ႇတူဝ်ႈ ၵႂႃႇ လႄႈ ၵူၼ်း ၼမ်ၼႃႇ ၸုတုမ် မႃး ႁႂ်ႈလႆႈ ထွမ်ႇဢဝ် တြႃး မၼ်းၸဝ်ႈ၊ဢိၵ်ႇတင်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ။- 16ၼႂ်းဝႃႈၼၼ် သေၵေႃႈ မၼ်းၸဝ်ႈ ဢွၵ်ႇ ၵႂႃႇ တီႈ ဢၼ် ဢမ်ႇ မီး ၵူၼ်း ၼၼ်ႉ သေလႄႈ သူးတွင်း ဢေႃႈ။ 17မီး ဝၼ်း ၼိုင်ႈ၊မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ သင်ႇ သွၼ်ပၼ် ယူႇ ၼၼ်ႉ ၵူၼ်း ၵိူင်း ၽႃႇရိသႄး၊ၶဝ်၊ဢိၵ်ႇတင်း သြႃႇ မေႃ ၵျၢမ်း ထမ်ႇမႃႉ ၵမ်ႈၽွင်ႈ ဢၼ် လုၵ်ႉ သေ ၵႃႈတီႈ ဝၢၼ်ႈ တီႈ ဝဵင်း မိူင်း ၵႃႇလိလႄး၊မိူင်း ယုတႃႉ၊ဢိၵ်ႇတင်း ဝဵင်း ယေႇရုသလႅမ်ႇ၊ၸိူဝ်း ၼၼ်ႉ မႃး ၼင်ႈ ယူႇ ၵႃႈတီႈ ၼၼ်ႈ ဢေႃႈ။ မုၼ်ၽုင်း တၼ်းၶူဝ်း ၽြႃးပဵၼ်ၸဝ်ႈ ၵေႃႈ တႄႇ ယူႇ ၼိူဝ် မၼ်းၸဝ်ႈ ပုၼ်ႈ ဢၼ် တၵ်း ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ ဢေႃႈ။- 18မိူဝ်ႈ ၼၼ်ႉ၊ပိူၼ်ႈ ႁၢမ် ၵူၼ်းတၢႆၽၢၵ်ႇ ၵေႃႉ ၼိုင်ႈ ဢၼ် ၼွၼ်း ယူႇ ၵႃႈၼိူဝ် သၢတ်ႇ လႄႈ ၵျၢမ်ႇ ႁႃ တၢင်း ႁႂ်ႈလႆႈ ၽိုတ်ႉ ဢီး သေလႄႈ ၶဝ်ႈ ၵႂႃႇ ၵႃႈၼႂ်း ႁိူၼ်း ႁႂ်ႈလႆႈ ၶျႃးဝၢင်း ၵႃႈတီႈ ၽၢႆႇၼႃႈ ၸဝ်ႈ ယေႇသု၊ဢေႃႈ။- 19ပိူဝ်ႈ ဢၼ် ၵူၼ်း ၼမ်ၼႃႇ ဢႃးလႃး လႄႈ ၶဝ် ႁဵတ်း ၸိူဝ်ႉႁိုဝ် ၵေႃႈ ဢမ်ႇ ႁၼ် တၢင်း ဢၼ် တေ ဢဝ် မၼ်း ၶဝ်ႈ ၵႂႃႇ လႆႈ။ ၶဝ် ၸင်ႇ ႁၢမ် ၶိုၼ်ႈ ၵႂႃႇ ၼိူဝ် လင်ၶႃးႁိူၼ်း သေယဝ်ႉ၊ယႃႉ ၶႅပ်း ဢုတ်ႇ ဢၼ် မုင်း ဝႆႉ ၼၼ်ႉ သေလႄႈ ဢဝ် တူဝ် မၼ်း ဢၼ် ၼွၼ်း ယူႇ ၵႃႈၼိူဝ် သၢတ်ႇ ၼၼ်ႉ ယွၼ်ႇ လူင်း ၵႂႃႇ ၵႃႈၼိူဝ် ၵႄႈ ၵူၼ်း သိုဝ်ႈ ၽၢႆႇၼႃႈ မၼ်းၸဝ်ႈ ဢေႃႈ။- 20မိူဝ်ႈ ဢၼ် မၼ်းၸဝ်ႈ ႁုႁၼ် တၢင်းယုမ်ႇမၢတ်ႈ ၶဝ် ႁႅင်း ယႂ်ႇ ထၢၼ်ႇ ႁိုဝ် ၼၼ်ႉ လႄႈ လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ၵေႃႉ႟။ ဢပျတ်ႈ မႂ်း ၸိုင်၊လႆႈ ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 21သြႃႇ မေႃ ၵျၢမ်း ထမ်ႇမႃႉ ၶဝ် တင်း ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ ၵေႃႈ ထၢင်ႇ ၼႂ်း ၸႂ် ဝႃႈ၊ "ၵူၼ်း ဢၼ် လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ ၼႆႉ ပဵၼ် ၽူႈလႂ်။ လိူဝ် သေ ၽြႃးပဵၼ်ၸဝ်ႈ ၵူၺ်း ၽူႈလႂ် ၸၢင်ႈ ပွႆႇလွတ်ႈ ဢပျတ်ႈ လႆႈ၊" ဝႃႈ ၼင်ႇ ၼႆ ဢေႃႈ။- 22ၸဝ်ႈ ယေႇသု၊ႁု လွင်ႈ ဢၼ် ၶဝ် ထၢင်ႇ ထိူမ် ၼႂ်း ၸႂ် ၶဝ် ၸိူဝ်ႉ ၼင်ႇ ၼၼ် လႄႈ မၼ်းၸဝ်ႈ လၢတ်ႈ တီႈ ၶဝ် လႄႈ ဝႃႈ၊ "သူ ထၢင်ႇ ၸိူဝ်ႉ ၼင်ႇ ႁိုဝ်။- 23ၵႂၢမ်း ဢၼ် ဝႃႈ၊ 'ဢပျတ်ႈ မႂ်း ၸိုင် လႆႈ ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊' သမ်ႉ တင်း ၵႂၢမ်း ဢၼ် ဝႃႈ၊ 'လုၵ်ႉ လႄႈ ပႆ ၵႂႃႇ တႃႉ၊' ဝႃႈ ၼင်ႇ ၼႆ ၼႂ်း သွင် ၶေႃႈ ၼႆႉ သူ ထၢင်ႇ ၶေႃႈ လႂ် ယဵင်ႈၶႅၼ်း လၢတ်ႈ ငၢႆႈ။- 24ၵဝ် တၵ်း ၼႄပျႃး တီႈ သူ လွင်ႈ ဢၼ် လုၵ်ႈၵူၼ်း၊မီး ဢႃႇၼႃႇ တၼ်းၶူဝ်း ၼႂ်း လေႃး ၵႃႉ ၼႆႉ ပုၼ်ႈ ဢၼ် ပွႆႇလွတ်ႈ ဢပျတ်ႈ လႆႈ ၼၼ်ႉ ဢေႃႈ၊" ဝႃႈ ၼင်ႇ ၼႆ သေယဝ်ႉ၊လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "ၵဝ် ဝႃႈ တီႈ မႂ်း ၸမ်ႉ၊လုၵ်ႉ သေလႄႈ ဢဝ် သၢတ်ႇ တီႈ ၼွၼ်း မႂ်း ပွၵ်ႈ မိူဝ်း ႁိူၼ်း ၵႂႃႇ တႃႉ၊" ဝႃႈ ၼင်ႇ ၼႆ ဢေႃႈ။- 25ၵေႃႉ ၼၼ်ႉ ၵေႃႈ လုၵ်ႉ ၵမ်းလဵဝ် သေ ၵႃႈတီႈ ၽၢႆႇၼႃႈ ၶဝ် လႄႈ ၵဵၼ် သၢတ်ႇ တီႈ ၼွၼ်း မၼ်း ယဝ်ႉ ၸင်ႇ၊ယွင်ႈယေႃး ၽြႃးပဵၼ်ၸဝ်ႈ ယူႇ သေလႄႈ မိူဝ်း ႁိူၼ်း ၵႂႃႇ သေ ဢေႃႈ။- 26ၶဝ် ၸိူဝ်း ၼၼ်ႉ တင်းသဵင်ႈတင်းလူင် ဢၢမ်း ၼႃႇ လူင်လၢင် လႄႈ ယွင်ႈယေႃး ၽြႃးပဵၼ်ၸဝ်ႈ သေလႄႈ လၢတ်ႈ ဝႃႈ၊ "ဝၼ်း မိူဝ်ႈၼႆႉ ႁဝ်း လႆႈ ႁၼ် တၢင်း ဢၼ် လီဢၢမ်း ၼႃႇ ယဝ်ႉ၊" ဝႃႈ ၼင်ႇ ၼႆ ဢေႃႈ။ 27လိုၼ်း ၼၼ်ႉ၊ၸဝ်ႈ ယေႇသု၊ဢွၵ်ႇ ၵႂႃႇ လႄႈ ႁၼ် ၵူၼ်းၵဵပ်းၶွၼ်ႇ ၵေႃႉ ၼိုင်ႈ ဢၼ် လႆႈ ၸိုဝ်ႈ လေႇဝိ၊ၼၼ်ႉ၊ၼင်ႈ ယူႇ ၵႃႈၼႂ်း လုမ်း မၼ်း ဢေႃႈ။ မၼ်းၸဝ်ႈ လၢတ်ႈ တီႈ မၼ်း လႄႈ ဝႃႈ၊ "ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ လႄႈ၊- 28လေႇဝိ၊ၵေႃႈ လုၵ်ႉ လႄႈ ပႅတ်ႈ ဝႆႉ ၵႃႈမီး တင်းသဵင်ႈတင်းလူင် သေယဝ်ႉ၊ၸွမ်း မၼ်းၸဝ်ႈ ၵႂႃႇ သေ ဢေႃႈ။ 29မိူဝ်ႈ ၼၼ်ႉ၊လေႇဝိ၊ႁႅၼ်း ပွႆး ၶၢမ်ႇၶႅၵ်ႇ ဢၼ် ၵိုၼ်း ၼႃႇ ၵႃႈၼႂ်း ႁိူၼ်း မၼ်း ပုၼ်ႈ မၼ်းၸဝ်ႈ လႄႈ၊ၵူၼ်းၵဵပ်းၶွၼ်ႇ ၼမ်ၼႃႇ၊ဢိၵ်ႇတင်း ပိူၼ်ႈ တၢင်ႇၵေႃႉ ၸိူဝ်း ၼၼ်ႉ ၵေႃႈ ပႃး ၼႂ်း ပၢင်ပွႆး ဢေႃႈ။- 30ၵူၼ်း ၵိူင်း ၽႃႇရိသႄး၊ၶဝ် တင်း သြႃႇ မေႃ ၵျၢမ်း ထမ်ႇမႃႉ ၸိူဝ်း ဢၼ် ပဵၼ် ၵိူင်း လဵဝ် ၵၼ် တင်း ၶဝ် ၼၼ်ႉ၊သႄႉသွမ်း တၢင်ႇ ဢပျတ်ႈ တီႈ တပႄးၸဝ်ႈ တင်းလၢႆ လႄႈ ဝႃႈ၊ "ႁဵတ်းသင် လႄႈ သူ ၵိၼ် လူၺ်ႈ ၵၼ် တင်း ၵူၼ်းၵဵပ်းၶွၼ်ႇ တင်းလၢႆ၊ဢိၵ်ႇတင်း ၵူၼ်းႁၢႆႉ တင်းလၢႆ ၼၼ်ႉ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။- 31ၸဝ်ႈ ယေႇသု၊ၶိုၼ်း တွပ်ႇ လႄႈ လၢတ်ႈ ဝႃႈ၊ "ၶဝ် ၸိူဝ်း ဢၼ် ယူႇ လီ ၼၼ်ႉ ဢမ်ႇ လူဝ်ႇ သြႃႇ မေႃယႃ။ ၵူၼ်းၶႆႈၵူၼ်းပဵၼ် ၵူၺ်း လူဝ်ႇ သြႃႇ မေႃယႃ ဢေႃႈ။- 32ၵဝ် မႃး ႁႂ်ႈလႆႈ ႁွင်ႉ ဢဝ် ၵူၼ်း သိုဝ်ႈတေႃႇ ဢမ်ႇၸႂ်ႈ။ ၵဝ် မႃး ႁႂ်ႈလႆႈ ႁွင်ႉ ဢဝ် ၵူၼ်း ဢၼ် မီး ဢပျတ်ႈ တင်းလၢႆ ႁႂ်ႈ ၶဝ် ၶုၵ်းၸႂ်လႆႈ မႆႈၸႂ် ဢပျတ်ႈ လႄႈ ပိၼ်ႇၸႂ် ၶဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 33ၵူၼ်း ၵမ်ႈၽွင်ႈ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "တပႄး သြႃႇ ယူဝ်းႁၢၼ်ႇ၊ၵႆႉ ၵမ်သိၼ် ဢမ်ႇ ၵိၼ် တၢင်းၵိၼ် လႄႈ သူးတွင်း ဢေႃႈ။ ၵူၼ်း ၵိူင်း ၽႃႇရိသႄး၊ၶဝ် ၵေႃႈ၊ၵႆႉ ႁဵတ်း မိူၼ် ၸိူဝ်ႉ ၼင်ႇ ၼၼ် ဢေႃႈ။ ၵူၺ်းၵႃႈ၊တပႄး ၸဝ်ႈႁဝ်း ၸိုင်၊ၵိၼ် ယူႇ သူတ်ႉ ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 34မၼ်းၸဝ်ႈ ၶိုၼ်း တွပ်ႇ လႄႈ လၢတ်ႈ ဝႃႈ၊ "ၶႅၵ်ႇ ၸိူဝ်း ဢၼ် မီး ယူႇ ၼႂ်း ပွႆး သွင်ႇ မၢင်ႇၵလႃႇ ၼႂ်း မိူဝ်ႈ ဢၼ် လုၵ်ႈၶူၺ် မႂ်ႇ ယင်း မီး ယူႇ လူၺ်ႈ ၵၼ် တင်း ၶဝ် ၼၼ်ႉ၊သူ ထၢင်ႇ ဝႃႈ၊တေ ပွႆႇ ႁႂ်ႈ ၶႅၵ်ႇ ဢိုပ်း ဝႆႉ လႆႈ ႁိုဝ်း။- 35ၵူၺ်းၵႃႈ၊ၶိင်ႇ ဢၼ် တေ လႆႈ ဢဝ် လုၵ်ႈၶူၺ် မႂ်ႇ ၽၢတ်ႇ ဢွၵ်ႇ သေ ၶဝ် ၵႂႃႇ ၼၼ်ႉ တၵ်း ႁွတ်ႈမႃး လႄႈ ၶိင်ႇ မိူဝ်ႈ ၼၼ်ႉ ၵူၺ်း ၶဝ် တၵ်း ဢမ်ႇ ၵိၼ် တၢင်းၵိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 36မၼ်းၸဝ်ႈ သမ်ႉ လၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "ၽူႈလႂ် သေဢမ်ႇဝႃႈ၊မၼ်း ဢမ်ႇ ၸၢင်ႈ သိၵ်ႇ ဢဝ် ၽႃႈ ၽႅၼ်ႇ ဢၼ် မႂ်ႇ မႃး ၽုင် ၵုပ်း တီႈ သိူဝ်ႈၵဝ်ႇ။ ပေႃး မၼ်း ႁဵတ်း ၸိူဝ်ႉ ၼင်ႇ ၼၼ် ၸိုင်၊မၼ်း တၵ်း သိၵ်ႇ သိူဝ်ႈမႂ်ႇ ယွၵ်း ၶၢတ်ႇ ပႅတ်ႈ လၢႆ လၢႆ သေလႄႈ၊ၽႅၼ်ႇ မႂ်ႇ ၼၼ်ႉ ၵေႃႈ တၵ်း ဢမ်ႇ လႅပ်ႈ ၵၼ် တင်း သိူဝ်ႈၵဝ်ႇ ၼၼ်ႉ။- 37ပိူင်လဵဝ် ၵၼ် ၽူႈလႂ် ဢမ်ႇ ဢဝ် ၼမ်ႉမၢၵ်ႇၸပိတ်ႉ ဢၼ် မႂ်ႇ သႂ်ႇ ၼႂ်း ထူင်ၼင် ၵဝ်ႇ။ ပေႃး သႂ်ႇ ၸိုင်၊ၼမ်ႉမၢၵ်ႇၸပိတ်ႉ ၼၼ်ႉ တၵ်း ႁဵတ်း ႁႂ်ႈ ထူင်ၼင် ၵဝ်ႇ တႅၵ်ႇ သေယဝ်ႉ၊ၼမ်ႉမၢၵ်ႇၸပိတ်ႉ တၵ်း ႁူဝ်ႈ ပႅတ်ႈ လၢႆ လၢႆ လႄႈ ထူင်ၼင် ၵေႃႈ တၵ်း တႅၵ်ႇ လုလႅဝ် ဢေႃႈ။- 38ၼမ်ႉမၢၵ်ႇၸပိတ်ႉ ဢၼ် မႂ်ႇ ၸိုင်၊တၵ်း လႆႈ သႂ်ႇ ၼႂ်း ထူင်ၼင် ဢၼ် မႂ်ႇ ဢေႃႈ။- 39ပေႃး ၵိၼ် ၼမ်ႉမၢၵ်ႇၸပိတ်ႉ ဢၼ် ၵဝ်ႇ ယဝ်ႉ ၸိုင်၊ၽူႈလႂ် ဢမ်ႇ ၶႂ်ႈ ၵိၼ် ၼမ်ႉမၢၵ်ႇၸပိတ်ႉ ဢၼ် မႂ်ႇ ယဝ်ႉ။ မၼ်း ၸၢင်ႈ လၢတ်ႈ ဝႃႈ၊ 'ၼမ်ႉမၢၵ်ႇၸပိတ်ႉ ၵဝ်ႇ ယဵင်ႈၶႅၼ်း ဝၢၼ်၊' ဝႃႈ ၼင်ႇ ၼႆ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။
Copyright
Learn More